އިންގްލެންޑް 55 އަހަރަށް ފަހު ފައިނަލަކަށް\n8 ޖުލައި 2021 - 09:10 0\nޑެންމާކް ބަލިކޮށް ޔޫރޯގެ ފައިނަލުން އިންގްލެންޑުން ފުރުސަތު ހޯދިއިރު މިއީ 55 އަހަރު ތެރޭ އެ ޓީމުން ބައިނަލް އަގުވާމީ މުބާރާތެއްގެ ފައިނަލުގައި ކުޅޭ ފުރަތަމަ ފަހަރު. އިންގްލެންޑްގެ ފުޓްބޯޅަ ތާރީހުގައި އެ ޓީމު ކުޅޭ ފުރަތަމަ ޔޫރޯ ފައިނަލުގައި ބައްދަލުކުރާނީ އިޓަލީއާ.\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: އިނގިރޭސި ޓީމުގެ ޖޯޒީއެއްގައި އެރިކްސަންގެ ނަމާ އެކު ހުރިހާ ކުޅުންތެރިން ސޮއިކޮށްފައި ޑެންމާކްގެ ކެޕްޓަން ސިމޯން ކިއޭއާ ހަވާލުކުރަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ޑެންމާކްގެ މޭލާ (ވ) ކައިރިން އިންގްލެންޑްގެ ސަކާ ބޯޅަ ހިފައިގެންދަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ޑެންމާކްގެ ޑަމްސްގާޑް ހިލޭ ޖެހުމުން ބޯޅަ ގޯލަށް ފޮނުވާލަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ލަނޑު ޖެހުމަށް ފަހު ޑަމްސްގާޑް (ވ) އާއި ސްޓްރޮއިގާ ލާސެން އުފާފާޅުކުރަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ލަނޑު ޖެހުމަށް ފަހު ޑެންމާކްގެ ކުޅުންތެރިން އުފާފާޅުކުރަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ލަނޑު ޖެހުމަށް ފަހު ޑެންމާކް ކުޅުންތެރިން އުފާފާޅުކުރަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ސިމޯން ކިއޭ ފައިގައި ޖެހިފައި ބައިކޮޅަށް ބޯޅަ ވަންނަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ކޭން އިންގްލެންޑް މޮޅުވި ގޯލު ޖަހަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: ކޭން، ޕެނަލްޓީގެ ރީބައުންސް ބޯޅަ ގޯލުގެ ތެރެއަށް ފޮނުވާލަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: މޮޅުވި ގޯލު ޖެހުމަށް ފަހު އިންގްލެންޑް ކުޅުންތެރިން އުފާފާޅުކުރަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: މެޗަށް ފަހު އިންގްލެންޑްގެ ކީޕަރު ޕިކްފޯޑް (ކ) އާއި ޑިފެންޑަރު ސްޓޯންސް އުފާފާޅުކުރަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: އިނގިރޭސި ކޯޗު ގަރެތު ސައުތުގޭޓް މެޗަށް ފަހު އުފާފާޅުކުރަނީ -- ފޮޓޯ:އޭއެފްޕީ\nލަންޑަން - ޖުލައި 8، 2021: ޔޫރޯ ފުޓްބޯޅަ މުބާރާތުގެ ސެމީ ފައިނަލުގައި ރޭ އިތުރު ވަގުތުގެ ފުރަތަމަ ހާފުގައި ހެރީ ކޭން ޖެހި ގޯލުން އިންގްލެންޑް ވަނީ 2-1 އިން ޑެންމާކް ބަލިކޮށް ފުރަތަމަ ފަހަރަށް ޔޫރޯގެ ފައިނަލަކުން ފުރުސަތު ހޯދާފައި: މިއީ 55 އަހަރު ތެރޭ ބޮޑު މުބާރާތެއްގެ ފައިނަލުގައި އިންގްލެންޑް ކުޅޭ ފުރަތަމަ ފަހަރު: މެޗަށް ފަހު އިނގިރޭސި ސަޕޯޓަރުން ބޭއްވި އުފާފާޅުކުރުމުގެ ތެރެއިން-- ފޮޓޯ:އޭއެފްޕީ\nއިނގިރޭސި ފުޓްބޯޅަ ޓީމު


އިންޑިއާގެ ހޯމް މިނިސްޓަރާ އިމްރާން ބައްދަލުކުރައްވައިފި – Dhen.mv\nއިންޑިއާގެ ހޯމް މިނިސްޓަރާ އިމްރާން ބައްދަލުކުރައްވައިފި\nދެން އެމްވީ February 21, 2020 - 8:27 pm\nހޯމް މިނިސްޓަރު އިމްރާން އަބްދުﷲ، އިންޑިއާގެ ހޯމް މިނިސްޓަރު އަމިތް ޝާހުއާ ބައްދަލުކުރައްވައިފިއެވެ.\nމި ބައްދަލުކުރެއްވުން އޮތީ މިއަދު މެންދުރުފަހު އިންޑިޔާގެ ނިއުދިއްލީގައި ހުންނަ އެ ގައުމުގެ ހޯމް މިނިސްޓްރީގައެވެ. މިނިސްޓަރު އިމްރާން އިންޑިއާ އަށް ވަޑައިގެންނެވީ އިންޑިއާގެ ހޯމް މިނިސްޓަރުގެ ދައުވަތަކަށެވެ.\nމި ބައްދަލުކުރެއްވުމަށްފަހު އިންޑިއާގެ ހޯމް މިނިސްޓަރު ކުރެއްވި ޓްވީޓެއްގައި ވިދާޅުވީ މި ބައްދަލުކުރެއްވުމުގައި ދެ ގައުމުގެ ގުޅުން އިތުރަށް ބަދަހިކުރެވޭނެ ގޮތްތަކާ ގުޅޭގޮތުން މަޝްވަރާ ކުރެވުނު ކަމަށެވެ.\nމި ބައްދަލުކުރެއްވުމުގައި ފުލުހުންގެ ހިދުމަތް ތަރައްގީ ކުރުމުގައި އެއްބާރުލުން އިތުރުކުރުމާ ގުޅޭގޮތުންނާއި، ދެ ގައުމުގެ ދެމެދުގައި އެއްބާރުލުން ގާއިމު ކުރެވޭނެ އިތުރު ދާއިރާތަކާއި ގުޅޭގޮތުން ފުޅާ ދާއިރާއެއްގައި މަޝްވަރާކޮށްފައިވާ ކަމަށް ހޯމް މިނިސްޓްރީން ބުނެއެވެ. އަދި މަޝްވަރާތަކުގައި ދެ ގައުމުގެ ހޯމް މިނިސްޓްރީ ގުޅިގެން ކުރެވޭ މަސައްކަތްތަކާއި، އެހީތެރިން ބަދަލު ކުރެވޭނެ ދާއިރާތަކާ ގުޅޭގޮތުންވެސް މަޝްވަރާކުރެއްވިއެވެ.\nއެގޮތުން ދެ ގައުމުގެ ދާހިލީ ސަލާމަތާއި ހަމަ ޖެހުމަށްޓަކައި އިންޑިއާ ކަނޑުގެ ސަލާމަތާއި ރައްކާތެރިކަން ކަށަވަރުވެފައި އޮތުމުގެ މުހިންމުކަން ފާހަގަކޮށް އެކަމަށްޓަކަައި ގުޅިގެން މަސައްކަތް ކުރެވޭނެ ގޮތްތަކާގުޅޭ ގޮތުން މަޝްވަރާކުރެވުނެވެ. ވަކިން ހާއްސަކޮށް ޓެރެރިޒަމާއި ހަރުކަށިފިކުރުގެ ސަބަބުން ކުރިމަތިވަމުން އަންނަ ނުރައްކާތަކާއި އެކަމާ މެދު ދެ ގައުމުން އަޅާފައިވާ ފިޔަވަޅުތަކާ ގުޅޭގޮތުންވެސް އެ ބޭފުޅުން ވަނީ މަޝްވަރާކޮށްފައެވެ.\nމި ދަތުރުފުޅުގައި ކޮމިޝަނަރ އޮފް ޕޮލިސް މުހައްމަދު ހަމީދާއި، ހޯމް މިނިސްޓްރީގެ ސްޓޭޓް މިނިސްޓަރު އަލީ ނަޒީރު ވެސް ބައިވެރިވެ ވަޑައިގަންނަވައެވެ.


IS aa gulhen ulhunu3meehaku maran hukum koffi | Mihaaru\nއައިއެސްއާއި ގުޅެން އުޅުނު ތިން މީހަކު މެރުމަށް އިރާގުގެ ކޯޓުން ވަނީ ހުކުމް ކޮށްފައި-- ފޮޓޯ: ވޯލް ސްޓްރީޓް\nއައިއެސްއާ ގުޅެން އުޅުނު ތިން މީހަކު މަރަން ހުކުމް ކޮށްފި\n27 މެއި 2019 - 09:34 1 comment\nހަނގުރާމަވެރި އައިއެސް ޖަމާއަތާ ގުޅެން އުޅުނުކަން ސާބިތުވި ފްރާންސްގެ ތިން މީހުން މަރަން އިރާގުގެ ކޯޓުން ހުކުމް ކޮށްފި އެވެ.\nކެވިން ގޮނޮޓް އާއި ލެނާޑް ލޮޕޭޒް އަދި ސަލީމް މާޗޫ މަރަން ހުކުމް ކުރި ނަމަވެސް 30 ދުވަހުގެ ތެރޭގައި އެ ހުކުމް އިސްތިއުނާފު ކުރުމަށް އެދުމުގެ ބާރު އެ މީހުންނަށް އޮންނާނެ އެވެ.\nމިއީ ސީރިއާ އިން އަތުލައިގަތް ފްރާންސުގެ 12 މީހުންގެ ތެރެއިން ތިން މީހެކެވެ. މިއީ ފްރާންސް ބަޔަކަށް، އައިއެސްއާ ގުޅެން އުޅެގެން މަރުގެ ހުކުމް އައި ފުރަތަމަ ފަހަރެވެ.\nއިރާގުގެ ކޯޓުން އިއްވި ހުކުމާ ގުޅޭގޮތުން ފްރާންސް ސަރުކާރުން މިހާތަނަށް އެއްވެސް ނުބުނެ އެވެ.\nފްރާންސްގެ 12 މީހަކާ ދެކޮޅަށް އިރާގުގައި ކުރިއަށްދާ ތަހުގީގުތަކާ ގުޅެގޮތުން މި އަހަރުގެ ފެބްރުއަރީ މަހު އެ ގައުމުގެ ރައީސް އިމޭނުއަލް މެކްރޫންއާ ނޫސްވެރިން ސުވާލުކުރުމުން ވިދާޅުވެފައި ވަނީ އެއީ އިރާގުގެ އަމިއްލަ މައްސަލައެއް ކަމެވެ. އަދި އެކަމާ ގުޅޭގޮތުން އެއްޗެއް ވިދާޅުވުމަށް އިންކާރު ކުރެއްވި އެވެ.\nމަރަން ހުކުމް ކޮށްފައިވާ ތިން މީހުންގެ ތެރެއިން އުމުރުން 32 އަހަރުގެ ކެވިން އަތުލައިގެންފައިވަނީ ތުރުކީގެ މަގުން އިޒްލޭލަށް ވަންނަން މަސައްކަތް ކުރުމުގެ ތެރޭގަ އެވެ. އޭނާއާ އެކު އޭނާގެ މަންމަ އާއި އަންހެނުންގެ އިތުރުން ކޮއްކޮ ވެސް ވަނީ އަތުލައިގެންފަ އެވެ.\nލެނާޑް، 32، އަތުލައިގެންފައިވަނީ އިރާގުގެ އުތުރުން ސީރިއާ އަށް އެތެރެވާން އުޅުމުގެ ތެރޭގައި ކަމަށް ރިޕޯޓްތައް ބުނެ އެވެ. އޭނާއާ އެކު އޭނާގެ އަންހެނުންނާއި ދެ ދަރިން ވެސް ވަނީ ހައްޔަރުކޮށްފަ އެވެ.\nދުނިޔޭގެ އެކި ގައުމުތަކުން 41،000 އަށް ވުރެ ގިނަ މީހުން އައިއެސްއާ ގުޅުމަށް ސިރިއާ އަށް ގޮސްފައިވާ ކަމަށް ބެލެވެ އެވެ. އޭގެ ތެރެއިން ހާހަކަށް ވުރެ ގިނަ މީހުން މިހާރު ތިބީ އިރާގުގެ ބެލުމުގެ ދަށުގަ އެވެ. އޭގެ ތެރެއިިން ބައެއް މީހުންނަށް މީގެ ކުރިންވެސް މަރުގެ ހުކުމް ވަނީ އިއްވާފަ އެވެ. ނަމަވެސް މިހާތަނަށް އެއްވެސް މީހަކަށް ހުކުމް ތަންފީޒުކޮށްފައެއް ނުވެ އެވެ.\nއިތުރު ލިޔުންތައް ފްރާންސް މަރުގެ އަދަބު އިރާގު


Inthihaabu Fas Kurumah Ehvves Party Akun Edhifa Eh Nei: Elections\nއިންތިހާބު ފަސް ކުރުމަށް އެއްވެސް ޕާޓީއަކުން އެދިފައެއް ނެތް: އިލެކްޝަންސް\nއަންނަ އޭޕްރީލް މަހުގެ ހަތަރުވަނަ ދުވަހު ބޭއްވުމަށް ނިންމާފައިވާ ލޯކަލް ކައުންސިލް އިންތިހާބު ފަސް ކުރުމަށް އެއްވެސް ޕާޓީއަކުން އިލެކްޝަންސް ކޮމިޝަނުގައި އެދިފައި ނުވާ ކަމަށް އެ ކޮމިޝަންގެ ނާއިބު ރައީސް އަހުމަދު އަކްރަމް މިއަދު ވިދާޅުވެއްޖެއެވެ\nއަކްރަމް މިފަދައިން ވިދާޅުވީ ޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ކުރެއްވި ޓްވީޓަކާއި ގުޅިގެންނެވެ. ޝިޔާމް ވިދާޅުވީ އިންތިހާބު ފަސް ކުރުމަށް އެމްޑީޕީއިން އިލެކްޝަން ކޮމިޝަންގައި އެދޭނެކަން އޭނާއަށް މާކުރިން ވެސް އެނގޭ ކަމަށެވެ.\nއިލެކްޝަންސް ކޮމިޝަނުގެ ނާއިބު ރައީސް އަހުމަދު އަކްރަމް ވިދާޅުވީ އެއްވެސް ޕާޓީއަކުން އަދި އެއްވެސް ފަރާތަކުން އެފަދަ ހުށަހެޅުމެއް ހުށަހަޅާފައި ނުވާ ކަމަށާއި ކޮމިޝަނުންވެސް އެފަދަ ވިސްނުމެއް ނުގެންގުޅުއްވާ ކަމަށެވެ.\nލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބު އަންނަ އޭޕްރީލް މަހުގެ ހަތަރުވަނަ ދުވަހަށް ތާވަލު ކޮށްފައިވާއިރު އިލެކްޝަނުންނާއި އަދި ސިޔާސީ ޕާޓީތަކުންވެސް އަންނަނީ އެ އިންތިހާބަށް ތައްޔާރުވަމުންނެވެ. އެގޮތުން ސަރުކާރު ހިންގާ މައިޕާޓީ އެމްޑީއާ އިދިކޮޅު ޕީޕީއެމްގެ ކެމްޕެއިން ރަސްމީކޮށް މިހާރު ވަނީ ލޯންޗުވެސް ކޮށްފައެވެ. އަންނަ މަހުގެ 13ވަނަ ދުވަހު ޖުމްހޫރީ ޕާޓީގެ ކެމްޕެއިންވެސް ރަސްމީކޮށް ލޯންޗު ކުރާނެ ކަމަށް އެޕާޓީން ވަނީ ބުނެފައެވެ.


Japanun Bodu Mas Beynumuge Hudha Alun Dhenee\nޖަޕާނުން އަންނަ ޖުލައި މަހުން ފެށިގެން ބޮޑު މަހުގެ މަސްވެރިކަން ކުރުމުގެ ހުއްދަ ދޭނެ.-- ފޮޓޯ: އޭއެފްޕީ/ގެޓީ އިމޭޖަސް\nޖަޕާނުން ބޮޑު މަސް ބޭނުމުގެ ހުއްދަ އަލުން ދެނީ\nބޮޑު މަސް ބޭނުމާއި އޭގެ ވިޔަފާރި ކުރުމުގެ ހުއްދަ ޖަޕާނުން އަލުން ދިނުމަށް ނިންމާފައިވާ ކަމަށް އެ ގައުމުން ބުނެފި އެވެ.\nއެ ގައުމުން ބުނީ އަންނަ ޖުލައި މަހުން ފެށިގެން އެ ގައުމުގައި ބޮޑު މަސް ބޭނުމާއި އޭގެ ވިޔަފާރި ކުރުން ހުއްދަވާނެ ކަމަށެވެ. އަދި އޭގެ ކުރިން އިންޓަނޭޝަނަލް ވޭލިން ކޮމިޝަން (އައިޑަބްލިއުސީ) އިން އެ ގައުމު ވަކިވާނެ ކަމަށް ވެސް ވަނީ ބުނެފަ އެވެ.\nއައިޑަބްލިއުސީން ބޮޑު މަސް ބޭނުމާއި އޭގެ ވިޔަފާރި ކުރުން މަނާކުރީ، ބޮޑު މަހުގެ ބައެއް ބާވަތްތައް ނެތިދިއުމުގެ ބިރު ހީވުމުން 1986 ވަނަ އަހަރެވެ. އަދި ޖަޕާނުން އޭގެ މާ ކުރިން، 1951 ވަނަ އަހަރު އޮތީ އެ ޖަމިއްޔާގައި ބައިވެރިވެފަ އެވެ.\nޖަޕާނުން މީގެ ކުރިން ވެސް ބޮޑު މަސް ބާނާ ކަމަށް ތުހުމަތުތައް ކުރެވެ އެވެ. ނަމަވެސް އެ ގައުމުން ވަނީ އެއީ ދިރާސާތަކެއް ކުރުމަށް ކުރާ މަސައްކަތެއް ކަމަށް ބުނެފަ އެވެ.\nއެ ގައުމުން ބުނީ ބޮޑު މަސް ބޭނުމުގެ ހުއްދަ އަލުން ދޭން ނިންމީ، އެއީ އެ ގައުމުގުގެ ތާރީހާ ގުޅިފައިވާ ކަމަކަށް ވުމުންނެވެ. އަދި ބޮޑު މަސް ކެއުމަކީ އެ ގައުމުގެ ސަގާފީ ކަމެއް ކަމަށް ޖަޕާނުން ބުނެ އެވެ.\nޖަޕާނުގެ ނިންމުމާ އެކު، ބައިނަލްއަގުވާމީ ފާޑުކިޔުންތައް އެ ގައުމަށް އަމާޒުވާނެ އެވެ. އެގޮތުން މިހާރު ވެސް އެތައް ޖަމިއްޔާ އަކުން ވަނީ އެއީ ގޯސް ނިންމުމެއް ކަމަށާއި، އޭގެ ސަބަބުން އިޔާދަ ނުކުރެވޭ ފަދަ ގެއްލުންތައް ވާނެ ކަމަށް ބުނެ އިންޒާރު ދީފަ އެވެ.\nޖަޕާން މަސްވެރިކަން ތިމާވެށި


ހައިކޯޓުގެ ހަތަރު ފަނޑިޔާރަކު ސުޕްރީމް ކޯޓުގެ ފަނޑިޔާރު ކަމަށް ކުރިމަތިލައްވައިފި\nސުޕްރީމް ކޯޓުގެ ފަނޑިޔާރުންގެ ބެންޗަށް އިރުކޮށްފައިވާ ދެ ޖާގައަށް ހައިކޯޓުގެ ހަތަރު ފަނޑިޔާރަކު ކުރިމަތިލައްވައިފިއެވެ.\nސުޕްރީމް ކޯޓުގެ ފަނޑިޔާރުކަމަށް ކުރިމަތިލެއްވި ހައިކޯޓުގެ ހަތަރު ފަނޑިޔާރުންނަކީ ފަނޑިޔާރު އަބްދުﷲ ހަމީދާއި ފަނޑިޔާރު އަލީ ސަމީރާއި ފަނޑިޔާރު މުހައްމަދު ނިޔާޒުގެ އިތުރުން ފަނޑިޔާރު ޝުއައިބު ހުސައިން ޒަކަރިއްޔާއެވެ.\nމި ބޭފުޅުންގެ އިތުރުން ސިވިލް ކޯޓުގެ ކުރީގެ ގާޒީ އައިޝާ ޝުޖޫން މުހައްމަދާއި ހައިކޯޓުގެ ކުރީގެ ފަނޑިޔާރު ޑރ. އަޒްމިރަލްދާ ޒާހިރުގެ ނަން ވަނީ ޖުޑީޝަލް ސާވިސް ކޮމިޝަން (ޖޭއެސްސީ) އަށް ރައީސް އިބްރާހިމް މުހައްމަދު ސޯލިހު ފޮނުވާފައެވެ.\nރައީސް އިބްރާހިމް މުހައްމަދު ސޯލިހު ވެސް ވަނީ ސުޕްރީމް ކޯޓަށް އައްޔަން ކުރެއްވުމަށް ދެ ބޭފުޅެއްގެ ނަންފުޅު ޖުޑީޝަލް ސާވިސް ކޮމިޝަން (ޖޭއެސްސީ) އަށް ފޮނުއްވާފައެވެ. ރައީސް ފޮނުއްވީ ސިވިލް ކޯޓުގެ ކުރީގެ ގާޒީ އައިޝާ ޝުޖޫން މުހައްމަދާއި ހައިކޯޓުގެ ކުރީގެ ފަނޑިޔާރު ޑރ. އަޒްމިރަލްދާ ޒާހިރުގެ ނަންފުޅެވެ.\nޖޭއެސްސީން ބުނެފައިވަނީ އަމާޒަކީ ސުޕްރީމް ކޯޓަށް ދެ ފަނޑިޔާރުން އައްޔަން ކުރުމުގެ މަސައްކަތް މާދަމާގެ ނިޔަލަށް ނިންމައި ރައީސް އަށް ނަންފުޅުތަކެއް ފޮނުއްވުން ކަމަށެވެ.\nމުނާޒް ކުރެއްވި ޓްވީޓަކާއި ގުޅިގެން ކޯޓަށް ހާޒިރުކޮށްފި!\nސުޕްރީމް ކޯޓުގެ ފަނޑިޔާރު ކަމަށް ކުރީގެ އުއްތަމަ ފަނޑިޔާރު ފާއިޒް އައްޔަން ކުރުމާ މެދު ޖޭއެސްސީ ގެ ލަފައަކަށް ރައީސް އެދިވަޑައިގެންފި\nކޯޓުތަކުގައި ނުނިމި ލަސްވާ މައްސަލަތައް މުރާޖައާ ކުރަން ޕީޖީ އޮފީހަށް ހުށަހެޅޭ ގޮތަށް ހަމަޖައްސައިފި!


Boatu vettunu, namaves massalaehnei: fathuruveriyaku vanee...\nދުނިޔެ - މަތިންދާބޯޓު އެކްސިޑެންޓް\nބޯޓު ވެއްޓުނު ނަމަވެސް މައްސަލައެއް ނެތް: ފަތުރުވެރިޔަކު ވަނީ މަތިންދާބޯޓުގެ ވީޑިއޯއެއް ނަގާފައި\nދެ ފިޔައިގަ ވެސް އަލިފާން ވަނީ ރޯވެފައި\nބޯޓުގައި 164 ފަތުރުވެރިންނާއި6ފަޅުވެރިން ހުރި\nކ. މާލެ 1 ސެޕްޓެންބަރ 2018 | ހޮނިހިރު 19:29 6,432\nމަތިންދާބޯޓުގައި އަލިފާންރޯވެފައި - ޔޫޓިއުބް\nޖައްސަން އުޅެނިކޮށް ރަންވޭ މަތިން ކަހައިގެން ގޮސް އަލިފާން ރޯވެ ކައިރީގައި އޮތް ކޯރުގެ ތެރެއަށް ވެއްޓުނު ރަޝިޔާގެ މަތިންދާބޯޓުގެ ވީޑިއޯއެއް އެއާޕޯޓުގައި ހުރި ފަސިންޖަރަކު އޮންލައިންކޮށް ދޫކޮށްލައިފައެވެ.\n"ބޯޓު ވެއްޓުނު، ނަމަވެސް އެއީ ދެން މާ ބޮޑު މައްސަލައެއް ނޫން ކަންނޭގެ" ސޮޗީ އެއާޕޯޓުގެ ރަންވޭ މަތިން ކަހާލައިގެން ގޮސް ކައިރީގައި އޮތް ކޯރަށް ވެއްޓުނު މަތިންދާބޯޓުގެ ފަސިންޖަރަކު ބުންޏެވެ. އެ ބޯޓުގައި އަލިފާން ރޯވެ، އޭގެ ދެ ފިޔައިގަ ވެސް އަލިފާން ވަނީ ރޯވެފައެވެ.\nހޮނިހިރު ދުވަހު ހިނގި އެ ނުރައްކާތެރި ހާދިސާގައި އެއްވެސް މީހެއްގެ ފުރާނަ ނުގެއްލޭ ކަމަށް އޮފިޝަލުން ބުނެއެވެ. ނަމަވެސް 18 މީހަކު ވަނީ ޒަޚަމްވެފައެވެ. އެ ބޯޓު ދަތުރު ކުރީ ވެރިރަށް މޮސްކޯ އިން ސޮޗީ އަށެވެ. އެ ބޯޓުގައި 164 ފަތުރުވެރިންނާއި6ފަޅުވެރިން ތިއްބެވެ.\nޒަޚަމްވި ބައެއް މީހުންގެ ހަށިގަނޑުން ބޮޑު ބައެއް ވަނީ ފިހިފައެވެ. އަދި ބައެއް މީހުންނަށް ވިހަ ދުމުގެ އަސަރު ކުރުމުގެ ސަބަބުން ހޮސްޕިޓަލުގައި ވަނީ ފަރުވާދީފައެވެ.\nއެ ހާދިސާގައި ނުރައްކާތެރި އަނިޔާއެއް ލިބުނީ މީހުން ސަލާމަތް ކުރުމުގައި އުޅުނު އެއާޕޯޓުގެ އޮފިޝަލަކަށެވެ. އޭނާ ވަނީ ހާޓް އެޓޭކެއް ޖެހިގެން ހޮސްޕިޓަލަށް ގެންދިޔަ މަގު މަތީގައި މަރުވެފައެވެ.\nއެންމެ ފަހުން އަޕްޑޭޓް ކުރީ:3ހަފްތާކުރިން | ރިވިއު ކުރީ: އަހްމަދު ސާއިފް ޝިޔާދް


ކޯވިޑް-19 : ބޭރުގައި އުޅޭއިރު މާސްކު އެޅުން މަޖުބޫރުކޮށްފި ކޯވިޑް-19 : ބޭރުގައި އުޅޭއިރު މާސްކު އެޅުން މަޖުބޫރުކޮށްފި\nއާއްމު ތަންތަނަށް ނުކުމެއުޅޭއިރު މާސްކް އެޅުން ރާއްޖޭގައި މަޖުބޫރުކޮށްފިއެވެ.\nބޭރުތެރޭގައި އުޅޭއިރު މާސްކު އެޅުން މަޖުބޫރުކޮށްފައިވާކަން ސަރުކާރުން ހާމަކުރައްވާފައިވަނީ ނެޝެނަލް ޓާސްކްފޯހުގެ ބައްދަލުވުމަށްފަހު ރައީސުލްޖުމްހޫރިއްޔާގެ އޮފީހުން ކުރެއްވި ޓުވީޓެއްގައެވެ.\nކޯވިޑް-19 އާއި ގުޅޭގޮތުން އެކުލަވާލާފައިވާ ނެޝެނަލް ޓާސްކްފޯހުގެ ބައްދަލުވުމަށްފަހު ރައީސުލްޖުމްހޫރިއްޔާގެ އޮފީހުން ކުރެއްވި ޓުވީޓުގައި، ކޯވިޑް-19އާއި ގުޅިގެން އަޅާފައިވާ ރައްކާތެރިކަމުގެ ފިޔަވަޅުތަކަށް ލުއިދިންފަހުން ފާއިތުވި2ހަފްތާގެ ތެރޭގައި މާލޭ ސަރަހައްދުގައި ކޯވިޑް-19ގެ ކޭސްތައް އިތުރުވެފައިވާކަން ވަނީ ފާހަގަކުރައްވާފައެވެ.\nފުރަބަންދަކަށް ނުގޮސް މިކަމުން އަރައިގަތުމަކީ ގިނަ ބަޔަކު ބޭނުންވާގޮތްކަމުން، މިކަމުން އަރައިގަތުމަށް ކުރާ މަސައްކަތްތަކަށް އެހީތެރިވުމުގެގޮތުން ބޭރު ތެރޭގައި އުޅޭއިރު މާސްކް އެޅުން ރާއްޖޭގައި މަޖުބޫރުކޮށްފައިވާކަމަށް ރައީސުލްޖުމްހޫރިއްޔާގެ އޮފީހުން ވިދާޅުވެއެވެ. އަދި ބޭރުތެރެއަށް ނުކުމެއުޅުން މަދުކުރުމަށާއި، ގޭގައި ތިބިގެން އޮފީސް މަސައްކަތް ކުރެވޭނަމަ އެކަން ކުރުމަށާއި، އިޖްތިމާޢީ ގައިދުރުކަން ބެހެއްޓުމަށާއި، އަތްދޮވުމަށް ސަމާލުކަން ދިނުމަށް ވަނީ އިލްތިމާސްކުރައްވާފައެވެ.\nމިއާއެކު ރާއްޖޭގައި ވަކިން ޚާއްސަކޮށް މާލޭ ސަރަހައްދުގައި ކޯވިޑް-19 ފެތުރޭ މިންވަރު މިވަނީ އަނެއްކާވެސް ކަންބޮޑުވާންޖެހޭ މިންވަރަކަށް އިތުރުވެފައެވެ. އެގޮތުން މިމަހުގެ 28 ވަނަ ދުވަހު ރެކޯޑް އަދަދަކަށް ދިވެހިންނަށް އެ ބަލި ޖެހިފައިވެއެވެ. އެ ދުވަހު 137 މީހަކަށް ކޯވިޑް-19 ޖެހުނުއިރު އެދުވަހު 92 ދިވެއްސަކު ވަނީ ޕޮޒިޓިވް ވެފައެވެ. އެއީ މިހާތަނަށް އެންމެ ގިނަ އަދަދަކަށް ދިވެހިންނަށް އެ ބަލި ޖެހުނު ދުވަހެވެ.\nއާއްމު ތަންތަނުގައި މާސްކް އެޅުން މަޖުބޫރުކޮށްފައިވާއިރު، ރައްކާތެރިކަމާއެކު މާސްކްއެޅުމާއި ބޭނުންކުރުމުގައި ޢަމަލުކުރާނެގޮތުގެ ޢުޞޫލެއް ހެލްތް ޕްރޮޓެކްޝަން އެޖެންސީ، އެޗް.ޕީ.އޭއިން މީގެ ކުރިން ވަނީ އާއްމުކުރައްވާފައެވެ. މި ޢުޞޫލުގައި ޞިއްޙީ ޙިދުމަތްތެރިންނާއި ބަލިމީހުންނާއި ގާތުން މަސައްކަތްކުރާ މީހުން މެޑިކަލް މާސްކް ނުވަތަ ސަރޖިކަލް މާސްކް ބޭނުންކުރުމަށް ވަނީ އަންގަވާފައެވެ. އަދި އެހެން ފަރާތްތަކަށް ފޮތި މާސްކް ބޭނުންކުރެވިދާނެކަން އެޗްޕީއޭއިން ހާމަކުރައްވާފައިވާއިރު، މިގޮތަށް ބޭނުންކުރާ ފޮތި މާސްކް ހުންނަންވީގޮތްވެސް އެޗް.ޕީ.އޭއިން ނެރުނު އުސޫލުގައި ވަނީ ބަޔާންކޮށްދެއްވާފައެވެ.


ޒިނޭކުރެވުމުން ތައުބާވެ އިތުރު ފާފައެއް ނުކުރަން ތަނަވަސް މައިންބަފައިން ދޫކޮށްލި އަންހެނަކަށް އެހީތެރިވި ދެ ފަޤީރުންނަށް ލިބުނު ބޮޑު ނިޢުމަތުގެ ވާހަކަ-\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް,0ސިކުންތު\nއަހަރެމެން ދެމަފިރިން ހިމެނޭނީ ރަށުގެ އެންމެ ފަޤީރު ނޫންނަމަވެސް ހަމަ އެންމެ ފަޤީރުންގެ ތެރެއިންނެވެ. ކައިވެންޏަށް 8 އަހަރުވީއިރުވެސް ދަރިއަކުވެސް ނުލިބެއެވެ. އެކަން ވެފައިއޮތީ އެންމެ ބޮޑު ހިތާމައަށެވެ.\nއަހަރެމެން ދެމަފިރިން ދިރިއުޅެނީ ޢާންމުކޮށް މީހުން ދިރިނުއުޅޭ ހިސާބެއްގައެވެ. އަހަރެމެންގެ ދަނޑުބިމުގައެވެ. ކުޑަވަރެއްގެ ޖިފުޓިއެއް އަޅައިގެންނެވެ. ކޮންމެހެން ޑާންޖެހިގެން ނޫނީ ރަސުތެރެއަށް ގޮހެއް ނުއުޅެމެވެ. ތަރުކާރީކޮޅެއް ލިބުމުން ވިއްކާލަން މާރުކޭޓަށް ދިއުން ނޫން ބޭނުމަކު ރަށުތެރެއަކަށް ނުދަމެވެ.\nއެއްރެއަކު ޢިޝާ ނަމާދުކޮށްގެން ނިދަން އޮށޯންނަން އުޅެނިކޮށް ޒުވާން އަންހެން ކުއްޖަކު އައިސް ސަލާމް ގޮވުމުން ސަލާމް ބަލައިގަނެ ގޭތެރެއަށް ވައްދައި އަށިގައި ބޭންދުމުން އެ ކުއްޖާ ބުންޏެވެ.\n"ތިއަ ދެމަފިރިންގެ ގާތަށް މިއައީ ވަރަށް ބޮޑު ބޭނުމަކުއެވެ. ބުނަން ލަދުވެސް ގަނެއެވެ. ނަމަވެސް ނުބުނެ ވާން ނެތުމުން މިކިޔައިދެނީއެވެ. އަހަރެންނަށް ވަރަށް ބޮޑު ފާފައެއް ކުރެވިއްޖެއެވެ. ކައިވެނިކުރާނެކަމަށްބުނެ ގުޅިގެން އުޅުނު ޒުވާނާގެ ބަހަށް ހެއްލެވި ޒިނޭކުރެވުނީއެވެ. ބަލިވެއިންކަން އެނގުމުން އޭނާ ފިލައިފިއެވެ.\nމިކަން އަހަރެންގެ މައިންބަފައިންނަށް އެނގިއްޖެނަމަ ދަރިފުޅު ވައްޓައިލާނެއެވެ. އެ ގޮތް ބޭނުމެއް ނޫނެވެ. އެއިރުން އެކުރެވެނީ އަދި މާބޮޑު ފާފައެކެވެ. ވީމާ ދުރުތަނަކަށް ވަޒީފާއަށް ދަނީކަމަށްބުނެފައި މިއުޅެނީ ގެއިން ނުކުމެގެންނެވެ. އަހަރެން ނިޞްބަތްވަނީވެސް މިރަށަކަށް ނޫނެވެ. މާދުރުރަށަކަށެވެ.\nމިރަށުތެރޭގައި އުޅޭތާ3ދުވަސްވެއްޖެއެވެ. ބައެއް މީހުންގެ ފަރާތުން އެނގުނީ ތިއަ ދެމަފިރިންނަކީ އެކަނި ތިބި ދެމަފިރިންކަމެވެ. އެހެންވެ މިއައީ ވަރަށް ބޮޑު އެހީތެރިކަމަކަށް އެދިގެންނެވެ. އެއީ ވިހައިގަދަވަންދެން މިގޭގައި ބައިންދާލަދިނުމެވެ. ވިހަން ޚަރަދުކޮށްލާނެ ފައިސާކޮޅެއް އަތުގައި އެބަހުއްޓެވެ. އިތުރު ފައިސާއެއް ނެތެވެ. މިގޭގައި ބައިންދައިފިނަމަ ވީވަރަކުން ދެމަފިރިންނަށް މަސައްކަތްކޮށްދޭނަމެވެ."\nއޭނާގެ ވާހަކަތައް އަޑުއަހާފައި ދެމަފިރިން ވަރަށް ދެރަވިއެވެ. ނަހަލާލަށް ވިހެއުމަކީ ލަދުވެތިކަމެކެވެ. ނަމަވެސް ކުށަކީ އިންސާނުންނަށް ކުރެވޭ އެއްޗެކެވެ. އޭނާއެވަނީ ތައުބާވެފައެވެ. އަދި އޭނާ އެ ޤުރްބާންވަނީ ކުރެވުނު ފާފައަށްވުރެ މާބޮޑު ފާފައަކުން ސަލާމަތްވާށެވެ.\nﷲ ތަޢާލާ އަންގަވާފައިވަނީ މީހުންގެ އައިބު ފޮރުވައިދީ އެހީތެރިވުމަށެވެ. އަދި ޙާލުގައި ޖެހިފައިވާ މީހަކަށް އެހީތެރިވުންމަތީގައި ދެމިހުރިހާ ހިނދަކު އެމީހަކަށް އެކަލާނގެ އެހީތެރިވެވޮޑިގެންނެވުންމަތީގައި ދެމިހުންނަވާނެ ކަމަށެވެ.\nއެދެމަފިރިން ނިންމީ އޭނާއަށް އެހީތެރިވުމަށެވެ. އެމީހުންގެ ބެލުމުގެދަށުގައި ގެންގުޅޭށެވެ. ދަރިއަކު ފަދައިން ބަލަހައްޓާށެވެ. އެއިރުން ﷲ ތަޢަލާ ލައްވަވާނެ ރަޙްމަތަށް އުންމީދުކޮށްގެން ﷲ ތަޢާލާއަށްޓަކައި އެކަން ކުރަން ނިންމައި އެގޭގައި ބެހެއްޓީއެވެ.\nކަންކަން މެދުވެރިވިގޮތް މިކިޔައިދެނީއެވެ. ދެމަފިރިންގެ ދަނޑުބިމުގައި ބަރަކާތް ލެއްވެވިއެވެ. ލިބޭ މޭވާ އާއި ގޮވާން އިންތިހާއަށް އިތުރުވެގެންދިއައެވެ. ތަނަވަސްކަން ލިބުނެވެ. އަދި އެ އަންހެން މީހާ ވިހައި ގަދަވިތަނާހެން ދަނޑުވެރިޔާގެ އަނބިމީހާ ބަލިވެ އިނދެއްޖެއެވެ.\nއަންހެން ކުއްޖާ ވިހައި ގަދަވުމަށްފަހު ކަންކަން ވީގޮތް އޭނާގެ ޢާއިލާއަށް އެންގިއެވެ. އަދި އޭނާއަށް ކުރެވުނު ކުށުގެ ސަބަބުން މައިންބަފައިން އޭނާ ޤަބޫލުނުކުރާނެނަމަ އެހިސާބުން އޭނާގެމަތިން ހަނދާން ނައްތައިލިނަމަވެސް އެންމެ ރަނގަޅުކަމަށާއި އޭނާއަށް މާފުކުރާނެ ނަމަ ބަލައި އައުމަށް އެދުނެވެ.\nއޭނާގެ މައިންބަފައިން އޭނާއަށް މާފުކުރިއެވެ. ބަލައިދިއައެވެ. އެއީ ތަނަވަސް ދެމަފިރިންނެވެ. އެނބުރި ދިއައީ ދަނޑުބިން ބަލަހައްޓަން ބައަކާއި ޙަވާލުކޮށްފައި އެދެމަފިރިންވެސް ގޮވައިގެންނެވެ. އެހިސާބުން އެދެމަފިރިންނަށް ދިރިއުޅެން ލިބުނީ ރީތި ގެއެކެވެ. ޚަރަދުކުރާނެ ފައިސާވެސްމެއެވެ. އަންހެން ކުއްޖާގެ މައިންބަފައިން ފުރަތަމަ އެދުނީ އެއަންހެން މީހާ ވިހާ ގަދަވަންދެން އެމީހުންގެ ގާތުގައި ތިބުމަށެވެ. ވިހެއުމުން އެދުނީ އަބަދުވެސް އެގޭގައި ތިބުމަށެވެ. އަދި ދެމަފިރިންނަށް ވަކިން ދިރިއުޅެވޭނެ ގޮތްވެސް ހަދައިދިނެވެ.\nމިފަދަ އެތައް ހާދިސާތަކެއް ކޮންމެ ދުވަހަކުވެސް ހިނގައެވެ. ނަމަވެސް މީސްތަކުންނަށް ވިސްނައި ފިކުރުނުކުރެވެނީއެވެ. ދަތިހާލެއްގައި މީހަކު ޖެހިއްޖެނަމަ އެހީތެރިވުމުގެ ބަދަލުގައި ފަޟީޙަތްކުރެވެނީއެވެ. އެއީ އެންމެ ނުބައި މީހާކަމަށް ވާހަކަ ދެއްކެނީއެވެ. އެއީ ވަރަށް ބޮޑު ގޯހެކެވެ. ކިތަންމެ ބޮޑު ފާފައެއް ކުރެވިފައިވީނަމަވެސް ތައުބާވުމުން އެހިސާބުން އެކަން އެނިމުނީއެވެ. މީސްތަކުންނަށް އޮތީ އެމީހަކު ބަލައިގަނެ އެހީތެރިވުމެވެ.\nމިކިޔައިދިން ވާހަކައިން ދެކަމެއް ފާހަގަކުރާށެވެ! ފުރަތަމަކަމަކަށް އަންހެންކުއްޖާ ތައުބާވެ އިތުރު ފާފައެއް ނުކުރަން ކުރި މަސައްކަތެވެ. ތަނަވަސް ދިރިއުޅުން ދޫކޮށްލައި ފަޤީރުޙާލުގައި އުޅެން ޖެހުނަސް ﷲ ތަޢާލާއަށް ބިރުވެތިވީކަމެވެ. އެކަމުގެ ސަބަބުން ލެއްވެވި ބޮޑު ރަޙްމަތެވެ.\nދެވަނަކަމަކަށް ފާހަގަކުރަންވީ ނިކަމެތި ޙާލުގައި ހުރި އަންހެނަކަށް އެހީތެރިވެ ހިތްވަރުދިނުމުން ދަނޑުވެރި ދެމަފިރިންނަށް ލެއްވެވި ބޮޑު ރަޙްމަތެވެ. އެހެން އެކަންކަން މެދުވެރިނުވާންވީ ކީއްވެގެން ހެއްޔެވެ؟ އެމީހަކަށް ﷲ ތަޢާލާ އެހީތެރިވެވޮޑިގެންފިނަމަ ނުލިބޭނީ ކޮން ނިޢުމަތެއް ހެއްޔެވެ؟ ވީމާ މި ވާހަކައިން ވަރަށް ގިނަ ޢިބްރަތްތަކެއް ޙާޞިލުކުރެވޭނެ ކަމަށް އުންމީދުކުރަމެވެ.


Netanyahu isthiufaa ah govaalaa muzaahiraathah fulhaakohfi\nމުޒާހަރާތައް ކޮންޓްރޯލް ކުރުމަށް އިޒްރޭލްގެ ބާރުތަކުން މަސައްކަތް ކުރަނީ\nކޮރޯނާ ވައިރަސްގެ ސަބަބުން އިޒްރޭލް ލޮކްޑައުން ކޮށްފައި އޮއްވާ ހޮނިހިރު ދުވަހުން ފެށިގެން ބޮޑުވަޒީރު ބެންޖަމިން ނަތަންްޔާހޫ އާއި ދެކޮޅަށް ވަރުގަދައަށް އިޒްރޭލްގައި މުޒާހިރާތައް ކޮށް މުޒާހަރާތައް ފުޅާ،ކޮށްފި އެވެ. މުޒާހަރާތައް ވަރުގަދަ ކުރި އިރު ބޮޑުވަޒީރު ނަތަންޔާހޫ އާއި ދެކޮޅަށްކުރާ ޝުއޫރު ފާޅުކޮށް އިހްތިޖާޖުތައް ކުރިއަށްދާތާ މިއީ 15 ވަނަ ހަފުތާ އެވެ.\nމުޒާހިރާތައް ކުރިއަށް ދަނީ ކޮރޯނާ ވައިރަސްގެ ސަބަބުން ގައުމު ލޮކްޑައުން ކޮށްފައި ވަނިކޮށް އެކަމަށް އެއްވެސް ބެލުމެއް ވެސް ނެތި އެވެ.\nމީގެ ތިން ދުވަސް ކުރިން ގާނޫން ހަދާ މަޖްލިހުން ގަދަ ބާރުން މުޒާހަރާތައް ކޮންޓްރޯލް ކުރަން ހަރުކަށި ގާނޫނު ތަކެއް ވެސް ފާސް ކޮށްފަ އެވެ. މިގޮތުން އެ މީހަކު އުޅޭ ގެޔާއި އެއް ކިލޯ މީޓަރު ދުރުގައި މުޒާހިރާ ކުރުމަކީ މަނާ ކަމެކެވެ.\nނަތަންޔާހޫގެ އިސްތިއުފާއަށް ގޮވާލާ މުޒާހިރާތައް ފެށުނީ އެމަނިކުފާނުގެ މައްޗައް ރިޝްވަތާއި މަކަރާއި ހީލަތުގެ އިތުރަށް އިތުބާރު ގެއްލުމުގެ ތުހުމަތުތަކާ ގުޅޭ ގޮތުންނާއި ސަރުކާރުން ކޮރޯނާ ވައިރަހާ ދެކޮޅަށް އެކަށިގެންވާ މަސައްކަތެއް ނުކުރާ ކަމަށް ބުނެ އެވެ.\nއެކަމަކު މި ތުހުމަތުތަކަށް ނަތަންޔާހޫ ގެންދަވަނީ އިންކާރު ކުރައްވަމުންނެވެ. ވިދާޅުވަނީ ގާނޫނާއި ހިލާފު އެއްވެސް އަމަލެއް ނުކުރައްވާ ކަމަށެވެ.\nއިޒްރޭލްގެ ގާނޫން އޮންނަ ގޮތުން ހިޔާނާތުގެ ތުހުމަތެއް ކުރެވުނަސް ބޮޑުވަޒީރު އިސްތިއުފާ ދެއްވަން ޖެހިވަޑައެއް ނުގަންނަވަ އެވެ. އެހެންވެ މި ދެ މައްސަލާގައި ރައްޔިތުން ރުޅިގަދަވެ މުޒާހިރާ ކުރަން ފެށީ އެވެ. މުޒާހިރާ އިންތިޒާމް ކުރާ ފަރާތްތަކުން ލަފާކުރާ ގޮތުގައި ހޮނިހިރު ދުވަހުގެ މުޒާހަރާ ތަކުގައި އިރު އޮއްސުނު ފަހުން އެއް ލައްކަ މީހުން ވަނީ ބައިވެރިވެފައި ވެއެވެ. ފުލުންހުންނާއި އާންމުންނާއި ދެމެދު ކޮންމެވެސް ވަރަކަށް ތަޅާފޮޅުން ވެސް ހިނގާފައި ވެއެވެ. ގިނަ ނޫސްތައް ބުނާ ގޮތުގައި ފުލުހުން ވަނީ ޓެލްއަވީވް އިން 30 މީހުން ހައްޔަރު ވެސް ކޮށްފަ އެވެ.\nއިއްޔެ އާއި ހަމައަށް އިޒްރޭލުގައި 264000 މީހުނަށް ވަނީ ކޮވިޑް ޖެހިފަ އެވެ. އިޒްރޭލްގެ އާބާދީ ގައި ހިމެނޭ ނުވަ މިލިއަން މީހުންގެ ތެރެއިން ކޮވިޑް ބަލީ ގައި މަރުވެފައި ވަނީ 1700 މީހުނެވެ.\nމެދު އިރުމަތި މުޒާހަރާ އިޒްރޭލް + މުޒާހަރާ


MDP adhi Adhaalath Party ge raeeseneh: Elections\n1 Sep 05, 2016, 11:21 އަހްމަދު ރަޝީދު\nއިދިކޮޅު އެންމެ ބޮޑު ޕާޓީ އެމްޑީޕީ އާއި އަދާލަތު ޕާޓީގެ ރައީސަކު މިވަގުތު ނުހުންނާނެކަމަށް އިލެކްޝަން ކޮމިޝަނުން ބުނެފިއެވެ.\nއަމިއްލަ ފަރާތަކުން އިލެކްޝަން ކޮމިޝަނަށް ފޮނުވި ސިޓީ އަކާއި ގުޅިގެން އިލެކްޝަނުން ބުނީ އެމްޑީޕީ އާއި އަދާލަތު ޕާޓީގެ ރައީސަކު ނެތީ އެ ދެޕާޓީގެ ރައީސުން ޖަލު ހުކުމެއް ތަންފީޒު ކުރަމުން ގެންދާތީކަމަށެވެ.\nއަދާލަތު ޕާޓީގެ ރައީސް ޝެއިހް އިމްރާން އާއި އެމްޑީޕީގެ ރައީސް މުހައްމަދު ނަޝީދުގެ މައްޗަށް ޓެރަރިޒަމްގެ ދައުވާ އުފުލާފައިވާ އިރު އިމްރާން ވަނީ 12 އަހަރަށް ޖަލަށްލާން ހުކުމްކޮށްފައެވެ. އަދި ނަޝީދުއަށް ވަނީ 13 އަހަރު ދުވަހުގެ ހުކުމެއް އިއްވާފައެވެ.\nއިމްރާން އާއި ނަޝީދުގެ މައްޗަށް ޖަލު ހުކުމް އިއްވާފައިވާ އިރު ރާއްޖޭގެ ޖަލުތަކާއި ޕެރޯލް ގާނޫނުގެ 63 ވަނަ މާއްދާއަށް އިސްލާހު ގެނެސް ސިޔާސީ ޕާޓީއެއްގެ އިސް މަގާމެއްގައި ހުންނަ މީހަކަށް ޖަލު ހުކުމެއް އަތުވެއްޖެ ނަމަ އެމީހެއްގެ މަގާމު ގެއްލޭ ގޮތް ވަނީ ހަދާފައެވެ.


Madiseela programme ge presentarun hayyaru kuree "hajam...\nމަޑިސީލަ ޕްރޮގްރާމްގެ ޕްރެޒެންޓަރުން ހައްޔަރުކުރީ "ހަޖަމު ނުވެގެން": ޝިޔާމް\n1 ހަފްތާ, 1 ގަޑި, 14 މިނެޓް, 34 ސިކުންތު ކުރިން 510ފަތޯނާ ފާއިޒް\nޕީޕީއެމްގެ ނައިބު ރައީސް އަހްުމަދު ޝިޔާމް\nޗެނަލް13ގެ ބެލުންތެރިންގެ މެދުގައި އެންމެ މަގްބޫލް ޕްރޮގްރާމް ކަމުގައިވާ "މަޑިސީލަ" ޕްރޮގްރާމް ހުށަހަޅާދޭ ޕްރެޒެންޓަރުން ހައްޔަރުކުރީ ސަރުކާރަށް އެ ޕްރޮގްރާމް ހަޖަމު ނުވެގެން ކަމަށް ޕީޕީއެމްގެ ނައިބު ރައީސް، އަދި ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމް މުހައްމަދު ވިދާޅުވެއްޖެއެވެ.\nޗެނަލް13އިން ގެނެސްދޭ މަޑިސީލަ ޕްރޮގްރާމަކީ ސަރުކާރު ޒިންމާދާރު ކުރުވުމުގެ ގޮތުން، ސަރުކާރުގެ އެކި ސިޔާސަތުތަކަށް ފާޑުކިޔާ ޕްރޮގްރާމެކެވެ. އެ ޕްރޮގްރާމް ވެފައިވަނީ ސަރުކާރަށް ތާއީދު ކުރާ ފަރާތްތަކުންވެސް އެންމެ ގިނައިން ބަލާ އެއް ޕްރޮގްރާމަށެވެ.\nމަޑިސީލަ ޕްރޮގްރާމް ހުށަހަޅާދޭ ހަތަރު ޕްރެޒެންޓަރުން ހައްޔަރު ކުރުމާ ގުޅިގެން ޝިޔާމް ކުރެއްވި ޓްވީޓެއްގައި ވިދާޅުވީ، ޕްރެޒެންޓަރުން ހައްޔަރު ކުރީ މަޑިސީލަ ޕްރޮގްރާމް ސަރުކާރަށް "ހަޖަމު" ނުވެގެން ކަމަށެވެ. ޝިޔާމް އެހެން ވިދާޅުވެފައިވާއިރު، ރައީސް އިބްރާހީމް މުހައްމަދު ސޯލިހު ވެރިކަމާ ހަވާލުވެވަޑައިގަތުމުގެ ކުރީން ހިޔާލުފާޅު ކުރުމުގެ މިނިވަންކަން އޮންނަން ޖެހޭ ކަމަށް ވިދާޅުވެ، އޭރުގެ ސަރުކާރަށް ވަރަށް ބޮޑަށް ފާޑުކިޔައިފައިވެއެވެ.\nއެހެންނަމަވެސް އެމަނިކުފާނަށް ވެރިކަން ލިބިވަޑައިގެންނެވި ފަހުން ހިޔާލުފާޅު ކުރުމުގެ މިނިވަންކަން ލިބެނީ ހަމައެނި އިސްލާމް ދީނާ ހިލާފު ވާހަކަތައް ދައްކާ މީހުންނަން އެކަނި ކަމަށް ގިނަ ރައްޔިތުން ދަނީ ބުނަމުންނެވެ. މަޑިސީލަ ޕްރޮގްރާމްގެ ޕްރެޒެންޓަރުން މިރޭގެ ވަގުތެއްގައި ވަނީ ދޫކޮށްލައިފައެވެ.


Hulhumale tharahgee kurumuge plan eh eba oiy, mashroou thah hingaanee corruption aa nulai: Ibu | Mihaaru\nއިދިކޮޅު ކޯލިޝަންގެ ކެންޑިޑޭޓު އިބޫ މިރޭ ހުޅުމާލެއަށް ވަޑައިގަތުމާއެކު، އެ ރަށުގެ ރައްޔިތުން އޭނާ އަށް މަރުހަބާ ދަންނަވަނީ. --- ފޮޓޯ: ނިޝާން އަލީ/ މިހާރު\nހުޅުމާލެ ތަރައްގީ ކުރުމުގެ ޕްލޭނެއް އެބައޮތް، މަޝްރޫއުތައް ހިންގާނީ ކޮރަޕްޝަނާ ނުލައި: އިބޫ\n18 އޯގަސްޓް 2018 - 00:00 42 comments\nޒުވާނުންތަކެއް އިސް ނަގައިގެން ހުޅުމާލޭގައި ބޭއްވި ބާބެކިއުގައި ބައިވެރިވެވަޑައިގަތުމަށް ފަހު، މީޑިއާއާ ވާހަކަ ދައްކަވަމުން އިބޫ ވިދާޅުވީ ހުޅުމާލެ އަކީ އިތުރަށް ތަރައްގީ ކުރެވިދާނެ އަވަށެއް ކަމަށެވެ. އަދި ޒުވާނުންނަށްޓަކައި ކުރެވިދާނެ ކިތަންމެ ކަމެއް އެ އަވަށުގައި ހުރި ކަމަށް ވިދާޅުވި އެވެ.\nއިބޫ މިރޭ ހުޅުމާލެއަށް ވަޑައިގަތުމާ ގުޅިގެން، އިދިކޮޅު ސަޕޯޓަރަކު، އިބޫގެ މޭގައި ފިރުމާލަނީ. --- ފޮޓޯ: ނިޝާން އަލީ/ މިހާރު\nއަންނަ މަހުގެ 23 ގައި ބާއްވާ މި އަހަރުގެ ރިޔާސީ އިންތިޚާބުގައި ވާދަކުރައްވާ އިދިކޮޅު ކެންޑިޑޭޓް އިބޫ ވިދާޅުވި ގޮތުގައި، ރައްޔިތުންނަށް ބޯހިޔާވަހިކަން ހޯދައި ދިނުމުގެ ބޭނުމުގައި ހުޅުމާލޭގައި މަޝްރޫއުތައް ފަށާފައި ހުއްޓަސް، އެކަންކަން ހަލުވި ދުވެއްޔެއްގައި ކުރިއަކަށް ނުދެ އެވެ. ބޯހިޔާވަހިކަން ހޯދައިދިނުމުގެ މަޝްރޫއުތައް، މިހާރަށް ވުރެ، ހަލުވިކަމާ އެކު ކުރިއަށް ގެންދެވޭނެ ގޮތް އެބަހުރި ކަމަށް އޭނާ ވިދާޅުވި އެވެ. ހުޅުމާލެ ތަރައްގީ ކުރުމުގެ ޕްލޭނެއް އޮތް ކަމަށް ވިދާޅުވިޔަސް، އޭގެ މާބޮޑު ތަފްސީލެއް އިބޫ ނުދެއްވަ އެވެ.\n"މަޝްރޫއުތައް ކުރިއަށް ދާނީ ކޮރަޕްޝަނާއި ވައްކަމަށް މަގުފަހި ނުވާ ގޮތަށް. ކޮންމެ ޕްރޮޖެކްޓެއްގެ ފަހަތުގައި ސުވާލު އުފެދޭ ކަންކަން ފެންމަތިވެގެން މި ދަނީ. އެއީ ހައުސިން ކަމަށް ވިޔަސް، ބްރިޖު ކަމަށް ވިޔަސް، އެއީ ހޮސްޕިޓަލެއް ކަމަށް ވިޔަސް، ގައިމު ވެސް އެ ކަމެއް އަޅުގަނޑުމެންގެ ވެރިކަމެއްގައި ނުފެންނާނެ،" އެމްޑީޕީ ޕާލަމެންޓްރީ ގްރޫޕްގެ ލީޑަރު އިބޫ ވިދާޅުވި އެވެ.\nޒުވާނުންތަކެއް އިސް ނަގައިގެން ހުޅުމާލޭގައި ބޭއްވި ބާބަކިއުއަށް، އިބޫ އާއި އިދިކޮޅު ބައެއް ބޭފުޅުން އިންސާފު ކުރައްވަނީ. --- ފޮޓޯ: ނިޝާން އަލީ/ މިހާރު\nއިބޫ ދެއްކެވި ވާހަކައިގެ ޚުލާސާއެއް:\n- އިދިކޮޅު ވެރިކަމެއްގައި އިސްކަމެއް ދޭނީ ބޯހިޔާވަހިކަން ފޯރުކޮށްދޭން.\n- ހުޅުމާލެ ތަރައްގީ ކުރުމުގެ ޕްލޭނެއް އެބައޮތް.\n- މަޝްރޫއުތައް ކުރިއަށް ދާނީ ކޮރަޕްޝަނާ ނުލައި.\n- ރައްޔިތުންގެ ފައިސާ އިދިކޮޅު ވެރިކަމެއްގައި ބޭނުން ކުރާނީ ހެޔޮ ގޮތުގައި.\nއިބޫ ވިދާޅުވީ، އިދިކޮޅު ވެރިކަމެއްގައި އެންމެ އިސްކަމެއް ދޭނީ ރައްޔިތުންނަށް ބޯހިޔާވަހިކަން ހޯދައި ދިނުމަށް ކަމަށެވެ. އެގޮތުން، ބޯހިޔާވަހިކަން ބޭނުންވާ މާލޭގެ ރައްޔިތުންނަށް ހުޅުމާލެ އިން ހިޔާވަހިކަން ހޯދައި ދެއްވާނެ ކަމަށް ވެސް ރައްޔިތުންގެ މަޖިލިހުގެ ހިންނަވަރު ދާއިރާގެ މެމްބަރު އިބޫ ވިދާޅުވި އެވެ.\n"ރާއްޖޭގެ އެކި ކަންކޮޅުތަކުގައި ތިބި ރައްޔިތުންނަށް އެބަޔަކު ބޭނުން ދިމާލަކުން ބޯހިޔާވަހިކަން ލިބޭނެ،" ސިޔާސީ ދާއިރާގައި 25 އަހަރު ހޭދަކުރެއްވި އިބޫ ވިދާޅުވި އެވެ.\nއިބޫ މިރޭ ހުޅުމާލޭގެ ޒުވާނުންތަކަކާއެކު ސެލްފީއެއް ނަންގަވަނީ. --- ފޮޓޯ: ނިޝާން އަލީ/ މިހާރު\nއިބޫ ވިދާޅުވި ގޮތުގައި، މަޝްރޫއުތައް ލަސްވެގެން ދަނީ ފަހަތުގައި ކަންތައްތަކެއް އޮންނާތީ އެވެ. އެގޮތުން، އެކި ފަރާތްތަކަށް ބައި އެޅުމާއި މަޝްރޫއުތަކަށް ކުރަންވާ ހަރަދުގެ އިތުރަށް، ބައިވަރު ހަރަދު ކުރަމުންދާ ކަމަށް އިބޫ ވިދާޅުވި އެވެ. އަދި މަސައްކަތް ކުރަން އަންނަ ފަރާތްތަކުން އެކަމުގެ ޝަކުވާ ކުރަމުން ދާތީ، އިދިކޮޅު ވެރިކަމެއްގައި އެ ޝަކުވާތައް ނާންނަ ގޮތަށް މަސައްކަތް ކުރާނެ ކަމަށް އޭނާ ވިދާޅުވި އެވެ. އޭގެ އިތުރުން، ހައުސިން އަށް ލޯނު ލިބޭނެ ގޮތާއި ލޯން ދެއްކޭނެ ލުއި ގޮތެއް ހަމަޖައްސާނެ ކަމަށް ވިދާޅުވި އެވެ.\n"ރައްޔިތުންގެ ފައިސާ ހެޔޮ ގޮތުގައި ބޭނުން ކުރާނީ،" އިބޫ ވިދާޅުވި އެވެ.\nއިތުރު ލިޔުންތައް އެމްޑީޕީ ހުޅުމާލެ ތަރައްގީގެ މަޝްރޫއުތައް ސަރުކާރު ބޯހިޔާވަހިކަން އިދިކޮޅު ފަރާތްތައް ޖުމްހޫރީ ޕާޓީ ހުޅުމާލެ ހައުސިން ރައީސް އިބްރާހިމް މުހައްމަދު ސޯލިހް އިދިކޮޅު އިއްތިހާދު


Venezuela Ge Sarukaarun Dhanee Insaaniyathaa Hilaafu Jareemaa Tha Hingamun - UN - Vaguthu\nވެނެޒުއެލާގެ ސަރުކާރުން ދަނީ އިންސާނިއްޔަތާ ޚިލާފު ޖަރީމާތައް ހިންގަމުން - އ.ދ\nވެނެޒުއެލާގައި އިންސާނިއްޔަތާ ޚިލާފު ޖަރީމާތައް ހިންގަމުންދާ ކަމަށް އދ.ގެ ހިއުމަން ރައިޓްސް ކޮމިޝަނާ ޒައިދު ރާދު އަލް ހުސައިން ވިދާޅުވެޖެއެވެ.\nއިއްޔެ އދ.ގެ އިންސާނީ ހައްގުތަކާ ބެހޭ ކޮމިޝަނުގެ ބައްދަލުވުމުގައި ވާހަކަ ދައްކަވަމުން ޒައިދު ވިދާޅުވެފައި ވަނީ އޭނާގެ އޮފީހުން މިދިޔަ މަހު ނެރުނު ރިޕޯޓުގައި ވާނީ މުޒާހަރާ ކުރާ ފަރާތްތަކާ ދެކޮޅަށް ވެނެޒުއެލާ ސިފައިން އެކަށީގެންނުވާ މިންވަރަށް ވުރެ ގަދަ ބާރު ބޭނުން ކުރާކަން ފާހަގަކޮށްފައިވާ ކަމަށެވެ.\nއަދި އދ.ގެ ހިއުމަން ރައިޓްސް ކޮމިޝަނާ ޒައިދު ރާދު އަލް ހުސެއިން ވަނީ މިކަންކަން ބައިނަލް އަގުވާމީ ތަހުގީގެއް ކުރުމައްވެސް ގޮވާލާފައެވެ.\n"ވެނެޒުއެލާ ސަރުކާރުން ދަނީ ޑިމޮކްރެޓިކް މުއައްސަސާތައް ފުނޑާލަމުން އަދި ފާޑު ކިޔާ ފަރާތްތަކުގެ އަނގަ ބަންދުކުރަމުން. އޭގެ ތެރޭގައި އިދިިކޮޅު ފަރާތްތަކާ ދެކޮޅަށް ޖިނާއީ ދައުވާ ކުރުން ހިމެނޭ ކަމައް" ޒައިދު ވިދާޅުވިއެވެ.\nވެނެޒުއޭލާގެ އިގްތިސޯދު ބޮޑު އަދަވަޅަކަށް ވެއްޓި އެގައުމުގައި ދަނީ ބޮޑެތި ހަމަނުޖެހުންތަކެއް ހިނގަމުންނެވެ. ސިޔާސީ ހަމަނުޖެހުން ބޮޑު ވެފައިވާ ވެނެޒުއޭލާގެ ރައީސް ނިކޮލަސް މަޑޫރޯ އާ ދެކޮޅަށް ދަތި ކުރުމުގެ ފިޔަވަޅު އެމެރިކާއިން ދާދިފަހުން ވަނީ އަޅާފައެވެ.\nއެގައުމުގެ އާންމުންގެ މެދުގައި ނުތަނަވަސްކަން އުފެދި އަދި ރައީސް މަދޫރޯގެ މައްޗަށް އޮތް އިތުބާރު ގެއްލި އޭނާ ވެރިކަމުން ފޭބުމަށް އެގައުމުގެ ރައްޔިތުން ދަނީ ގޮވަމުންނެވެ.\nމިދިޔަ އެޕްރީލް މަހުން ފެށިގެން ވެނެޒުއެލާގައި ހިންގާ ހަމަނުޖެހުންތަކުގައި ވަނީ 120 މީހުން މަރުވެފައިވާ އިރު\nތެލުގެ މުއްސަދިކަން ލިބިފައިވާ ވެނެޒުއޭލާގެ ހަމަނުޖެހުން ބޮޑުވެ ދިރިއުޅުމުގެ އަސާސީ ބޭނުން ތަށް ފުއްދުމަށް ރައްޔިތުންނަށް ދަތިތަކާ ކުރިމަތި ވެފައި ވާ އިރު އެގައުމުގެ އިންފުލޭޝަން ވަނީ %700 މައްޗަށް ޖެހިފައެވެ.\nސެޕްޓެމްބަރު 13, 2017 - 10:59\nހަމަހުވާ މިއަލިފުދާލު އުވާލަންވެއްޖެ! އަބަދުވެސް ގައުމުތަކާދިމާކުރުން.. މިޔަންމާ، ދިވެހިރާއްޖެ، ނޯތުކޮރެއާ، ޒިމްބާބުވޭ، ވެނެޒުވޭލާ.... ޕިސް ޕިސް


Chemical gudhanthah balahahtamun annanee MNDF un: Shifa\nމާލެ ސިޓީ ކައުންސިލު\nގުދަން ހުޅުވުމުގެ ހުއްދަ ދެނީ ގަވައިދާ އެއްގޮތަށް ކަމަށް\nބައެއް ގުދަންތަކުގެ ވެރިން އެފަދަ ތަންތަނަށް ވައްދަނީ ދެދުވަހު އެކައްޗެއް ނޫން\nކ. މާލެ | 21 ސެޕްޓެންބަރ 2019 | ހޮނިހިރު 19:16 | 6,457\nއަލިފާން ހިފާ ޒާތުގެ އެއްޗެހިތަކެއް - ޓްވިޓަރ\nފެށުނީއްސުރެވެސް ކެމިކަލް ގުދަންތަކާއި ބެހޭ ހުރިހާ ކަމެއް ބަލަހައްޓަމުން ގެންދަނީ އެމްއެންޑީއެފުން ކަމަށާއި ސިޓީ ކައުންސިލުން ދެނީ އެފަދަ ގުދަންތައް ހުޅުވުމުގެ ހުއްދަ ކަމަށް މާލެ ސިޓީ ކައުންސިލުގެ މޭޔަރު ޝިފާ މުހައްމަދު ވިދާޅުވެއްޖެއެވެ.\nހުކުރު ދުވަހުގެ ރޭ ހިނގި އަލިފާނުގެ ހާދިސާއާއި މާލޭގައި ފެންބޮޑުވުމާއި ގުޅިގެން މާލެ ސިޓީ ކައުންސިލުން ބޭއްވި ޕްރެސް ކޮންފަރެންސްގައި ވާހަކަ ދައްކަވަމުން ޝިފާ ވިދާޅުވީ ގުދަން ހުޅުވުމުގެ ހުއްދަ ދެނީ ގަވައިދާ އެއްގޮތަށް ކަމަށްވިޔަސް ބައެއް ގުދަންތަކުގެ ވެރިން އެފަދަ ތަންތަނަށް ވައްދަނީ ދެދުވަހު އެކައްޗެއް ނޫން ކަމަށެވެ. އެހެންކަމުން ދެން ކުރެވެން އޮންނާނެ ކަމަކީ އެމްއެންޑީއެފްއާއި ކަމާއިބެހޭ ފަރާތްތަކާއި ގުޅިގެން އެފަދަ ތަންތަނަކީ ކޮބައިތޯ ބަލާ، ގެތަކުގެ ތެރޭގައި އެފަދަ ގުދަންތައް ހެދިފައި ހުންނަ ނަމަ، މީހުން ދިރިއުޅޭ ތަންތަނުން އެފަދަ ތަންނަށް އެކަހެރި ކުރުމުގެ މަސައްކަތް ކަމަށެވެ.\nމީގެ އިތުރުން، މާލެ ބެލެހެއްޓުމަށްޓަކައި ސިޓީ ކައުންސިލުން އިތުރު ސްޓާފުންވެސް ޓްރެއިން ކުރުމުގެ މަސައްކަތް ކުރިއަށް އޮތް ތަނުގައި ކުރިއަށްދާނެ ކަމަށް އޭނާ ވިދާޅުވިއެވެ.\nޝިފާ ވިދާޅުވީ މިކަހަލަ އަލިފާނުގެ ހާދިސާތަކަށް މެދުވެރިވާފަދަ ތަންތަން މާލެގައި ހުރިނަމަ އެ ފަދަ ތަންތަނުގެ މައުލޫމާތު ސިޓީ ކައުންސިލަށް ދެއްވުމަށެވެ. އަދި އޭރުން އެތަންތަން ޗެކް ކޮށް އަޅަންޖެހޭ ފިޔަވަޅުތައް އަޅުއްވާނެ ކަމަށެވެ.


Campaign ah nukunnevun, Raees ah majubooruvi haalathu! | Mihaaru\n02 އެޕްރީލް 2019 - 06:39 82 comments\nއަންނަ ހޮނިހިރު ދުވަހު ބާއްވާ ރައްޔިތުންގެ މަޖިލިހުގެ އިންތިޚާބުގެ ކެމްޕެއިން ކުރާތާ މަހެއްހާ ދުވަސް ވެފައިވާއިރު، އެމަނިކުފާނު ކުއްލި ގޮތަކަށް މިހާ ބޮޑަށް މި ކެމްޕެއިނަށް ނުކުމެވަޑައިގަތުމަކީ ކުރިން ގިނަ ބަޔަކަށް ހީކުރެވުނު ކަމެއް ނޫނެވެ. ކުރިން ބެލެވިފައި އޮތީ މަސްލަހަތަށް ބެއްލެވުމަށް ފަހު، ރައީސް ކެމްޕެއިންގައި އަމަލީ ގޮތުން އުޅުއްވުން މަދުކުރައްވާނެ ކަމަށެވެ.\nމިދިޔަ ހަފުތާގެ ބުދަ ދުވަހު "މިހާރު" އަށް ދެއްވި ޚާއްސަ އިންޓަވިއުގައި ރައީސް އިބްރާހިމް މުހައްމަދު ސޯލިހް ވިދާޅުވީ އެމަނިކުފާނު ކެމްޕެއިންގައި އަމަލީ ގޮތުން ކުރިއަށް ވުރެ ބޮޑަށް އުޅުއްވަން ޖެހިވަޑައިގަތީ މިހާރުގެ މަޖިލިސް ތެރެއިން ސަރުކާރު ނިކަމެތިވާ ގޮތަށް ކަންކަން ފެންނަން ފެށުމުން ކަމަށެވެ. ސަރުކާރު ހިންގާ ކޯލިޝަންގެ ބޮޑު އަޣުލަބިއްޔަތެއް އޮވެ، އެކަމަކު ސަރުކާރުން ބޭނުންވާ ކަންކަން އެ މަޖިލިހުގެ ތެރެއިން ނުކުރެވުމުގެ ނަތީޖާ އަކީ ވީހާ ވެސް ގިނަ ގޮނޑި އެމަނިކުފާނުގެ އެމްޑީޕީ އަށް ހޯދައިދެއްވުމަށް ފާޅުގައި ކެމްޕެއިނަށް ނުކުމެވަޑައިގަތުމެވެ.\n"އަޅުގަނޑު ކުޑަކޮށް މަޑުކޮށްލައިގެން ހުރިން މަޖިލިސް އިންތިޚާބުގެ ކެމްޕެއިން ފެށިގެން އައިއިރުގައި ފެންނަ މަންޒަރު ބަލަން. އެހެން ނަމަވެސް އަޅުގަނޑަށް ބޮޑަށް ހާމަކޮށް ނުކުންނަން މި ޖެހުނީ ކަންބޮޑުވުންތަކެއް އަޅުގަނޑަށް ފެނުނީމާ. މަޖިލިހުގެ އިންތިޚާބުގެ ކެމްޕެއިން ކުރިއަށްދާ ގޮތުން ސަރުކާރު ހިންގުމަށް ދަތިތަކެއް އަތުވެދާނެ ކަމަށް އަޅުގަނޑަށް ގަބޫލުކުރެވުނީ މަޖިލިސް ވަކި ގޮތަކަށް ހިނގައްޖެއްޔާ،" މިދިޔަ އަހަރުގެ ނޮވެމްބަރު 17 ގައި ވެރިކަމާ ހަވާލުވެވަޑައިގެންނެވި ފަހުން "މިހާރު" އަށް ދެއްވި ފުރަތަމަ އިންޓަވިއުގައި ރައީސް ވިދާޅުވި އެވެ.\n"ޚާއްސަކޮށް އަޅުގަނޑަކީ ޕާޓީގެ އެންމެ އިސް ވެރިޔާގެ ހައިސިއްޔަތުން މަސައްކަތްތަކެއް ކުރަން [މަޖުބޫރުވީ]. އަޅުގަނޑުގެ ކުރިމަތީގައި އެ ތަން [ސަރުކާރު ބޭނުންވާ ކަންކަން މަޖިލިސް އިން ފާސްނުވާތީ] ފެންނަން ފެށީމާ އަޅުގަނޑަކަށް ނުހުރެވުނު. ސަރުކާރު ރައްޔިތުން ފަސް އަހަރަށް ހޮވާފައި އޮތްއިރު، ސަރުކާރުން ވެފައި އޮތް ވައުދުތައް ފުއްދުމަށްޓަކައި އަޅުގަނޑު ކުރަން ޖެހޭ ކޮންމެ ކަމެއް ކުރަން ޖެހޭނެ ކަމަށް އަޅުގަނޑު ދުށީ."\nއެންމެ ބޭނުންފުޅުވި ކަންތަކުގެ ނަތީޖާ ނުފެނުނު، ސަބަބަކީ މަޖިލިސް؟\nރައީސް އިބްރާހިމް މުހައްމަދު ސޯލިހްގެ ސަރުކާރުގެ މަސައްކަތުގެ ފުރަތަމަ 100 ދުވަސް މި މަހުގެ 11 ވަނަ ދުވަހަށް ހަމަވާއިރު، އެމަނިކުފާނަށް ހާސިލް ނުކުރެއްވި އޮތް އެންމެ ބޮޑު ކަމަކީ ކެމްޕެއިންގެ ތެރޭގައި އެންމެ ގިނައިން ދެއްކެވި އެއް ކަމަކާ ގުޅޭ ކަންތައްތަކެވެ. އެއީ ގޮތް ނޭނގޭ މަރުތަކާއި ގެއްލިފައިވާ ނުވަތަ ގެއްލުވައިލާފައިވާ މީހުންނާއި ހިޔާނާތާއި ފަސާދައިގެ އެންމެ ފުނަށް ފީނައި އޭގެ ހަގީގަތް ހޯދައި ދެނެގަތުމެވެ.\nއެ ކަންކަން ބަލަން ރިޔާސީ ދެ ކޮމިޝަން، އެމަނިކުފާނު ވެރިކަމާ ހަވާލުވެވަޑައިގަތުމާ އެކުހެން އުފެއްދެވި އެވެ. ރައީސް އުންމީދުކުރެއްވީ ކޮންމެވެސް ނަތީޖާތަކެއް މިދިޔަ ތިން މަސް ތެރޭގައި ރައްޔިތުންނަށް ފޯރުކޮށްދެވޭނެ ކަމަށެވެ. އެކަމަކު އެ ނަތީޖާ ނުނެރެވި ލަސްވާ މައިގަނޑު އެއް ސަބަބަކީ ވެސް، ސަރުކާރުން ދެކޭ ގޮތުގައި، ރިޔާސީ ދެ ކޮމިޝަނަށް ގާނޫނީ ބާރު ދިނުމުގެ ބިލް މަޖިލިހުގައި މަޑުޖެހި، އެ ބިލް ދިރާސާކުރި ކޮމިޓީ އަށް އަލުން ފޮނުވައިލުމެވެ.\nރައީސް އިބްރާހިމް މުހައްމަދު ސޯލިހް "މިހާރު" އަށް މިދިޔަ ދުވަހު އިންޓަވިއު ދެއްވަނީ: އެމަނިކުފާނުގެ ވެރިކަމުގެ މަސައްކަތުގެ ފުރަތަމަ 100 ދުވަހުގެ ތެރޭގައި އެންމެ ހާސިލް ކުރައްވަން ބޭނުންފުޅުވި ދެ ކަމެއް ނުވި ކަމަށް ވިދާޅުވި.---ފޮޓޯ: ނިޝާން އަލީ/މިހާރު\nރައީސް ވިދާޅުވީ ގާނޫނުއަސާސީގެ ދަށުން މިނިވަން މުއައްސަސާތަކެއް އުފައްދާފައިވީ ނަމަވެސް އެ ތަންތަނަށް ރައްޔިތުންގެ އިތުބާރު ނެތުމުން، ބޮޑެތި މައްސަލަތައް ބަލަން ރިޔާސީ ކޮމިޝަނެއް ގާއިމްކޮށް އެ ކޮމިޝަނަށް ގާނޫނީ ބާރު ދިނުމަކީ މިވަގުތަށް އެންމެ ރަނގަޅު ހައްލު ކަމަށެވެ. އެ ކޮމިޝަނުން މީހަކު ބަންދުކުރަން ޖެހިއްޖެ ނަމަ އެ ބާރު ވެސް ގާނޫނީ ގޮތުން ލިބިދޭން ރައީސް ބޭނުންފުޅުވެ އެވެ.\n"މިއީ އަޅުގަނޑު އެކަނި ކުރަން ބޭނުންވެގެން އުޅޭ ކަމެއް ނޫން. ރައްޔިތުން އިލެކްޝަން ތެރޭގައި އެދުނު އެދުމެއް މިއީ. އަޅުގަނޑުމެންނަށް ފެންނަން ހުރި ހަގީގަތްތަކެއް ކޮރަޕްޝަންގެ މައްސަލަތައް. އެއީ ބަލަން ޖެހޭ ކަންތައްތަކެއް ކަމަށް އެންމެން ގަބޫލުކުރޭ. އޭރު ގައިމު ވެސް ޕޯޑިއަމްތަކުގައި އެ ހުރިހާ ވާހަކައެއް ދެއްކި. އަނެއްކާ މަރުތަކުގެ ވާހަކަ ވެސް ދެކެވުނު. އެހެން އޮއްވައި، މަޖިލިހުގެ ތެރޭގައި މެޖޯރިޓީ އޮވެ، ސަރުކާރުން ހުށަހަޅާ ބިލްތަކަށް އެހެން ވެގެން ދިއުމަކީ ވަރަށް ދެރަކަމެއް،" ރައީސް ވިދާޅުވި އެވެ.\n"މީގައި ކަނޑައެޅިގެން ވަކި ބައެއްގެ ވަކި މީހެއްގެ ނުފޫޒެއް ނޫނިއްޔާ ކަންބޮޑުވުންތަކެއް ހުރީއެކޭ އަޅުގަނޑު ދަންނަވާކަން ނެތިން. ހަމަ ގައިމު ވެސް ލަސްވެގެން އެ ދަނީ ކޮންމެވެސް ބައެއްގެ ނުފޫޒެއް އޭގެ ތެރޭގައި އޮތީމާ. އެހެން ނޫން ނަމަ މަޖިލިހުން ފާސްވެގެންދާނެ."\nރިޔާސީ ދެ ކޮމިޝަނަށް ގާނޫނީ ބާރު ދިނުމާ އެންމެ ބޮޑަށް ދެކޮޅުހައްދަވަނީ ސަރުކާރު ހިންގާ ކޯލިޝަންގައި ހިމެނޭ ޖުމްހޫރީ ޕާޓީގެ ލީޑަރު ގާސިމް އިބްރާހީމާއި އެ ޕާޓީގެ މެމްބަރުންނެވެ.\nރައްޔިތުންގެ މަޖިލިހުގެ ރައީސްގެ މަގާމު ވެސް ފުރުއްވާ ގާސިމް ވިދާޅުވަނީ ރިޔާސީ ކޮމިޝަންތަކަށް ގާނޫނީ އިތުރު ބާރެއް ދޭން ގާނޫނުއަސާސީ ތަން ނުދޭ ކަމަށެވެ. އެމަނިކުފާނު ވިދާޅުވާ ގޮތުގައި އެންޓި ކޮރަޕްޝަން ކޮމިޝަނާއި ޕްރޮސިކިއުޓާ ޖެނެރަލް އަދި ފުލުހުންނަށް ގާނޫނީ ގޮތުން ލިބިފައިވާ ބާރުތަކެއް ރިޔާސީ ކޮމިޝަނަށް ނުދީ ވެސް މަސައްކަތް ކުރެވޭނެ އެވެ.\nގާސިމް ވިދާޅުވެފައި ވަނީ "ކޮމިޝަން ކޮކްޓެއިލް" އެއްގެ ތެރެއިން ރިޔާސީ ކޮމިޝަންތަކަށް ބާރު ދެނީ ގާނޫނުއަސާސީގެ ރޫހާ އެއްގޮތަށް ކަމަށް ގަބޫލުފުޅު ނުކުރައްވާ ކަމަށެވެ.\n"އެމްޑީޕީ އަށް އަޣުލަބިއްޔަތު ލިބޭ ތަން ފެނޭ"\nމިދިޔަ ދުވަސްތަކުގެ ތަޖުރިބާގެ އަލީގައި ރައީސް ބޭނުންފުޅުވަނީ މި އާންމު އިންތިޚާބުގައި މަޖިލިހުގެ އަޣުލަބިއްޔަތު އެމްޑީޕީ އަށް ލިބުމަށެވެ.\n"އަޅުގަނޑު ކުޑަކޮށް މަޑުކޮށްލައިގެން ހުރިން މަޖިލިސް އިންތިޚާބުގެ ކެމްޕެއިން ފެށިގެން އައިއިރުގައި ފެންނަ މަންޒަރު ބަލަން. އެހެން ނަމަވެސް އަޅުގަނޑަށް ބޮޑަށް ހާމަކޮށް ނުކުންނަން މި ޖެހުނީ ކަންބޮޑުވުންތަކެއް އަޅުގަނޑަށް ފެނުނީމާ. މަޖިލިހުގެ އިންތިޚާބުގެ ކެމްޕެއިން ކުރިއަށްދާ ގޮތުން ސަރުކާރު ހިންގުމަށް ދަތިތަކެއް އަތުވެދާނެ ކަމަށް އަޅުގަނޑަށް ގަބޫލުކުރެވުނީ މަޖިލިސް ވަކި ގޮތަކަށް ހިނގައްޖެއްޔާ،" ރައީސް\nއެމަނިކުފާނު ވިދާޅުވި ގޮތުގައި، ރައްޔިތުންގެ މަޖިލިހުގެ ފުރިހަމަ އަޣުލަބިއްޔަތެއް މިހާރުގެ މަޖިލިހުގައި އޮތް ނަމަވެސް ވެރިކަމުގެ ފުރަތަމަ 100 ދުވަހުގެ ތެރޭގައި ކުރައްވަން ބޭނުންފުޅުވި ވަރަށް ގިނަ ކަންތައްތަކަކަށް ވަނީ ހުއްޓުމެއް އައިސްފަ އެވެ.\n"އެހެންވީމާ އަޅުގަނޑަށް ގަބޫލުކުރެވުނު ކޯލިޝަންގެ ތެރޭގައި ވެސް އަޅުގަނޑުމެންނަށް ތާއީދުކުރާ މެޖޯރިޓީއެއް އޮންނަން އެބަ ޖެހެއޭ. އެންމެ އަޅުގަނޑަށް އިތުބާރު ކުރެވޭ ބަޔަކީ އެމްޑީޕީ. އެހެން ކަމަށް ވެއްޖިއްޔާ އެމްޑީޕީ އަށް ގޮނޑި ހޯދަން އަޅުގަނޑަށް ނުކުންނަން މަޖުބޫރުވީ. އެ ހާލަތުގައި އަޅުގަނޑު ކެމްޕެއިނަށް ނުކުތީ،" ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި މި އިންތިޚާބުގައި އެމްޑީޕީ އަށް އަޣުލަބިއްޔަތު ލިބޭތަން ވެސް ފެނިވަޑައިގަންނަވަ އެވެ.\n"ސަރުކާރަށް ބޮޑު ތާއީދެއް، ބޮޑު އަޣުލަބިއްޔަތެއް ނެގޭ ތަން ފެނޭ،" ރައީސް ވިދާޅުވި އެވެ.\nމައިނޯރިޓީއާ އެކު މަސައްކަތް ކުރާކަށް ސަރުކާރަށް ފަސޭހައެއް ނުވާނެ\nރައްޔިތުންގެ މަޖިލިހުގެ ބޮޑު އަޣުލަބިއްޔަތެއް، ސަރުކާރު ހިންގާ ކޯލިޝަންގެ އެންމެ ބޮޑު ޕާޓީ އެމްޑީޕީން ހޯދަން މަސައްކަތް ކުރާއިރު، ބައެއް މީހުންގެ ވާހަކަ އަކީ އެ އަޣުލަބިއްޔަތާ ނުލައި ވެސް މަސައްކަތް ކުރަން ދަސްކުރަން ޖެހޭ ކަމަށެވެ. އެ ގާބިލްކަން ހުންނަން ޖެހޭނެ ކަމަށެވެ. އެމެރިކާ ފަދަ ދުނިޔޭގެ ބޮޑެތި ޑިމޮކްރަސީތައް ހިނގަނީ އެ ގޮތަށެވެ.\nރައްޔިތުންގެ މަޖިލިހުގެ އިންތިޚާބުގައި ތުޅާދޫ ދާއިރާ އަށް ވާދަކުރައްވާ ހިސާންގެ ކެމްޕެއިން ޖަލްސާގައި ރައީސް އިބްރާހިމް މުހައްމަދު ސޯލިހް ރޭ ބައިވެރިވެވަޑައިގެން، ވާހަކަފުޅު ދެއްކެވުމުގެ ކުރިން ޕޮއިންޓުތައް ނޯޓު ކުރައްވާއިރު އަރިހުގައި ހިސާން.---ފޮޓޯ: ހުސައިން ވަހީދު/މިހާރު\nއެކަމާ ގުޅޭ ގޮތުން ސުވާލު ދެންނެވުމުން ރައީސް ވިދާޅުވީ، ރާއްޖެ އާއި އެމެރިކާގެ ތަޖުރިބާ ވަރަށް ތަފާތު ކަމަށެވެ. ރާއްޖޭގައި ގާނޫނަކުން ވަކި ބާރުތަކެއް އެގްޒެކެޓިވް ނުވަތަ ވެރިކަން ހިންގާ ފަރާތަށް ދީފައެއް ނެތެވެ. ރާއްޖޭގައި ހުރިހާ ކަމެއް ބުރަވަނީ ރައްޔިތުންގެ މަޖިލިހަށެވެ.\n"ގާނޫނުއަސާސީ މިހާރު އޮތް ގޮތުން މައިނޯރިޓީއަކަށް ސަރުކާރެއް ހިންގަން ވަރަށް ދަތި. އެއީ ކުރެވޭނެ ކަމަކަށް ނުވޭ. އެހެންވީމާ ސަރުކާރަށް މަޖިލިސް ތެރޭގައި މެޖޯރިޓީއެއް އޮންނަން މި ބޭނުންވަނީ. އެހެން ނޫން ނަމަ އެއްވެސް މައްސަލައެއް ނޫން އެއީ،" ރައީސް ވިދާޅުވި އެވެ.\nމި ހުރިހާ ވާހަކަފުޅުތަކާ އެކު ރައީސް އެ ހުންނެވީ ކެމްޕެއިންގެ އެންމެ ކުރީ ސަފުގަ އެވެ.\nއިތުރު ލިޔުންތައް އެމްޑީޕީ މެމްބަރު ގާސިމް އިބްރާހިމް (މާމިގިލި) ދިވެހި ސަރުކާރު ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ސަރުކާރުގެ ފުރަތަމަ 100 ދުވަސް "މިހާރު" ވީޑިއޯ ރައްޔިތުންގެ މަޖިލީހުގެ އިންތިޚާބު 2019 އިއްތިހާދުގެ ހަމަނުޖެހުން


Dhuniye nuruhunas Iran ah dhathi kurun dhamahattaanan: America\nދުނިޔެ ނުރުހުނަސް އިރާނަށް ދަތިކުރުން ދަމަހައްޓާނަން: އެމެރިކާ\nއެމެރިކާގެ ސެކްރެޓަރީ އޮފް ސެޓޭޓް މައިކް ޕޮމްޕިއޯ\nއީރާނާއި ދެކޮޅަށް އދ. އިން އަޅާފައިވާ ދަތި ކުރުމުގެ ފިޔަވަޅުތަކުގެ މުއްދަތު ހަމަވެފައި ވަނިކޮށް އދ. ގެ ސަލާމަަަތީ މަޖިލީހުގެ ދާއިމީ ހުރިހާ މެމްބަރުންނާއި ހިޔާލު ތަފާތުވެ އެ ފިޔަވަޅުތައް ދަމަހައްޓަން އެމެރިކާއިން ނިންމައިފި އެވެ. އެމެރިކާގެ މި ނިންމުމަށް ބައިނަލް އަގުވާމީ މުޖުތަމައުގެ އިތުރަށް އެމެރިކާގެ އެންމެ ގާތް އެކުވެރި ގައުމު ތަކުން ވެސް ވަނީ ދެކޮޅު ހަދާފަ އެވެ.\nއިއްޔެ އެމެރިކާގެ ސެކްރެޓަރީ އޮފް ސްޓޭޓް މައިކް ޕޮންޕިއޯ ވިދާޅުވީ އދ. ގެ އެއްވެސް މެމްބަރު ގައުމަކުން އީރާނަށް ދަތިކުރުމުގެ ގޮތުން އަޅާފައިވާ ފިޔަވަޅު ތަކާއި ހިލާފު ވެއްޖެނަމަ އޭގެ ނަތީޖާ ވަރަށް ހިތިވާނެ ކަމަށެވެ. އީރާނާއި ދެކޮޅަށް އދ. އިން އަޅާފައިވާ ދަތިކުރުމުގެ ފިޔަވަޅުތައް އުވާލީ އީރާނާއި ދުނިޔޭގެ ބޮޑު ހަ ބާރާއި ދެމެދު 2015 ވަނަ އަހަރު ކުރި ނިއުކްލިއާ އެެއްބަސްވުމާއި ގުޅިގެންނެވެ. އެކަމަކު އެ އެއްބަސްވުމުން އެމެރިކާ ވަނީ މީގެ ދެ އަހަރު ކުރިން ވަކިވެފަ އެވެ\nމައިކް ޕޮންޕިއޯ އިތުރަށް ވިދާޅުވީ އީރާނާއި ދެކޮޅަށް އަޅާ ފިޔަވަޅެއްގެ ގޮތުގައި އދ. އިން ހަދާފައިވާ ހަތިޔާރު ވިއްކުން މަނާ ކުރުމުގެ އެއްބަސްވުމުގެ މުއްދަތު އަންނަ މަހު ހަމަވިއަސް އދ. ގެ މެމްބަރު ގައުމުތަކުން އީރާނަށް ނިއުކްލިއާ ހަތިޔާރު އުފެއްދަން ބޭނުން ކުރެވޭ އެއްވެސް މާއްދާއެއް ވިއްކައިގެން ނުވާނެ ކަމަށެވެ. ހަމަ އެއާއެކު ބެލެސްޓިކް މިސައިލާއި ނިއުކްލިއާ ހަތިޔާރު ތަރައްގީ ކުރުމުގެ ޓެކްނޮލޮޖީ ވެސް އެއްވެސް ގައުމަކުން އީރާނަށް ދީގެން ނުވާނެ ކަމަށެވެ.\nއދ. އިން އީރާނާއި ދެކޮޅަށް އަޅާފައިވާ ފިޔަވަޅުތައް އުވާލައިފިނަމަ އެމެރިކާއިން އަމިއްލަ އަށް އީރާނާއި ދެކޮޅަށް ފިޔަވަޅު އަޅާނެ ކަމަށް ވެސް މައިކް ޕޮންޕިއޯ ވަނީ ވިދާޅުވެފަ އެވެ.\nއެމެރިކާ ފިޔަވައި ސަލާމަތީ މަޖިލިހުގައި ތިބި ދާއިމީ ހަތަރު މެމްބަރުންނާއި ބައިނަލް އަގުވާމީ މުޖުތަމައުން ބުނަނީ އީރާނަށް ދަތި ކުރުމުގެ ފިޔވަޅު އެޅުމަށް އެމެރިކާއަށް އެއްވެސް ގާނޫނީ ހައިސިއްޔަތެއް މިހާރު ނެތް ކަމަށެވެ. ސަބަބަކީ އެމެރިކާ ވަނީ އީރާނާއި ދުނިޔޭގެ ބޮޑެތި ބާރުތަކުން އެއްބަސްވި ނިއުކްލިއާ މުއާހަދާ އިން ވަކިވެފަ އެވެ\nސަލާމަތީ މަޖިލީޖަށް ފޮނުވި ސިޓީ އެއްގައި އިނގިރޭސި ވިލާތާއި ފްރާންސާއި ޖަރުމަން ނުވަތަ "އީތްރީ" އިން ބުނެފައި ވަނީ އީރާނަށް އދ. އިން އަޅާފައިވާ ދަތި ކުރުމުގެ ފިޔަވަޅުތަކަށް ލުއި ދޭން ޖެހޭނެ ކަމަށެވެ އަދި ގާނޫނީ ގޮތުން އީރާނާއި ދެކޮޅަށް މިހާރު ފިޔަވަޅެއް ނޭޅޭނެ ކަމަށެވެ. އދ. ސެކްރެޓަރީ ޖެނެރަލް އެންޓޯނިއޯ ގުޓެރެސް ވިދާޅުވީ އެމެރިކާގެ ހުށައެޅުމާއި އެއްގޮތަށް ފިޔަވަޅު އެޅެން ނެތް ކަމަށް ސަލާމަތީ މަޖްލިހަށް އަންގަވާފައި ވާނެ ކަމަށެވެ.\nމެދު އިރުމަތި ޔޫއެން އެމެރިކާ + އީރާން ޑޮނަލްޑް ޓްރަމްޕް


Raees Nasheed siyaasee dhaairaain dhurah dhaakah neydhen: Aailaa\nނަޝީދު ސިޔާސީ ދާއިރާއިން ދުރަށް ދާން ނޭދެން: ނާޝީދު\nރައީސް މުހައްމަދު ނަޝީދުގެ އެމަނިކުފާނުގެ މައިންބަފައިންނާއި އާއިލާގެ ބޭފުޅުންނާ އެކު. ޑރ. ނާޝިދު ނޫކުލައިގެ ޓީޝާޓް ތުރުކުރައްވައިގެން -- ފޮޓޯ: ސޯޝަލް މީޑިއާ\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ ބުރާސްފަތި ދުވަހުގެ ރޭ ދިން ބޮމުގެ ހަމަލާގެ ސަބަބުން ފަސްޖެހިވަޑައިގެން އެމަނިކުފާނު ސިޔާސި ދާއިރާއިން ދުރަށް ވަޑައިގަތުމަށް އާއިލާއިން ނޭދޭނެ ކަމަށް ރައީސް ނަޝީދުގެ ބޭބެ ޑރ. އިބްރާހިމް ނާޝިދު ވިދާޅުވެއްޖެ އެވެ.\nރައީސް ނަޝީދަށް ދިން ހަމަލާއާއި ގުޅިގެން ޕީއެސްއެމް އަސް ދެއްވި ހާއްސަ އިންޓަވިއު އެއްގައި ޑރ. ނާޝިދު ވިދާޅުވީ ރައީސް ނަޝީދުގެ މަސައްކަތަކީ އަދި ދާއިރާ އަކީ ވެސް ސިޔާސީ ދާއިރާ ކަމަށެވެ. އެހެންކަމުން ރައީސް ނަޝީދަށް އަމާޒުކޮށް ބަޔަކު ހަމަލާއެއް ދިން ނަމަވެސް އެމަނިކުފާނު ކުރައްވަމުން ގެންދަވާ މަސައްކަތް ދޫކޮށްލަން ޖެހޭ ކަމަށް އާއިލާއިން ނުދެކޭ ކަމަށެވެ.\n"މެޗް ބޮޑުވި ވަރަކަށް ތްރެޓުވެސް އަދި ކޮމްޕެޓިޝަން ވެސް ބޮޑުވާނެތާ. އެއީ މަސައްކަތް ދޫކޮށްލަން ޖެހޭ ސަބަބެއް ކަމަކަށް އާއިލާއިން ނުދެކެން" ޑރ. ނާޝިދު ވިދާޅުވި އެވެ.\nއޭނާ ވިދާޅުވި ގޮތުގައި ހަމަލާގެ ކުރިން ވެސް ރައީސް ނަޝީދަށް ކުރިމަތިވާ ނުރައްކާތަކާއި ދެމުންދިޔަ އިންޒާރުތައް އިތުރުވަމުން ދިޔަ ކަމަށާއި އެކަމުގެ މައުލޫމާތު އާއިލާއާ ހިއްސާ ވެސް ކުރެއްވި ކަމަށެވެ.\n"އަބަދު ވެސް ތްރެޓެއް އޮވޭ. އެ ތުރެޓް ބޮޑުވަމުން އަންނަނީ. މިދިޔަ ހަފްތާ ތެރޭ ތްރެޓް ލެވެލް ބޮޑުވާ ކަމަށް ބުނެ ޑީޓެއިލްކޮށް ވަރަށް ބޮޑަށް އެވާހަކަ ދެކެވުނު،" ނާޝިދު ވިދާޅުވި އެވެ.\n"އަޅުގަނޑަކަށް އޭރަކު ނޭނގޭ ވާހަކައިގެ ސީރިއަސް މިންވަރެއް. މިހާރު މި އެނގުނީ،" އިތުރަށް ވިދާޅުވި އެވެ.\nނާޝިދު ވިދާޅުވީ އާއިލާގެ ފަރާތުން ރައީސް ނަޝީދަށް ސެކިއުރިޓީގެ ގޮތުގައި ދެވޭނެ އެހީތެރިކަމެއް އޮންނާނެ ކަމަށް ދެކެވަޑައިނުގަންނަވާނެ ކަމަށެވެ. ނަމަވެސް ކަންބޮޑުވާ ކަމެއް ހިއްސާ ކުރެއްވުމުން އެކަމަކަށް ތައްޔާރުވެ އެކަމެއްގައި އެހީތެރިކަން ފޯރުކޮށްދެވިދާނެ ކަމުގެ ޔަގީންކަން ދެއްވި އެވެ.\nއޭޑީކޭ ހޮސްޕިޓަލްގައި ރައީސް ނަޝީދުގެ ސާޖަރީތައް ހަދަމުން ދިޔައިރު ކޮންމެ 30 މިނެޓަކުން އެމަނިކުފާނުގެ ހާލުކޮޅާ ގުޅޭގޮތުން އާއިލާ އަށް ޑޮކްޓަރުން މައުލޫމާތު ހިއްސާކުރަމުން ގެންގޮސްފައިވެ އެވެ. އަދި ފަރުވާ ދިނުމަށް ކުރާނެ ކަންކަމާއި ހޭދަވާނެ ވަގުތާއި ބޭނުންކުރާނެ އާލާތްތަކަށް ދަންދެން މައުލޫމާތު ހިއްސާކޮށްފައިވެ އެވެ. އެހެންކަމުން އޭޑީކޭގެ ޑޮކްޓަރުންގެ ޓީމުގެ މަސައްކަތާ މެދު ރައީސް ނަޝީދުގެ އާއިލާ އިން ތިބީ ވަރަށް ބޮޑަށް ހިތްހަމަޖެހިފަ އެވެ.\nނާޝިދު ވިދާޅުވީ ރައީސް ނަޝީދަށް ދިން ހަމަލާގެ މައުލޫމާތު އެންމެ ފުރަތަމަ ލިބުނު ވަގުތު އަނިޔާ އަންދާޒާ ކޮށްލަން ވެސް އެނގިވަޑައިނުގެންނެވި ކަމަށެވެ. އެކަމަކު އޭރު މާބޮޑު އަނިޔާތަކެއް ލިބޭނެ ކަމަށް ކުރިން ލަފާ ކުރެވިފައެއް ނުވެ އެވެ.\nޑރ. ނާޝިދު ވިދާޅުވީ ރައީސް ނަޝީދަށް ލިބިފައިވާ އަނިޔާތަކާ ގުޅިގެން އެންމެ ފުރަތަމަ ޑޮކްޓަރުންގެ ފަރާތުން މައުލޫމާތެއް ލިބުނީ ހަމަލާ ދިން ރޭގެ މެންދަމު 1:00 ޖެހި ފަހުން ކަމަށެވެ. ލިބިފައިވާ އަނިޔާތަކުގެ ބޮޑުކަން އެވަގުތު އިހްސާސް ކުރެވުނު ކަމުގައިވެސް ވިދާޅުވި އެވެ. އެންމެ އުދަނގޫވީ ރައީސް ނަޝީދުގެ ހަށިކޮޅަށް ރޭޒާ ފުއްތައް ވަދެފައިވާ ގޮތުގެ ވާހަކަ ކިޔައިދިން ވަގުތު ކަމަށް ވިދާޅުވި އެވެ.\n"އަޅުގަނޑަށް އެނގޭ ރޭޒާ ފުށެއް ވަނީމާ ވާނެ ގެއްލުމާއި ތަދު. އަޅުގަނޑު މިއީ ރޭޒާ ފުށް ގެންގުޅޭ މީހެއް. އެހެންވެ އޭގެން ލިބޭނެ އަނިޔާގެ ވާހަކަ އިތުރަށް ދައްކަންވެސް އަޅުގަނޑު ބޭނުމެއް ނޫން،" ވާހަކަދައްކަވަން ކުޑަކޮށް އުދަނގޫވެފައި އިންނަވައިގެން ނާޝިދު ވިދާޅުވި އެވެ.\nޑޮކްޓަރުން އުއްމީދު ކުރި ވަރަށް ވުރެ އަވަހަށް ރައީސް ނަޝީދުގެ ހާލުކޮޅު ރަނގަޅުވަމުން އަންނާތީ އާއިލާ އިން ތިބީ ހިތްހަމަޖެހިފަ އެވެ. ޑރ. ނާޝިދު ވިދާޅުވީ ރައީސް ނަޝީދަށް ފަރުވާ ކުރެއްވީ ވަރަށް ރަނގަޅު ޓީމެއް ކަމަށާއި ޑޮކްޓަރުންގެ ހިދުމަތާއި މެދު ވަރަށް ބޮޑަށް ހިތްހަމަޖެހޭ ކަމަށެވެ. ނަމަވެސް އިތުރު ފަރުވާ އަށް ރާއްޖެއިން ބޭރަށް އެމަނިކުފާނު ގެންދަވަން ޖެހޭނެ ކަމުގައިވެސް ވިދާޅުވި އެވެ.\nއޭޑިކޭ ހޮސްޕިޓަލް ރައީސް މުހައްމަދު ނަޝީދު ޕީއެސްއެމް + ނަޝީދަށް އަމާޒު ކުރި ހަމަލަ


އެސިސްޓެންޓް ސަރވޭއިން އޮފިސަރ\nމަޤާމް: އެސިސްޓެންޓް ސަރވޭއިން އޮފިސަރ\nޑިޕާޓްމަންޓް: ޕްލޭނިންގ އެންޑް ޑިވަލޮޕްމަންޓް\nޝެކްޝަން: ސަރވޭއިން އެންޑް މެޕިންގ\n- ހުޅުމާލޭގެ ބިންތައް ސަރވޭކުރުމާއި، އޭގެ މަޢުލޫމާތުތައް އަޕްޑޭޓްކޮށް ބެލެހެއްޓުން.\n- ހުޅުމާލޭގެ މެޕްތައް ދުވަހުން ދުވަހަށް އަޕްޑޭޓްކުރުމުގައި އެހީތެރިވުން.\n- ހުޅުމާލޭގެ ބިންތައް ސަރވޭކުރުމަށް ބޭނުންކުރެވޭ އާލާތްތައް މެއިންޓެއިންކޮށް ބެލެހެއްޓުން.\n- ޖިއޮގްރެފިކް އިންފޮމޭޝަން ސިސްޓަމް "GIS" ތަރައްޤީކޮށް އަޕްޑޭޓްކުރުމުގައި އެހީތެރިވެދިނުން.\n- ޕްލޭނިންގ ޑިޕާޓްމަންޓުން ކުރާ މަސައްކަތްތަކުގެ ލިޔެކިޔުންތަށް ރަނގަޅަށް ބެލެހެއްޓުމާއި، ދުވަހުން ދުވަހަށް ކުރަންޖެހޭ އިދާރީ މަސައްކަތްތައް ކުރުން.\n- އޮޓޯކެޑް ބޭނުންކުރަން އެނގުމާއި، ސަރވޭ އިކުއިޕްމަންޓުތައް ބޭނުންކުރަން އެނގުން.\n- އެމް.އެސް. އޮފީސް ޕެކޭޖް ބޭނުންކުރަން އެނގުން.\n- މި ވަޒީފާއަށް މީހުން ހޮވުމުގައި، މަޤާމާ ގުޅޭ ދާއިރާއެއްގެ މަސައްކަތުގެ ތަޖުރިބާ ލިބިފައިވާ ފަރާތްތަކަށް އިސްކަންދެވޭނެ.\nމުސާރަ: 5000.00 ރުފިޔާ (އެލަވަންސްތަކާއެކު މަދުވެގެން މަހަކު 9830.00 ރުފިޔާ ލިބޭނެއެވެ.)\nއިތުރުގަޑި: އިތުރުގަޑީގައި މަސައްކަތްކުރަން ޖެހޭނަމަ، ހަމަޖެހިފައިވާ އުޞޫލުން އިތުރުގަޑީގެ ފައިސާ ލިބިދެވޭނެއެވެ.\nމި ވަޒީފާތަކަށް މުވައްޒަފުން ޢައްޔަންކުރެވޭނީ 1 (އެކެއް) އަހަރު ދުވަހަށް، ކޮންޓްރެކްޓް އުސޫލުންނެވެ. 1 އަހަރު ދުވަހުގެ ކޮންޓްރެކްޓް ހަމަވުމުން، މުވައްޒަފުގެ މަސައްކަތުގެ ފެންވަރުބަލައި، އެކަށީގެންވާ ފެންވަރަކަށް މަސައްކަތްކޮށްފައިވާނަމަ، ކުންފުނީގެ އުސޫލުތަކާ އެއްގޮތްވާގޮތުގެމަތިން ވަޒީފާ ދާއިމީކުރެވޭނެއެވެ.\nމި ވަޒީފާއަށް އެދޭ ފަރާތްތަކުން، ވަޒީފާއަށް އެދޭ ފޯމު ފުރިހަމަކުރުމަށްފަހު، ވަނަވަރާއި، އެޓެސްޓެޑް ސެޓްފިކެޓްތަކުގެ ކޮޕީއާއި، ކުރިން ވަޒީފާ އަދާކޮށްފައިވާ ތަންތަނުގެ ރިފަރެންސް ސިޓީތަކުގެ ކޮޕީއާއި، ދިވެހި ރައްޔިތެއްކަން އަންގައިދޭ ކާޑުގެކޮޕީއާއެކު، 2015 ޖަނަވަރީ 27 ވާ އަންގާރަ ދުވަހުގެ 14:30 ގެ ކުރިން މި އޮފީހަށް ފޮނުވުން އެދެމެވެ. ވަޒީފާއަށް އެދޭ ފޯމު، މި ކޯޕަރޭޝަނުގެ މައި އޮފީހުންނާއި މާލޭއޮފިހުން ލިބެން ހުންނާނެއެވެ. އަދި އަދި މި ކޯޕަރޭޝަންގެ ވެބްސައިޓް www.hdc.com.mv އިން ޑައުންލޯޑް ކުރެވެން ހުންނާނެއެވެ.\nފެކްސް: 3335892 ފެކްސް: 3358892


Masverikamaai behey aa bill: Ministry ah bodethi massooliyyathu...\nރާއްޖެ - މަސްވެރިކަމާއި ބެހޭ ބިލް\nމަސްވެރިކަމާ ބެހޭ އާ ބިލް- މިނިސްޓްރީއަށް ބޮޑެތި މަސްއޫލިއްޔަތުތަކެއް!\nމަސްވެރިކަމާ ގުޅޭ ހަރަކާތްތައް ހިންގުމަށް ހުއްދަ އާއި ލައިސަންސް ދިނުމުގެ ބާރު މިނިސްޓރީއަށް\nރާއްޖޭގެ ކަނޑުގެ ސަރަަހައްދުން ބޭރުގެ މަސްވެރި އުޅަނދުތަކަށް މަސްވެރިކަން ކުރުމަށް ޚާއްސަ ހުއްދައެއް ނަގަން ޖެހޭ\nކ. މާލެ 16 އޭޕުރިލް 2019 | އަންގާރަ 09:40 3,381\nދިވެހިރާއްޖޭގެ މަސްވެރިކަމާ ބެހޭ މިނިސްޓްރީއަށް ބޮޑެތި މަސްއޫލިއްޔަތުތަކާ އެކު ސަރުކާރުން މަސްވެރިކަމާ ބެހޭ ބިލް މަޖިލީހަށް ހުށައަޅައިފިއެވެ.\nއަލިފުށީ ދާއިރާގެ މެންބަރު މުހައްމަދު ރަޝީދު (ބިގޭ) ހުށައަޅާފައިވާ މި ބިލްގެ ފުރަތަމަކިއުން ވަނީ ހޯމަދުވަހު އިއްވާފައެވެ.\nމިބިލް ހުށައެޅި މަގުސަދު ކަަމަށް ބުނެފައި ވަނީ، ދިވެހިރާއްޖޭގެ މަސްވެރިކަމުގެ ދިރުންތަކާއި، އެތަކެތީގެ މާހައުލު މުސްތަގުބަލުގެ ޖީލުތަކަށް ފޯރުކޮށްދިނުމާއި، ހެޔޮވެރިކަމުގެ އުސޫލްތަކާއި އެއްގޮތްވާ ގޮތުގެ މަތިން މަސްވެރިކަމުގެ ދިރުންތަކާއި އެތަކެތީގެ މާހައުލު ހިންގައި ބެލެހެއްޓުމާ ގުޅޭ އޮނިގަނޑު އެކަށައަޅައި، އެކުއަކަލްޗަރގެ ސިނާއަތު ރާވައި ހިންގައި ބެލެހެއްޓުމަށް ފުރިހަމަ ނިޒާމެއް އެލުލަވާލައި އިގްތިސާދީ ތަރައްގީއަށް މަގުފަހިކުރުމެވެ. އަދި ގަވާއިދާ ޚިލާފަށް ކުރާ މަސްވެރިކަން ހުއްޓުވައި ފިޔަވަޅުއެޅުމާއި، ރާއްޖެއިން ބައިވެރިވެފައިވާ މަސްވެރިކަމާ ބެހޭ ބައިނަލްއަގުވާމީ މުއާހަދާތަކަށް ދައުލަތުން އަދާކުރަންޖެހޭ ވާޖިބުތައް އަދާކުރުމުގެ ގޮތުން ރާއްޖެއިިން ތަންފީީޒު ކުރަންޖެހޭ ކަންކަން ތަންފީޒުކުރުމަށް ގާނޫނީ އޮނިގަނޑެއް އެކުލަވާލުން ވެސް މި ބިލްގެ މަގްސަދުތަކުގެ ތެރޭގައި ވެއެވެ.\nބިލްގައި މަސްވެރިކަމާ ބެހޭ މިނިސްޓްރީގެ މަސްއޫލިއްޔަތުތަކާއި ޒިންމާތަކުގެ ގޮތުގައި، ދިވެހިރާއްޖޭގެ ކަނޑުގެ ސަރަހައްދުތަކުގައި މަސްވެރިކަމުގެ ދިރުންތަކާއި އެތަކެތީގެ މާހައުލު ދެމެހެއްޓެނިވި ގޮތެއްގައި ރާވައި ހިންގައި ބަލަހައްޓައި، ތަރައްގީކުރުމުގެ މަސްއޫލިއްޔަތާއި ބާރުތައް ދޭގޮތަށް ވަނީ ހުށައަޅާފައެވެ. އެގޮތުން ރާއްޖޭގެ ކަނޑުގެ ސަރަަހައްދުގައި ކުރާ މަސްވެރިކަމާއި، މަސްވެރިކަމާއި ގުޅުންހުރި ހަރަކާތްތަކާއި ބެހޭ ގަވާއިދުތައް ހަދައި ތަންފީޒު ކުރުމަކީ މިނިސްޓްރީގެ މަސްއޫލިއްޔަތެކެވެ. މީގެ އިތުރުން ރާއްޖޭގެ ކަނޑުގެ ސަރަހައްދުން ބޭރުގައި ދިވެހިން ކުރާ މަސްވެރިކަަމާ ބެހޭ ހަރަކާތްތަކާ ބެހޭ ގަވާއިދު ހަދައި ތަންފީޒުކޮށް، ރާއްޖޭގެ ކަނޑާއި އެއްގަމުގައި ކުރާ އެކުއަކަލްޗާއާއި ގުޅޭ ކަންކަން ހިންގައި ކުރިއެރުވުމާއި، ކަނޑުގެ ދިރުންތަކާ މާހައުލު ހިންގައި ބަލަހައްޓައި ދެމެހެއްޓެނިވި މަސްވެރިކަމާއި އެކުއަކަލްޗަރ ކުރިއެރުވުން ހިމެނެއެވެ.\nއެކުއަކަލްޗަރ ކުރިއެރުވުމަށް ޚާއްސަ ގަވާއިދުތައް ހަދަންޖެހޭ\nއެއްތިރީސް އަހަރުވީ މަސްވެރިކަމާ ބެހޭ ގާނޫނު އުވާލައި، އަލުން ހުށައަޅާ މި ގާނޫނު ދިވެހިރާއްޖެ އާއި، ރާއްޖޭގެ ކަނޑުގެ ސަރަހައްދުން މަސްވެރިކަންކުރާ ބޭރުގެ އުޅަނދުފަހަރުތަކާއި ފަރާތްތަކުގެ މައްޗަށް ހިނގާނެއެވެ.\nމި ބިލްގައި ހިމެނޭ މުހިއްމު މާއްދާތަކުގެ ތެރޭގައި، މަސްވެރިކަމުގެ ވަސީލަތްތައް ރާވައި ހިންގުމުގައި "ގުޑް ގަވަރނަސް" ގެ ދަށުން މަސްވެރިކަމާ ބެހޭ ކަންކަން ރާވައި ހިންގުމުގައި ދެ ފުށް ފެންނަ ނިޒާމެއްގެ ދަށުން ކަންކަން ރާވައި ހިންގުން މިނިސްޓްރީގެ މައްޗަށް ލާޒިމްކުރެއެވެ.\nމަސްވެރިކަމުގެ ބާވަތްތައް ކަނޑައެޅުމާއި، މަސްވެރިކަމާ ގުޅޭ މެނޭޖްމެންޓް ޕްލޭންތައް ހަދައި އެއަށް އަމަލުކޮށް، ރާވައި ހިންގާ ބެލެހައްޓާނެ ގަވާއިދުތައް ހެދުމުގެ ބާރު މިނސްޓްރީއަށް ލިބިއެވެ. މިއާ އެކު، ރާއްޖޭގެ ކަނޑުގެ ސަރަހައްދުތަކުގައި ކުރާ މަސްވެރިކަމާއި، އަދި މަސްވެރިކަމާ ގުޅޭ ހަރަކާތްތައް ހިންގުމަށް ހުއްދައާއި ލައިސަންސް ދިނުމުގެ ބާރު މިނިސްޓރީއަށް ލިބިދެއެވެ.\nމި ބިލުގައިވާ ގޮތުން މުނިފޫހިފިލުވުމާއި ކުޅިވަރުގެ ބޭނުމަށް ބާއްވާ "މަސް ރޭސް" ފަދަ އެއްވެސް ހަރަކާތެއް ހިންގޭނީ މިނިސްޓްރީގެ ހުއްދަ ލިޔުމަކުން ލިބިގެންނެވެ. އަދި އެކަމަށްޓަކައި ފީއެއް ވެސް ނެގުމުގެ އިޚްތިޔާރު މިނިސްޓްރީއަށް އޮވެއެެވެ. އަދި އެ ހުއްދަ ދެވޭނީ ގިނަވެގެން 14 ދުވަހުގެ މުހުލަތަށް ކަމަށް ބަޔާންކޮށްފައި ވެއެވެ.\nމަސްރޭސް ބާއްވާ ނަމަ ކުރިން ހުއްދަ ހޯދަން ޖެހޭ\nރާއްޖޭގެ ކަނޑުގެ ސަރަަހައްދުން ބޭރުގެ މަސްވެރި އުޅަނދުތަކަށް މަސްވެރިކަން ކުރުމަށް ވެސް ކުރިއާލާ މިނިސްޓްރީ އިން ޚާއްސަ ހުއްދައެއް ނަގަންޖެެހެއެވެ. އަދި އެ ހުއްދަ ދިނުމުގައި އަމަލު ކުރާނެ ގޮތާއި ގުޅޭ ގަވާއިދެއް މިނިސްޓްރީން އެކުލަވާލަންޖެހެއެވެ. ދިވެހިރާއްޖޭގެ ކަނޑުގެ ސަރަހައްދުތަކަށް ބޭރުގެ މަސްވެރި އުޅަނދުފަހަރު ވަދެ ނުކުތުމާއިބެހޭ ގަވާއިދުތައް ހެދުމުގެ ބާރުވެސް މިނިސްޓަރަށް މި ބިލުގެ ދަށުން ލިބިދެއެވެ.\nއެގޮތުން އެކުލަވާލާ ގަވާއިދުތަކާއި އުސޫލްތަކުގައި މަސްވެރިކަމާ ބެހޭ ލައިސަންސް ދިނުމާއި، ހުށައަޅާނެ ޝަރުތުތަކާއި، ހުއްދަ ނުވަތަ ލައިސަންސް ހިފަހައްޓައި ބާތިލު ކުރުމާއި، އާ ކުރުމާއި ބެހޭ ގަވާއިދު އެކުލަވާލައި، ދައްކަންޖެހޭ އެކިއެކި ފީ ކަނޑައަޅުމުގެ ބާރު މަސްވެރިކަމާއި ބެހޭ މިނިސްޓްރީއަށް މި ބިލުން ލިބިދެއެވެ.\nދިވެހިރާއްޖޭގެ ކަނޑުގެ ސަރަހައްދުން ބޭރުން ރާއްޖޭގެ މަސްވެރިން މަސްވެރިކަން ކުރުމަށް ނުވަތަ މަސްވެރިކަމާއި ގުޅުން ހުރި ހަރަކާތްތައް ހިންގޭނީ މިނިސްޓްރީއިން ދޫކުރާ ސައްޚަ ލައިސަންސެއް އޮވެގެންނެވެ. އެ ހުއްދަ ނުވަތަ ލައިސަންސް ދިނުމުގެ ބާރުވެސް މި ބިލުން މިނިސްޓަރަށް ލިބިދެއެވެ. އަދި ރާއްޖޭގެ އިގްތިސާދީ ސަރަހައްދުން ބޭރުގައި މަސްވެރިކަން ކުރާ ކުރުމުގައި މަނާކަމެއް ކޮށްފިނަމަ އެކަމަށް ދޭނެ އަދަބު ނުވަތަ ޖޫރިމަނާކުރުމާއި އަދަދު ކަނޑައަޅާނީވެސް މަސްވެރިކަމާއި ބެހޭ މިނިސްޓްރީންނެވެ. މަސްވެރިކަމާއި ގުޅޭ ލައިސަންސް ނުވަތަ ހުއްދަ ބާތިލު ކުރާ ނަމަ އެކަން އެންގިކަމުގެ ލިޔުމެއް ފެންނަން އޮންނާންޖެހެއެވެ.\nގަވާއިދާ ޚިލާފަށް މަސްވެރިކަން ކުރަނިކޮށް ކޯސްގާޑުން ހިފެހެއްޓި ބޭރުގެ މަސްބޯޓެއް\nމީގެ އިތުރުން ރާއްޖޭގެ މަސްވެރިންނާއި، ބޭރުގެ މަސްބޯޓުތަކުން ގާނޫނާއި ޚިލާފަށް ކުރެވޭ މަސްވެރިކަން ހުއްޓުވައި، ފިޔަވަޅު އެޅުމުގެ ބާރު މިނިސްޓްރީއަށް ލިބިދެއެވެ.\nއެކުއަކަލްޗަ ކުރުމުގެ ގަވާއިދާއި ލައިސަންސްދިނުމާއި، ހިފެހެއްޓުން އަދި އެކުއަކަލްޗަކުރެވޭނެ ސަރަހައްދުތައް ކަނޑައަޅައި އެކަމާއި ގުޅޭ ޕްލޭންތައް ރާވައި ހިންގުމަކީ މިނިސްޓްރީގެ މޭންޑޭޓްގެތެރޭގައި ހިމެނޭ ކަންކަމެވެ. އަދި އެކުއަކަލްޗާ ކުރާއިރު، އީއައިއޭ ރިޕޯޓް ހަދައިފައިވޭތޯ ބެލުމާއި، އެކަން ކުރުމަށް ރާއްޖޭގެ ބިމާއި ބެހޭ ގާނުނުގެ ދަށުން ހެދިފައިވައިވާ ގަވާއިދާއި އެއްގޮތަށް ފިޝަރީޒް މިނިސްޓްރީއަށް ބިން ކުއްޔަށް ދޫކުރުމުގެ ބާރު ވެސް މި ބިލުން މިނިސްޓްރީއަށް ލިބިދެއެވެ.\nބާރަ ބާބުގެ މައްޗަށް އެކުލެވޭ މި ބިލުގެ ނުވަވަނަ ބާބުގައި މަސްވެރިކަން މޮނިޓަރކޮށް ކޮންޓްރޯލް ކުރުމަށްޓަކައި މޮނިޓަރިން، ކޮންޓްރޯލް އަދި ސަރވޭލެންސްއާއި ބެހޭ ނިޒާެމެއް ސިފައިންގެ ކޯސްޓްގާޑާއި ފުލުހުންނާއި، ޓްރާންސްޕޯޓް އޮތޯރިޓީއާއި ގުޅިގެން ފިޝަރީޒް މިނިސްޓްރީން ހަދައި ތަންފީޒުކުރަން ލާޒިމްކުރެއެވެ. އަދި ތަންފީޒުކުރުމުގެ ބާރު، ފުލުހުންނާއި ސިފައިން އަދި ކޯސްޓްގާޑަށް ވަރަށް ފުޅާ ދާއިރާއެއްގައި ލިބިދެއެެވެ. އެގޮތުން ތަންފީޒީ މި އިދާރާތަކުން ކޯޓް އަމުރަކާއި ނުލައި އުޅަނދެއް ހުއްޓުވައި ބަލައި ފާސްކުރެވިދާނެއެވެ. އަދި އެކުއަރކަލްޗަރ ކުރާ ސަރަހައްދުވެސް ބަލައި ފާސްކުރެވިދާނެއެވެ. މީގެ އިތުރުން ހިފާ ހައްޔަރުކުރުކުރުމުގެ ބާރުވެސް ތަންފީޒީ އިދާރާތަކަށް ލިބިދެއެވެ. މީގެ އިތުރުން ތަންފީޒީ އިދާރާތަކަށް ލިބިދޭ ބާރުގެ ދަށުން ނެގޭ ތަކެތި ހިފަހައްޓައި، ހަލާކުވާ ބާވަތެއް ނަމަ ވިއްކާ ވެސް ލެވިދާނެއެވެ.\nމިގާނޫނު ބުނާ ގޮތުން މަސްވެރިކަން މޮނިޓަރކުރުމާއި ކޮންޓްރޯލް ކުރުމާއި ސާރވައިލެންސް އާއި ގުޅޭ ގަވާއިދު ހަދައި ހިންގަން ޖެހޭނީ ސިދާ މިނިސްޓްރީއޮފް ފިޝަރީޒްއިންނެވެ.\nމަސްވެރިކަން ތަރައްގީކޮށް، އާ ކަންކަން ތައާރަފްކޮަށް، ރާއްޖޭގެ އިގްތިސާދާއި ސަގާފަތަށް ދުޅަހެއުކަން ގެނެސްދިނުމާއި އެކު، މުސްތަގުބަލުގެ ޖީލުތަކުގެ ބޭނުންތައް ފުއްދޭނެ ގޮތަށް ކަނޑުގެ މުއްސަނދިކަން ދެމެހެއްޓުމާއި، ކަނޑުގެ މުއްސަންދިކަން "ދެމެހެއްޓެނިވި ގޮތުގައި" ބޭނުން ކުރެވޭނެ ގޮތަށް ގާނޫނޫތައް ބައްޓަން ކޮށް އަމަލުކުރުން މިނސްޓްރީގެ މައްޗަށް މި ގާނޫނުން ލާޒިމްކުރެއެވެ.


Eid Hukuru Dhuvahaa Dhimaa Vejje nama Eid Namaad Kuri Meehaku Hukuru Kuran Jeheyne tha? | Dhiislam\nޢީދު ހުކުރު ދުވަހާއި ދިމާވެއްޖެނަމަ ޢީދު ނަމާދުކުރި މީހަކު ހުކުރު ނަމާދު ކުރަންޖެހޭނެތަ؟\nޑރ. މުޙައްމަދު ޢިޔާޟު ޢަބްދުއްލަތީފް ޖޫން 13, 2018\nޢީދު ދުވަސް ހުކުރު ދުވަހާއި ދިމާވެއްޖެނަމަ ކަންތައްކުރާނެ ގޮތަކާއި ބެހޭ ގޮތުން ވަރަށް ގިނަ ހަދީޘްތަކާއި ޞަހާބީންގެ ފަރާތުން އާޘާރުތައް އައިސްފައިވެއެވެ. ތިރީގައި މިވަނީ އެއިގެ ތެރެއިން ބައެކެވެ.\nعَنْ إِيَاسِ بْنِ أَبِي رَمْلَةَ الشَّامِيِّ قَالَ شَهِدْتُ مُعَاوِيَةَ بْنَ أَبِي سُفْيَانَ وَهُوَ يَسْأَلُ زَيْدَ بْنَ أَرْقَمَ قَالَ أَشَهِدْتَ مَعَ رَسُولِ اللَّهِ صَلَّى اللَّهُ عَلَيْهِ وَسَلَّمَ عِيدَيْنِ اجْتَمَعَا فِي يَوْمٍ قَالَ نَعَمْ قَالَ فَكَيْفَ صَنَعَ قَالَ صَلَّى الْعِيدَ ثُمَّ رَخَّصَ فِي الْجُمُعَةِ فَقَالَ مَنْ شَاءَ أَنْ يُصَلِّيَ فَلْيُصَلِّ) رواه أحمد وأبو داود والنسائي وابن ماجه والدارمي والحاكم في "المستدرك"\nމާނަ: މާތް ﷲ ރުއްސުންލެއްވި ޢިޔާޟް ބިން އަބީ އަރްމަލާ އައްޝާމީގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. މުޢާވިޔާ ބިން އަބީ ސުފްޔާން، ޒައިދު ބިން އަރްޤަމްގެ ގާތުގައި ސުވާލު ކުރައްވަނިކޮށް އަޑުއެހީމެވެ. ރަސޫލާ صل الله عليه وسلم ގެ ޒަމާނުގައި އެއްދުވަހެއްގައި ދެ ޢީދު ދިމާވި ހެއްޔެވެ؟ ވިދާޅުވިއެވެ. އާނއެކެވެ. މުޢާވިޔާ ސުވާލުކުރެއްވިއެވެ. ކީރިތި ރަސޫލާ صل الله عليه وسلم ކަންތައްކުރެއްވީ ކޮން ގޮތަކަށްތޯއެވެ؟ ޒައިދު ވިދާޅުވިއެވެ. ޢީދު ނަމާދު ޖަމާޢަތުގައި ކުރެއްވިއެވެ. އަދި ހުކުރު ނަމާދަށް رخص ދެއްވިއެވެ. އަދި ޙަދީޘް ކުރެއްވިއެވެ. "ހުކުރު ނަމާދުގެ ޖަމާޢަތަށް ޙާޟިރުވާން ބޭނުންބަޔަކު ޙާޟިރުވާށެވެ."\nعَنْ أَبِي هُرَيْرَةَ , عَنْ رَسُولِ اللَّهِ - صَلَّى اللَّهُ عَلَيْهِ وَآلِهِ وَسَلَّمَ - , قَالَ : " قَدِ اجْتَمَعَ فِي يَوْمِكُمْ هَذَا عِيدَانِ , فَمَنْ شَاءَ أَجْزَأَهُ مِنَ الْجُمُعَةِ , وَإِنَّا مُجَمِّعُونَ) رواه الحاكم\nމާނަ: މާތް ﷲ ރުއްސުންލެއްވި އަބޫޚުރައިރާގެ ކިބައިން ރިވާވެގެންވެއެވެ. ކީރިތި ރަސޫލާ صل الله عليه وسلم ހަދީޘް ކުރެއްވިއެވެ. "މިއަދު މިވަނީ ތިޔަބައިމީހުންނަށް ދެޢީދު އައިސްފައެވެ. ބޭނުންވެއްޖެ މީހަކަށް ހުކުރު ނަމާދު ފުދިއްޖެއެވެ. އަހަރުމެން ހުކުރު ނަމާދަށް ޖަމާވާ ހުށީމެވެ."\nعَنْ ابْنِ عُمَرَ قَالَ اجْتَمَعَ عِيدَانِ عَلَى عَهْدِ رَسُولِ اللَّهِ صَلَّى اللَّهُ عَلَيْهِ وَسَلَّمَ فَصَلَّى بِالنَّاسِ ثُمَّ قَالَ مَنْ شَاءَ أَنْ يَأْتِيَ الْجُمُعَةَ فَلْيَأْتِهَا وَمَنْ شَاءَ أَنْ يَتَخَلَّفَ فَلْيَتَخَلَّفْ) رواه ابن ماجه\nމާނަ: މާތް ﷲ ރުއްސުންލެއްވި އިބްން ޢުމަރުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލާ صل الله عليه وسلم ގެ ޒަމާނުގައި އެއްދުވަހެއްގައި ދެޢީދު އައެވެ. އެކަލޭގެފާނު މީސްތަކުންނާއިގެން ނަމާދު ކުރެއްވުމަށް ފަހުގައި ހަދީޘް ކުރެއްވިއެވެ. "ހުކުރު ނަމާދަށް އަންނަން ބޭނުން ބަޔަކު އަންނާށެވެ. ނައިސް މަޑުކުރަން ބޭނުން މީހަކަށް އެފުރުޞަތުވެސް އެބައޮތެވެ."\nعَنْ عَطَاءِ بْنِ أَبِي رَبَاحٍ قَالَ صَلَّى بِنَا ابْنُ الزُّبَيْرِ فِي يَوْمِ عِيدٍ فِي يَوْمِ جُمُعَةٍ أَوَّلَ النَّهَارِ ثُمَّ رُحْنَا إِلَى الْجُمُعَةِ فَلَمْ يَخْرُجْ إِلَيْنَا فَصَلَّيْنَا وُحْدَانًا وَكَانَ ابْنُ عَبَّاسٍ بِالطَّائِفِ فَلَمَّا قَدِمَ ذَكَرْنَا ذَلِكَ لَهُ فَقَالَ أَصَابَ السُّنَّةَ) رواه أبو داود,\nމާނަ: މާތް ﷲ ރުއްސުންލެއްވި އަތާއު ބިން އަބީ ރަބާހުގެ ފަރާތުން ރިވާވެގެންވެއެވެ. ތިމަންމެންނާއެކު އިބްން ޒުބައިރު ހުކުރު ދުވަހެއްގެ ހެނދުނު ކޮޅުގައި ޢީދު ނަމާދު ކުރެއްވިއެވެ. އެދުވަހު ހުކުރު ނަމާދަށްދިޔަ އިރު އިބްން ޒުބައިރު ނިކުމެވަޑައި ނުގަންނަވައެވެ. އެހެންވެ އަހަރުމެން ހުކުރު ނަމާދުކުރީ އެކަލޭގެފާނު ނުލައެވެ. އެވަގުތުގައި އިބްން އައްބާސް رضي الله عنه ވަޑައިގެންވީ ޠާއިފްގައެވެ. އެކަލޭގެފާނު އެނބުރި ވަޑައިގެންނެވުމުން އެވާހަކަތައް ދެންނެވުމުން ވިދާޅުވިއެވެ. "އިބްން ޒުބައިރު ކަންތައްކުރެއްވީ ސުންނަތަށާއި އެއްގޮތަށެވެ."\nއިސްވެ ބަޔާންކުރެވުނު ދަލީލުތަކުގެ އަލީގައި އަންނަނިވި ކަންތައްތައް ފާހަގަ ކުރަމެވެ.\nޢީދު ނަމާދުގެ ޖަމާއަތަށް ޙާޟިރުވެއްޖެމީހާ ހުކުރު ނަމާދުގެ ޖަމާއަތަށް ޙާޟިރުވުން ލާޒިމެއް ނޫނެވެ. އޭގެ ބަދަލުގައި އެމީހަކު މެންދުރު ނަމާދު ކުރަންޖެހޭނެއެވެ.\nމީސްތަކުންނާއެކު ހުކުރު ނަމާދުގެ ޖަމާޢަތުގައިވެސް ބައިވެރިވެއްޖެނަމަ އެކަން އައުލާކަން ބޮޑެވެ.\nޢީދު ނަމާދުގެ ޖަމާޢަތަށް ޙާޟިރުނުވާ މީހުން ހުކުރު ނަމާދުގެ ޖަމާޢަތަށް ޙާޟިރުވާން ޖެހޭނެއެވެ. އެފަދަ މީހުން އިސްވެ ބަޔާންކުރެވުނު رخص ގެ ތެރެއަށް ނުވަންނާނެއެވެ.\nއިމާމް މީހާގެ މައްޗަށް ލާޒިމްވެގެންވަނީ އެދުވަހުގެ ހުކުރު ނަމާދުގެ ޖަމާއަތް ޤާއިމް ކުރުމެވެ. ޙާޟިރުވާން ބޭނުން މީހުން ޙާޟިރުވާނީއެވެ. ބޭނުންނުވާ މީހަކު ޖަމާޢަތް ދޫކޮށްލާނީއެވެ.\nޢީދު ނަމާދުގެ ޖަމާއަތަށް ޙާޟިރުވުމުގެ ސަބަބުން ހުކުރުގެ ޖަމާއަތް ދޫކޮށްފިމީހާ މެންދުރު ނަމާދުކުރަން ޖެހޭނެކަން ހަނދާން ބަހައްޓަންވާނެއެވެ. އެދުވަހުގައި މެންދުރު ނަމާދުވެސް ކުރަން ނުޖެހޭނެކަމަށް ބައެއް މީހުން ވާހަކަ ދައްކާ އުޅެއެވެ. ނަމަވެސް އެއީ ރަނގަޅު ގޮތެއް ނޫނެވެ.


Report: Taxi khidhumaiy, zamaanee badhalakah beynunvefai | Mihaaru\nމާލޭގެ މަގެއްގައި ޓެކްސީތަކެއް ދުއްވަނީ. ޓެކްސީތަކުގެ ފެންވަރު ދަށްވެ ބައެއް ކާރުތައް ދުއްވަން ވެސް އެކެށީގެނެއް ނުވޭ--ފޮޓޯ: ނިޝާން އަލީ/ މިހާރު\n17 ސެޕްޓެމްބަރ 2018 - 10:18 25 comments\nއެ ގައުމުތަކުގައި އޮންލައިން ޓެކްސީ ސާވިސް ދެމުން ގެންދިޔަ ނަމަވެސް މީޓަރަށް ދަތުރުކުރާ ޓެކްސީތައް ވެސް އޮޕަރޭޓްކުރެ އެވެ. ނަމަވެސް ނިސްބަތުން މީޓަރު ޓެކްސީގެ ހިދުމަތް ހޯދާ މީހުންގެ އަދަދު މިހާރު މަދެވެ.\nގިނަ ގައުމުތަކުގައި މީޓަރު ޓެކްސީ ތައާރަފްކުރި މައިގަނޑު ސަބަބަކީ އެކި ޑްރައިވަރުން އެކި އަގު ނަގައިގެން ދަތުރުކުރާތީ އެއް އަގެއްގައި އެންމެނަށް ވެސް ދަތުރުކުރެވޭނެ ގޮތް ހަދައިދިނުމެވެ. ޓެކްސީތަކުން މީޓަރަށް މަކަރު ހަދާތީ ބައެއް ގައުމުތަކުގައި ޓްރާންސްޕޯޓް ކަންތައްތައް ރެގިއުލޭޓްކުރާ އިދާރާތަކުން ޓެކްސީތަކުގައި ހުންނަ މީޓަރުތައް ސީލްކުރެ އެވެ.\nހުޅުމާލެ ފެރީ ޓާމިނަލް ކުރިމަތީގައި އަލަށް ހެދި ޓެކްސީ ޕާކިން ޒޯނުގައި ޓެކްސީއެއް މަޑުކޮށްގެން: ރާއްޖޭގައި ވެސް އޮންލައިން ޓެކްސީގެ ހިދުމަތް ފުޅާ ދާއިރާއެއްގައި ދޭން ޖެހޭ. ފޮޓޯ: ނިޝާން އަލީ /މިހާރު\nރާއްޖޭގައި ޓެކްސީ ހިދުމަތް އަދިވެސް މި އުޅެނީ ރަނގަޅަށް ރެގިއުލޭޓެއް ނުކުރެވިގެންނެވެ. މާލެ ފިޔަވައި އަތޮޅުތަކުގައި ޓެކްސީ ހިދުމަތް ދިނުމަށް ވަކި ރޭޓެއް ކަނޑައަޅާފައެއް ނުވެ އެވެ. އެހެންވެ އާބާދީ ބޮޑު ރަށްރަށުގައި ވެސް ޓެކްސީ ހިދުމަތް ދެނީ އެ ބަޔަކަށް ފެނުނު އަގަކަށެވެ.\nސިނަމާލެ ބްރިޖާ އެކު އަނެއްކާވެސް މާލޭގައި ޓެކްސީ މައުލޫއު ފެންމަތިވެއްޖެ އެވެ. މާލެ އާއި ހުޅުމާލެ އަދި ހުޅުލެއާ ދެމެދު ވެހިކަލްތަކަށް ދަތުރުކުރެވޭ ގޮތް ވުމުން، ފުރަތަމަ އަގު ކަނޑައެޅީ ޓެކްސީ ޑްރައިވަރުން އަމިއްލައަށެވެ. ބައެއް ޑްރައިވަރުން މާލެ އާއި ހުޅުމާލެއާ ދެމެދު ދަތުރަކަށް 150ރ. އާއި 200ރ. އާ ދެމެދުގެ އަގެއް ނަގަ އެވެ. އަދި މާލެ އާއި ހުޅުލެއާ ދެމެދު ކުރާ ދަތުރަކަށް 100ރ. ނަގާއިރު، ހުޅުމާލެއިން ހުޅުލެއަށް ވެސް 100ރ. ނަގަ އެވެ. އަދި ދަންވަރު 12ގެ ފަހުން ކުރާ ދަތުރަކަށް 200ރ. ނަގަ އެވެ.\nއާއްމުންގެ ފާޑުކިއުންތައް ބޮޑުވެގެން އެންމެ ފަހުން ޓްރާންސްޕޯޓް އޮތޯރިޓީން މިހާރު ވަނީ އަގުތަކެއް ކަނޑައަޅައި، އިއުލާން ވެސް ކޮށްފަ އެވެ. އެކަމަކު އެއީ އެކަށީގެންވާ ވަރަށް ވުރެ ކުޑަ އަގެއް ކަމަށް ބުނެ އެ އަގުތަކށް ޑްރައިވަރުން ދަތުރެއް ނުކުރެ އެވެ.\nއަދިވެސް ޑްރައިވަރުން އެ މީހުންގެ އަމިއްލަ އަގުތަކެއް ކިޔާތީ އާއްމުންގެ ޝަކުވާ ބޮޑުވުމުން ޓްރާންސްޕޯޓް އޮތޯރިޓީން ބުނީ ސަރުކާރުން ކަނޑައަޅާފައިވާ އަގަށް ދަތުރުނުކުރާ ފަރާތްތަކާ މެދު ފިޔަވަޅު އަޅާނެ ކަމަށެވެ. އެކަމަކު އެހެން ބުނި ފަހުން ވެސް ޓެކްސީ ޑްރައިވަރުން ސަރުކާރުގެ އަގުތަކަށް ދަތުރެއް ނުކުރެ އެވެ.\nޓްރާންސްޕޯޓް ދާއިރާގެ ތަޖުރިބާކާރަކު ވިދާޅުވީ ޓެކްސީ ހިދުމަތް ރެގިއުލޭޓްކުރަން ހަރުދަނާ ގަވައިދެއް ނެތް ކަމަށެވެ. އަދި ހަދާފައިވާ ގަވައިދުތައް ވެސް ތަންފީޒު ނުކުރެވޭ ކަމަށް އޭނާ ވިދާޅުވި އެވެ.\nމާލޭގެ ޓެކްސީއެއް: ބްރިޖް ހުރަސްކޮށް ކުރާ ދަތުރުތަކުގައި ޓެކްސީތަކުން ނަގަނީ އެ މީހުން އަމިއްލައަށް ކަނޑައަޅާފައިވާ އަގެއް. ފޮޓޯ: ނިޝާން އަލީ/ މިހާރު\n"ބްރިޖް ހުޅުވާލުމާ އެކު ޓެކްސީ ޑްރައިވަރުން ހިތުހުރި އަގެއް ނަގަމުން އަންނައިރު އެކަން ހުއްޓުވޭ ތަނެއް ނުފެނޭ. އަދި އެކަން ކޮންޓްރޯލްކުރަން ސަރުކާރުން އަގުތައް އިއުލާންކުރިލެއް ލަސްވީމަ މި މައްސަލަ ބޮޑުވީ. ދެން އެކަން ހުއްޓުވުމަކީ ނުވާނެ ކަމެއް،" އެ ތަޖުރިބާކާރު ވިދާޅުވި އެވެ.\nއެ މައްސަލަ ހައްލުކުރާނެ ގޮތުގެ ހިޔާލެއް ވެސް އޭނާ ދެއްވި އެވެ. މާލޭގައި އޮންލައިން ޓެކްސީ ހިދުމަތް ދިނުމަށް ޓްރާންސްޕޯޓް އޮތޯރިޓީއާ ގުޅިގެން "ކޮބާ ޓެކްސީ"ގެ ނަމުގައި ހިދުމަތެއް ތައާރަފްކުރި އެވެ. ނަމަވެސް އެކަން ކާމިޔާބު ނުވީ އަމިއްލަ ކާރުތައް އެ ޕޫލުގައި ބައިވެރިކުރެވޭނެ ގޮތެއް ނެތުމުން ކަމަށް އެ ތަޖުރިބާކާރު ދެކެވަޑައިގަންނަވަ އެވެ.\n"މާލެ- ހުޅުލެ އަދި ހުޅުމާލެއަށް ކުރާ ދަތުރުތަކުގެ އަގުތައް ކުޑަކުރެވޭނީ ޕްރައިވެޓް ކާރުތައް އޮންލައިންކޮށް ބުކް ކުރެވޭނެ ގޮތެއް ހަދައިގެން. އޭރުން ޓެކްސީ ޑްރައިވަރުން ވެސް އެ އަގަށް ކުޑަކުރަން މަޖުބޫރުވާނެ. މިހާރު މިވާ ގޮތަކީ މިތަނުގައި ޑިމާންޑާ އެއް ވަރަށް ޓެކްސީއެއް ނެތުމުން، ޗޮއިސްއެއް ނެތް އާންމުންނަކަށް،" އޭނާ ވިދާޅުވި އެވެ.\nއެ ތަޖުރިބާކާރު ވިދާޅުވީ ދުނިޔޭގެ އެހެން ބައެއް ގައުމުތަކުގައި މީޓަރު ޓެކްސީ އާއި އަގު ކިޔައިގެން ދަތުރުކުރުން ކޮންޓްރޯލްކޮށް އަގުތައް ތިރިކޮށްލީ އޫބާ ފަދަ ކުންފުނިތަކުން ކަމަށެވެ.\n"މީގެ ކުރިން މެލޭޝިއާ އަދި ސިންގަޕޫރު ފަދަ ގައުމުތަކުގައި މީޓަރު ޓެކްސީ ނޫން އެއްޗެއް ނުލިބޭނެ ދަތުރުކުރަން. ބައެއް ފަހަރު މީޓަރު ނުޖައްސައި ދަތުރު ނިންމާލުމަށް ފަހު އޮޅުވާލައިގެން ފައިސާ އަތުލާފައި އެބަހުރި. ނަމަވެސް އޫބާ އަދި ގްރެބް ތައާރަފްކުރުމުން އެ ޓެކްސީތަކުގެ ޑިމާންޑް ދަށްވި،" އޭނާ ވިދާޅުވި އެވެ.\nމާލޭގައި ދުއްވާ ގިނަ ޓެކްސީތައް ވަނީ ވަރަށް ބޮޑަށް ބާވެފަ އެވެ. ޓްރާންސްޕޯޓް ގަވައިދުގައި ބުނާ ގޮތުން ޓެކްސީ ހިދުމަތްދޭ ކާރުތައް ހުންނަން ޖެހޭނީ ވަކި ފެންވަރެއްގަ އެވެ. އަދި ސާފުތާހިރުކަން ވެސް ބަލަހައްޓަން ޖެހެ އެވެ. ނަމަވެސް މިހާރު އެ ގަވައިދަށް ފެތޭ މަދު ޓެކްސީއެއް ނޫނީ ނުފެނެ އެވެ.\nޓެކްސީ ހިދުމަތުގެ ފެންވަރު ރަނގަޅުކުރަން ބޭނުން ނަމަ އެ ހިދުމަތް ދޭން ބޭނުންވާ ބަޔަކަށް ލުއިފަސޭހަ ގޮތަކަށް އެކަން ކުރެވޭނެ މަގު ވެސް ހުޅުވާލަން ޖެހެ އެވެ. އެގޮތުން ޓެކްސީ ބޯޑު ވިއްކާ އަގު 50،000ރ. އަށް ވުރެ ކުޑަކުރުން މުހިންމެވެ. އަދި ފަސް އަހަރަށް ނަގާ 5،000ރ.ގެ ފީ ވެސް ކުޑަކުރެވިދާނެ ކަމަށް، ބައެއް މީހުން ބުނެ އެވެ.\n"މި ހިދުމަތް ވަކި ބަޔަަކަށް މޮނޮޕޮލައިޒް ކުރެވޭ ގޮތަކަށް އޮވެގެން ނުވާނެ. ޓެކްސީ ބޯޑު ޖަހައިގެން ދުއްވަން ބޭނުންވާ ބަޔަކަށް އެ ފުރުސަތު ވެސް ފަސޭހަކޮށް ލިބޭނެ ގޮތެއް އޮންނަން ވާނެ. އަދި އޮންލައިންކޮށް ޓެކްސީ ހިދުމަތް ދޭން ބޭނުން ބަޔަކަށް ޕްރައިވެޓް ބޯޑު ޖަހައިގެން ވެސް އެކަން ކުރެވޭނެ ގޮތެއް އޮންނަން ވާނެ،" ދަތުރުފަތުރުގެ ހިދުމަތް ދޭ ކުންފުންޏެއްގެ ވެރިޔަކު ވިދާޅުވި އެވެ.\nމާލޭގެ މަގެއްގައި ޓެކްސީއެއް ދުއްވާފައި ދަނީ: އޮންލައިން ޓެކްސީ ތައާރަފްކޮށް ޕްރައިވެޓް ކާރުތަކަށް ވެސް އެ ހިދުމަތް ދެވޭނެ ގޮތެއް ހަދަން ޖެހޭ.-- ފޮޓޯ: ނިޝާން އަލީ/ މިހާރު\nއޭނާ ވިދާޅުވީ ޕްރައިވެޓް ކާރުތަކަށް އޮންލައިންކޮށް ބުކްކޮށްގެން ދަތުރުކުރެވޭ ގޮތަށް ހުޅުވާލައިފި ނަމަ މިހާރު ބޭނުންކުރާ ބާ ޓެކްސީތައް މަގުތަކުން ގެއްލޭނެ ކަމަށެވެ. އަދި އެ މީހުން ވެސް އަލުން ނުކުންނާނީ ފެންވަރު ރަނގަޅު ކާރާ އެކު ކަމަށް ވެސް ތަޖުރިބާކާރު ވިދާޅުވި އެވެ.\n"ރާއްޖޭގައި މިހާރު ބޭނުންކުރާ ބައެއް ކާރުތަކަށް އަރަން ވެސް ކަމުނުދޭ. މީގެ ކުރިން އަޅުގަނޑުމެން ހީކުރަނީ އެންމެ ބާ ކާރުތައް ބޭނުންކުރަނީ އަވަށްޓެރި އިންޑިއާ، ލަންކާގައި ކަމަށް. އެކަމަކު މިހާރު އެތަންތަނުގައި ވެސް ބޭނުންކުރާ ކާރުތަކަށް ވުރެ ރާއްޖޭގައި ބޭނުންކުރާ ޓެކްސީ ކާރުތަކުގެ ފެންވަރު ދަށް،" އޭނާ ވިދާޅުވި އެވެ.\nސިނަމާލެ ބްރިޖާ އެކު ޓެކްސީ ދަތުރުތަކަށް ވެސް އެ ހުޅުވުނީ އާ ދޮރެކެވެ. އެހެންކަމުން ޒަމާނީ ފެންވަރަކަށް ވެސް ޓެކްސީގެ ހިދުމަތް ގެންދަން ޖެހެ އެވެ.\nއިތުރު ލިޔުންތައް ހުޅުމާލެ ޓެކްސީ ހިދުމަތް ހުޅުލެ ޓްރާންސްޕޯޓް އޮތޯރިޓީ ސިނަމާލެ ބްރިޖު


ސިނޯފަރމްގެ ކޮވިޑް ވެކްސިން: ޔޫއޭއީއިން ހުއްދަދީފި | Sandhaanu\nސިނޯފަރމްގެ ކޮވިޑް ވެކްސިން: ޔޫއޭއީއިން ހުއްދަދީފި\nޗައިނާގެ ސިނޮފަރމް ކުންފުނިން ކޮވިޑް-19 އަށް އުފައްދާފައިވާ ވެކްސިނަށް ޔުނައިޓެޑް އަރަބް އެމިރޭޓްސް (ޔޫއޭއީ) އިން ހުއްދަދީފިއެވެ.\nޔޫއޭއީއިން ސިނޮފަރމްގެ ވެކްސިނަށް ހުއްދަ ދީފައިވަނީ މިދިޔަ ބުދަ ދުވަހުއެވެ. އެގައުމުން ވަނީ އެގައުމުގައި ކުރިއަށް ގެންދިޔަ ސިނޮފަރމް ވެކްސިންގެ ކްލިނިކަލް ޓްރަޔަލްތަކުގެ ނަތީޖާއި އެ ވެކްސިނަކީ ކޮވިޑް-19 އަށް 86 އިންސައްތަ ރައްކާތެރިކަން ކަށަވަރުކޮށްދޭ ވެކްސިނެއް ކަމަށްބުނެފައެވެ.\nޔޫއޭއީއިން ވަނީ ސެޕްޓެމްބަރ މަހު ސިނޮފަރމްގެ މިވެކްސިން އެމަޖެންސީކޮށް އެގައުމުގެ ބޭނުންކުރުމުގެ ހުއްދަވެސް ދީފައެވެ.\nސިނޮފަރމްގެ މި ވެކްސިންގެ ދެ ޑޯޒް ދޭއިރު، ދެ ވަނަ ޑޯޒް ޖަހަނީ ފުރަތަމަ ޑޯޒް ޖަހާތާ 21 ދުވަސް ފަހުންނެވެ. އެގޮތުން ވެކްސިނަށް ހުއްދަދެވިގެން ދިއުމަކީ އެޅިގެން ދިޔަ ވަރަށް މުހިންމު ފިޔަވަޅެއް ކަމަށް ޔޫއޭއީގެ ހެލްތު މިނިސްޓްރީއިން ފާހަގަކުރެއެވެ.


MACL ge General Manager magaamun dhurukuruahffahu dhegadi iru fahuneninmun baathil kohffi - One Online\nއެމްއޭސީއެލްގެ ޖެނެރަލް މެނޭޖަރު ހުސެއިން ފަޒީލް --- ފޮޓޯ: މަޖިލިސް\nއެމްއޭސީއެލުން އަލަށް ތަރައްގީ ކުރި ސީޕްލޭން ޓާމިނަލް ކުއްޔަށް ދިނުމާ ގުޅޭ ގޮތުން، އެ ކުންފުނީގެ ފަރާތުން ޓީއެމްއޭއާ އެކު ހިންގި މުއާމަލާތްތަކުގެ ލިޔެކިޔުމުގައި ސޮއިކުރެއްވި ޖެނެރަލް މެނޭޖަރު ހުސެއިން ފަޒީލް އަދާކުރަމުންދިޔަ ވަޒީފާގެ ޒިންމާއިން ދުރުކޮށް މެމޯއެއް ފޮނުވުމަށް ފަހު، އޭގެ ދެ ގަޑިއިރު ފަހުން އޭނާ ހަމަ އެމަގާމުގައި ބަހައްޓައިފި އެވެ.\nއެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހު ސޮއިކުރައްވައި ނެރުނު އިންޓާނަލް މެމޯގައި ބުނެފައި ވަނީ 19 ފެބްރުއަރީ 2020 އިން ފެށިގެން ނޮން-އެއިރޯ ކޮމާޝަލް ސެކްޝަން ހިންގަވާނީ މެނޭޖަރު މުހައްމަދު ހިޝާމް ކަމަށެވެ. ނަމަވެސް މެމޯ ނެރުނުތާ ދެގަޑިއިރު ފަހުން ނެރުނު ދަވަނަ މެމޯއެއްގައި ބުނެފައި ވަނީ 19 ފެބްރުއަރީ 2020 ދުވަހު ނެރެފައިވާ އިންޓާނަލް މެމޯ ބާތިލުކޮށްފައިވާ ވާކަމަށެވެ.\nޓީއެމްއޭގެ މައްސަލައިގައި އެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހާއި، ބޯޑުގެ ދެ މެންބަރުން ވަނީ މާލިއްޔަތު ކޮމިޓީއަށް ހާޒިރުކޮށް ސުވާލުކުރައްވާފައެވެ. މިމައްސަލާގައި އެމްއޭސީއެލްގެ ގާނޫނީ ވަކީލު މަޒްލާން ރަޝީދު ވަނީ އާ ސީޕްލޭން ޓާމިނަލުގެ މުއާމަލާތުތަކުގައި ފަޒީލް ސޮއިކުރައްވާފައި ހުރި ސިޓީތަކުގައި ހިމެނޭ ބައެއް ކަންކަން ބޯޑަށް ނޭނގޭ ކަމަށް ކޮމިޓީގައި ވިދާޅުވެފައެވެ. އަދި އެ މުއާމަލާތްތަކުގައި ޝައްކު ކުރެވޭ ކަންތައްތަކެއް ހުރި ކަމަށާއި، އެހެންކަމުން ޖިނާއީ ތަހުގީގަކަށް ޖާގަ ދޭން ޖެހޭ ކަމަށެވެ.\nސީޕްލޭން ޓާމިނަލުން ޖާގަ ދޭނެ އަގާއި މުއްދަތު ފަދަ މައުލޫމާތު ހިމެނޭ ސިޓީތަކުގައި ސޮއި ކުރައްވާފައިވަނީ އެކަމަށް މަޝްވަރާ ވެސް ނުކޮށް އޮއްވައި ކަން ބޯޑު މެންބަރު ޑރ. އިބްރާހިމް މަހްފޫޒް މާލިއްޔަތު ކޮމިޓީގައި ދެއްކެވި ވާހަކަތަކުން ފާހަގަ ވެއެވެ. މަހްފޫޒް ވިދާޅުވީ އެކަހަލަ ކަމަކާ ބެހޭ ގޮތުން ބޯޑުގައި މަޝްވަރާ ކޮށްފައި ނުވާނެ ކަމަށެވެ. މަހްފޫޒް އަކީ ކުރީ ސަރުކާރުގައި ވެސް އެމްއޭސީއެލްގެ ބޯޑުގައި އިންނެވި ބޭފުޅެކެވެ.\nއެމައްސަލައިގައި މާލިއްޔަތު ކޮމިޓީގައި ފަޒީލް ވިދާޅުވީ ޓީއެމްއޭއަށް ފޮނުއްވި ސިޓީތަކާ ބެހޭ ގޮތުން މެނޭޖްމެންޓާ މަޝްވަރާކުރެއްވި ކަމަށާއި ހުރިހާ ލިޔެކިޔުމެއްގައި ވެސް ސޮއިކުރެއްވީ އެކަމަށް ހުއްދަ ވެސް ލިބުމުން ކަމަށެވެ. ފަޒީލް ވަނީ އެނާ ކުރެއްވި މުއާމަލާތްތަކާ ގުޅޭ ލިޔެކިޔުންތައް މާލިއްޔަތު ކޮމިޓީއާ ހިއްސާކުރައްވާފައެވެ. އަދި ޓީއެމްއޭއަށް ސިޓީތައް ފޮނުއްވީ އޭރުގެ މެނޭޖިން ޑިރެކްޓަރު އާދިލް މޫސާއާ މަޝްވަރާކުރުމަށްފަހު އޭނާގެ ހުއްދަ ލިބުމުންކަމަށް ވެސް ފަޒީލް ވަނީ މާލިއްޔަތު ކޮމިޓީގައި ވިދާޅުވެފައެވެ.\nގުޅޭ ޓެގު ރައްޔިތުންގެ މަޖިލިސް މޯލްޑިވްސް އެއާޕޯޓްސް ކޮމްޕެނީ ލިމިޓެޑް ޓީއެމްއޭ އެންޓި ކޮރަޕްޝަން ކޮމިޝަން މިނިސްޓްރީ އޮފް ފިނޭންސް އެންޑް ޓްރެޜަރީ\nރައީސް މައުމޫނުގެ ލިޔުއްވުމެއް: ކާރިސާތަކާއި މުސީބާތުތަކަކީ، މާތް ﷲ ގެ ކޯފާއެއް ނޫން


League cancel kuraa vaahakathakun Klopp ah asarukuri | Mihaaru\nލިވަޕޫލްގެ މެޗެއްގެ ތެރެއިން ކޯޗު ކްލޮޕް.-- ފޮޓޯ: އޭއެފްޕީ\n21 ޖޫން 2020 - 10:126comments\nލިވަޕޫލް މި ވަގުތު ލީގުގެ އެއް ވަނައިގައި ބޮޑު ލީޑަކާ އެކު އޮތްއިރު، ޗެމްޕިއަންކަން ހޯދަން އެ ޓީމަށް ބޭނުންވަނީ ދެ މޮޅެވެ. ކޮވިޑް-19 ގެ ހާލަތުން އަރައިގަނެވޭނެ ދުވަހެއް ނޭނގި ލީގު ކެންސަލްކުރަން ޖެހޭނީ ޗެމްޕިއަނެއް ކަނޑަނާޅައި ކަމަށް ޕްރިމިއާ ލީގުގެ ބައެއް ކްލަބްތަކުގެ އޮފިޝަލުން ވެސް ވަނީ ބުނެފަ އެވެ. އަދި ނެދަލެންޑްސްގެ ލީގު ގޮތަށް ޕްރިމިއާ ލީގު ވެސް މެދުކަނޑާލިއިރު އޮތް ހިސާބުން ހުއްޓާލަން ގޮވާލާ އަޑުތައް ގަދަވި އެވެ.\n"އަހަރެން ވަރަށް ފިކުރުކުރިން އަދި އަހަންނަށް އަސަރު ވެސް ކުރި ޗެމްޕިއަނެއް ކަނޑަނާޅައި ލީގު ކެންސަލްކުރަން ގިނަ ބަޔަކު ގޮވާލީމާ. ފިޒިކަލީ ބެލި ކަމުގައި ވިޔަސް އެއީ ބަލައިގަންނަން އަހަންނަށް ވަރަށް އުނދަގޫ ކަމަކަށް ވާނެ. އެއީ އަހަރެމެން މިހާ މަސައްކަތްކޮށްފައި މިއީ އެއްވެސް ކަމަކަށް ނުވެދާނެތީ އެ އޮތް ބިރުވެރިކަމެއް،" ކްލޮޕް ބުންޏެވެ.\n"އެކަމަކު އަލުން ފުޓްބޯޅަ އެނބުރި އަންނާނެ ކަމުގެ ޔަގީންކަން ލިބުމާ އެކީ އެ ހިސާބުން އެއީ ލިބުނު ވަރަށް ބޮޑު ހިތްހަމަޖެހުމެއް."\nލިވަޕޫލަށް މި ފަހަރުގެ ޗެމްޕިއަންކަން ހާއްސަވަނީ މިއީ 30 އަހަރަށް ފަހު އެ ޓީމަށް ލީގުގެ ތަށި އުފުލާލަން ލިބޭ ފުރަތަމަ އަހަރުކަމަށް ވުމުންނެވެ. ކްލޮޕް ބުނީ ކޮންމެ ވިސްނުމެއްގައި ބެލި ކަމުގައި ވިޔަސް ލިވަޕޫލަށް މި ކާމިޔާބީ ހައްގުކަން ގިނަ ބަޔަކު ގަބޫލުކުރާނެ ކަމަށެވެ.\nލީގުގައި މިހާތަނަށް ކުޅުނު 29 މެޗުގެ ތެރެއިން ލިވަޕޫލް ބަލިވެފައިވަނީ އެންމެ މެޗަކުންނެވެ. ލީގު މެދުކަނޑާލިއިރު ވެސް ލިވަޕޫލް އޮތީ ވަރަށް ރަނގަޅު ފޯމެއްގަ އެވެ. ކްލޮޕް ބުނީ އަލުން ފަށާއިރު އެ ކުޅުން ފެންނަން ވަގުތު ނަގާނެ ކަމަށެވެ.\n"ފުޓްބޯޅަ ކުޅުމަކީ ބައިސްކަލު ދުއްވުން ކަހަލަ ކަމެއް ނޫން. އެގާރަ ކުޅުންތެރިން އެކުގައި ޓީމެއްގެ ގޮތަށް ކުރާ މަސައްކަތެއް. އެ ހުރި ހިސާބުން އަލުން ފަށަން ފަސޭހަނުވާނެ. އަހަރެންގެ އުއްމީދަކީ އަހަރެމެން 100 ޕަސެންޓް ދެއްކުން. އެކަމަކު ނުވަ ވަރަކަށް ހަފްތާގެ ފުރިހަމަ ޓްރެއިނިން އެއް ނެތުމަކީ ވަރަށް ބޮޑު ހުސްކަމެއް. މިއީ ކުޅުންތެރިންގެ ކުޅުމަށް ވަރަށް އަސަރުކުރާނެ ކަމެއް. މިދިޔަ ދުވަސްތަކުގެ ޓްރެއިނިންގައި ވަރަށް މަސައްކަތްކުރެވިއްޖެ،" ކްލޮޕް ބުންޏެވެ.\nކޮވިޑް-19ގެ މެދުކެނޑުމަށް ފަހު ލިވަޕޫލް ކުޅޭ ފުރަތަމަ މެޗުގައި މިރޭ ނުކުންނާނީ އެ ޓީމާ އެއް ސަރަހައްދަކަށް ނިސްބަތްވާ އެވަޓަންއާ ދެކޮޅަށެވެ. ކްލޮޕް ބުނީ މިއީ އާންމުކޮށް ސަޕޯޓަރުން ދަނޑަށް ވަދެ ވަރަށް ޝައުގުވެރިކަމާ އެކު ވާދަވެރިކަމުގެ ރޫހެއްގައި ބަލާ މެޗެއް ކަމަށްވާއިރު ސަޕޯޓަރުން ނެތި މި ފަދަ މެޗަކަށް ނުކުމެ ކުޅެން ކުޅުންތެރިންނަށް ވެސް އުނދަގޫތަކެއް ހުންނާނެ ކަމަށެވެ.\nއެވަޓަން އަށް އަނިޔާގެ މައްސަލަތަކެއް ކުރިމަތިވެފައިވީ ނަމަވެސް ލިވަޕޫލްގައި ޓީމުގެ ހުރިހާ ކުޅުންތެރިން ކަހަލަ ގޮތަކަށް މެޗަށް ފިޓެވެ. އެންމެ ފަހުން އެކުވެރިކަމުގެ މެޗުގައި ނުފެނުނު މުހައްމަދު ސަލާހާއި އެންޑްރޫ ރޮބަޓްސަން ވެސް މިރޭގެ މެޗުގެ ސްކޮޑުގައި ހިމެނެ އެވެ.\nއެވަޓަންގެ ގުޑިސަން ޕާކުގައި މިރޭ ލިވަޕޫލާ ދެކޮޅަށް ކުޅޭ މެޗު ފަށާނީ ރާއްޖެ ގަޑިން 23:00 ޖަހާއިރެވެ.


SunOnline: Dhunfathaa dhekolhah Bahaadharu kuri hanguraamaige agu vazan koffi\nބަހާދަރު ބޯޓް ކުޅުދުއްފުށީ ބަނދަރުގައި--ފޮޓޯ/ ކުޅުދުއްފުށީ އޮންލައިން\nދުންފަތާ ދެކޮޅަށް ބަހާދަރު "ކުރި ހަނގުރާމައިގެ" އަގު ވަޒަންކޮށްފި\n10 މަސް6ދުވަސް ކުރިން - 12 ސެޕްޓެމްބަރ 2017 14\nދުންފަތުގެ އިސްތިއުމާލު ކުރުމަކީ އޭގެ ސަބަބުން ސިއްހަތައް ގެއްލުން ލިބި މާލީ ގޮތުންވެސް ބޮޑެތި ގެއްލުން ތަކާ ކުރިމަތިލާން ޖެހޭ ކަމެއް ކަން އެންމެން ދަނެ އެވެ. ބޮޑެތި ފޯރަމްތަކުގައާއި ޖަލްސާތަކުގައި އެކަމާ ދެކޮޅަށް ވަކާލާތު ކުރުމަށް ގިނަ ކަންތައް ތަކެއް ކުރެވެ އެވެ. ނަމަވެސް ދުންފަތާއި ދެކޮޅަށް އަމަލީ ގޮތުން ކުރެވެނީ ފިނި "ހަނގުރާމަ" އެކެވެ. އެންމެންވެސް ދައްކަނީ ގެއްލުމުގެ ވާހަކަ އެވެ. އެ ވަބާ ނައްތާލުމަށް އަމަލީ ފިޔަވަޅެއް އެޅޭތަން މަދުން ނޫނީއްޔާ ނުފެނެ އެވެ.\nދެހާސް ހަތް ވަނަ އަހަރުގެ ނޮވެމްބަރު މަހުގެ 25 ވަނަ ދުވަހު ކުޅުދުއްފުށީ ރައްޔިތުންގެ ޚިދުމަތަށް ނެރުނު "ބަހާދަރު" ބޯޓަކީ ދުންފަތާ ދެކޮޅަށް ހޫނު ހަނގުރާމައެއް އިއުލާންކޮށްގެން ހުރި ހދ. ކުޅުދުއްފުށި، ތަރި، މުހައްމަދު ޒުހައިރުގެ މިތުރު ޓްރާންސްޕޯޓްގެ ފެށުމެވެ. ދުންފަތާ ދެކޮޅަށް މަސައްކަތް ކުރުމުގައި ޒުހައިރު ވަނީ ބަހާއި އަމަލުން މިސާލު ދައްކައިފަ އެވެ.\nބަހާދުރު ބޯޓުގައި ދުންފަތުގެ އެއްވެސް ބާވަތެއް ނުއުފުލާތާ ހަ އަހަރު\nބަހާދަރު ބޯޓް މާލެއާ ކުޅުދުއްފުއްޓާ ދެމެދު ދަތުރު ކުރާތާ އެތައް އަހަރެއް ވެފައިވާ އިރު އެ ބޯޓުގައި ދުންފަތުގެ އެއްވެސް ބާވަތެއް ނުއުފުލާތާ ހަ އަހަރަށް ވުރެ ގިނަ ދުވަސް ވަނީ ވެފަ އެވެ. ޒުހައިރު ބުނާ ގޮތުން އެގޮތަށް އެކަން ކުރަން ޖެހުނީ ދުންފަތުގެ ހުރި ނުރައްކާތެރި ކަމާއި ދީނީ ގޮތުން އެކަމާއި މެދު އިލްމުވެރިން ނެރެފައިވާ ފަތުވާ ތަކަށް ބެލުމަށް ފަހުގައި ކަމަށެވެ.\n"ސިއްހީ ޚިދުމަތްތެރިން ތަކުރާރުކޮށް އެބަބުނޭ ދުންފަތަކީ ސިއްހަތައް ގެއްލުން ލިބޭ އެއްޗެކޭ. އަދި ދީނީ ގޮތުންވެސް އެއީ ހުއްދަ ކަމަކަށް ނުވޭ. އެހެންވީމަ އިންސާނުންނަށް އެހާ ގެއްލުންދޭ އެއްޗެއް އުފުލުމުގެ ބޭނުމެއްނެތް ނޫންތޯ،" ޒުހައިރު ބުންޏެވެ.\nދުންފަތް ނުއުފުލާ ބޯޓެއްގެ ގޮތުގައި ރާއްޖޭގައި ދުއްވަމުންދާ މަދު އުޅަނދު ފަހަރުތަކުގެ ތެރޭގައި ބަހާދުރު ބޯޓް ހިމެނި ސަރުކާރުން ވަނީ އެކަމާ ގުޅިގެން ހާއްސަ އެވޯޑެއްވެސް ދީފަ އެވެ. އެ އެވޯޑު ދިނީ އިއްޔެ ޕެރަޑައިސް އައިލެންޑް ރިސޯޓުގައި ބޭއްވި ޚާއްސަ ރަސްމިއްޔާތެއްގަ އެވެ.\nހެލްތް މިނިސްޓްރީން ބަހާދަރު އަށް ދިން އެވޯޑް--ފޮޓޯ/ ޒުހައިރު\n"އަސްލު ބަހާދުރު ބޯޓަށް މި އެވޯޑް މި ލިބުނީ. ނަމަވެސް އަޅުގަނޑުގެ އެއްވެސް އުޅަނދެއްގައި ދުންފަތް ނުއުފުލާނެ. އެއީ އެއްގަމުގައި ވިޔަސް އަދި ކަނޑު ދަތުރު ފަތުރު ކުރާ އުޅަނދެއްވިޔަސް،" ޒުހައިރު ކިޔައިދިނެވެ.\nޒުހައިރުގެ މުވައްޒަފުންގެ ގޮތުގައި ތިބި ގިނަ މީހުންނަކީ ދުންފަތުގެ އިސްތިއުމާލް ނުކުރާ މީހުން\nބަހާދުރުގެ ވެރިޔާ ޒުހައިރުގެ ވިޔަފާރި މުޅި ކުޅުދުއްފުއްޓަށް ފުޅާވެފައި އޮތް އިރު އޭނާގެ ވިޔަފާރިތަކުގައި ވަޒީފާ އަދާކުރާ 100 އަށް ވުރެ ގިނަ މުވައްޒަފުން އެބަތިއްބެވެ. ނަމަވެސް އޭގެ ތެރިން ދުންފަތުގެ އިސްތިއުމާލުކުރާ މީހުންނަކީ އިނގިލިން ގުނާލެވޭހާ މަދު ބައެކެވެ. ޒުހައިރު ވަނީ ވިޔަފާރިތަކުގައި މަސައްކަތް ކުރާ ދުންފަތުގެ އިސްތިއުމާލު ކުރާ މީހުންނަށް ވެސް އެކަން ނުކުރުމަށް ނަސޭހަތްތެރިވެފަ އެވެ.\n"އަޅުގަނޑު ގާތު އުޅޭ މުވައްޒަފުންގެ ތެރޭގައި ވެސް ވަރަށް މަދުވާނެ ދުންފަތުގެ އިސްތިއުމާލް ކުރާ މީހުން. އަޅުގަނޑު ވަރަށް ބަލަން ދުންފަތުގެ އިސްތިއުމާލް ނުކުރާ މީހުން ވަޒީފާއަށް ނެގޭތޯ،" ޒުހައިރު ކިޔައިދިނެވެ.\nދުންފަތުގެ ބާވަތްތައް ވިއްކުން ހުއްޓާލި ނަމަވެސް ގެއްލުމެއް ނުވޭ\nޒުހައިރު ބުނި ގޮތުގައި އޭނާގެ ވިޔަފާރި ތަކުގައި ސިނގިރޭޓް ވިއްކި އިރު ދުވާލަކަށް ދިހަ ހާސް ސިނގިރޭޓް ވިއްކަ އެވެ. ނަމަވެސް އެ ވިއްކުން ހުއްޓާލި ފަހުން މިއަދާ ހަމައަށް ވެސް ވިޔަފާރިއަށް އެއްވެސް ގެއްލުމެއް ނުވާ ކަމަށް އޭނާ ބުންޏެވެ.\n"އަޅުގަނޑުގެ ވިޔަފާރިއަކަށް ނުވޭ ގެއްލުމެއް. އިރާދަކުރެއްވިއްޔާ ދެން ދުވަހަކު ވެސް އަޅުގަނޑުގެ ވިޔަފާރީގެ އެއްވެސް ތަނެއްގައި އަދި އެއްވެސް އުޅަނދެއްގައި ދުންފަތް ހުއްދައެއް ނުކުރާނަން،" ޒުހައިރު ކިޔައިދިނެވެ.\nބަހާދުރު ބޯޓަށް ސަރުކާރުން އަގު ވަޒަންކޮށް އެވޯޑް ދިން އިރު ޒުހައިރުގެ ވިސްނުމުގައި އެވޯޑެއް ހޯދުމެއް ނެތެވެ. އޭނާ ދުންފަތާ ދެކޮޅަށް މަސައްކަތް ކުރަނީ އެ ކަމުން ބަޔަކު އޭނާ އަށް ތައުރީފް ކުރޭތޯއެއް ނޫނެވެ. ނަމަވެސް ޒުހައިރު ދެކޭ ހުވަފެނަކީ އޭނާ ފަދަ އަމިއްލަ ފަރުދެއްގެ އިސްނެގުމާ އެކު ހަލުވި ދުވެއްޔެއްގައި ދުންފަތުގެ ވަބާ ރާއްޖެއިން ނެތިގެން ދިޔުމެވެ.\nފީޗަރ ހދ. ކުޅުދުއްފުށި ހެލްތު މިނިސްޓްރީ ދުންފަތް\nނާޒިފަށް ނުކުރެވޭނެ މަސައްކަތެއް ނެތް!9ގަޑި 1 މިނެޓް ކުރިން


BREAKING | Imthihaanakaa Nulaa Bangladesh Meehunah License Dhenee - Vaguthu\nޓްރާސްޕޯޓް މިނިސްޓްރީން ގަބޫލުކުރާ ގައުމުތަކުން ދޫކޮށްފައިވާ ސައްހަ ލައިސަންސެއް އޮތް މީހުންނަށް އިމްތިހާން ހެދުމަކާއި ނުލައި ދާއިމީ ލައިސެންސް ދިނުމަށް ހަމަޖެހިފައިވާ ގައުމުތަކުގެ ލިސްޓަށް ބަންގްލަދޭޝް އިތުރުކޮށްފިއެވެ.\nމި ލިސްޓަށް ބަންގްލަދޭޝް އިތުރު ކޮށްފައިވާއިރު، އެއްގަމު ދަތުރުފަތުރުގެ ގާނޫނަށް މި ފަހުން ގެނައި އިސްލާހާއެކު ޓްރާސްޕޯޓް މިނިސްޓްރީން ގަބޫލުކުރާ ގައުމުތަކުން ދޫކޮށްފައިވާ ސައްހަ ލައިސަންސެއް އޮތް މީހުންނަށް އިމްތިހާން ހެދުމަކާއި ނުލައި ދާއިމީ ލައިސެންސް ދިނުމަށް ޓްރާސްޕޯޓް މިނިސްޓްރީއަށް ވަނީ އިހްތިޔާރު ދީފައެވެ.\nޓްރާންސްޕޯޓަށް ލިބިފައިވާ އެ އިހުތިޔާރާއި އެކީ އިމްތިހާނަކާއި ނުލައި ލައިސަންސް ދޫކުރުމަށް 25 ގައުމެއް ހިމަނައި ލިސްޓެއް އާއްމު ކޮށްފައިވަނީ މިދިޔަ މަހުގެ ތެރޭގައެވެ.\nއެލިސްޓުގައި ހިމެނެނީ އަފްޣާނިސްތާން، ބޫޓާން، އިންޑިއާ، ނޭޕާލް، ޕާކިސްތާން، ސްރީލަންކާ، ބުރުނައީ، ކެމްބޯޑިއާ، އިންޑޮނީޝިއާ، ލާއޯސް، މެލޭޝިއާ، މިޔަންމާ، ފިލިޕީންސް، ސިންގަޕޫރު، ތައިލެންޑް، ވިއެޓްނާމް، ޖަޕާން، އިނގިރޭސިވިލާތް، އެމެރިކާ، ޗައިނާ، ޔުނައިޓެޑް އެރެބް އެމިރެޓްސް، ސްވިޓްޒާލެންޑް، ސައުދީ އަރަބިޔާ، ބެލްޖިއަމްގެ އިތުރުން ޖަރުމަންވިލާތެވެ.\nމި ލިސްޓަށް ބަންގްލަދޭޝް އިތުރުކޮށް ސަރުކާރުން މިހާރު ވަނީ އާ ލިސްޓު ގެޒެޓް ކޮށްފައެވެ.\nސެޕްޓެމްބަރު 19, 2021 21:00\nދިވެހި ޑްރައިވަރުންނަށް ވަޒީފާގެ ފުރުސަތު ތައް ގެއްލު ނީ އެވެ.\nސެޕްޓެމްބަރު 19, 2021 21:03\nތިޔަވީ ދެންނުވެ އޮތްކަނތައް\nސެޕްޓެމްބަރު 19, 2021 21:07\nހާދަ ހެއްވައޭ ދޯ، ދިވެހިންގެ ގައުމު، ދިވެހިން ޖެހެނީ އިންތިހާނު ހަދާން، ބަންގާޅީންނައް ލައިސަންސް ހިލޭ. ބޯގޮވި މިނިސްޓަރު\nސެޕްޓެމްބަރު 19, 2021 22:31\nކައިވެންޏަކާއި ނުލާ އަނބަކު ވެސް މި ޤައުމުން އެމީހުންނަށް ލިބިދާނެ\nސެޕްޓެމްބަރު 19, 2021 23:26\nކަބުލޯ ކީއްތަތިކުރަނީ ދިވެހިޒުވާނުން ލައިސަންސް ނުލިބިގެން ތެޅިފޮޅެނީ ވަޒީފާއަށް ދެވެންއޮތީ ލައިސަންސް ލިބިގެން އެކަމަކުވެސް ވެކްސިން ފުރިހަމަނުވާތީއޭބުނެ ތިއަރީޓެސްޓެއްނުދިން ބިދޭސީއެއްވިއްޔާ އޯކޭ ޓެސްޓްނުހެދިޔަސް ދެންމިގައުމުގަ ދިވެއްސަކައް ވަޒީފާއެއް ލިބޭނެގޮތެއްނުވިސްނޭ މަށަކަށް\nސެޕްޓެމްބަރު 19, 2021 23:45\nޢައްޑޫ ފުލައިން ސުކޫލަށް ކިހިނެއްތޯ ތިގެއްދެވީ ކަމާފާނު\nސެޕްޓެމްބަރު 20, 2021 07:07\nފުރަތަމަ ދިވެހިންނަށް ދޭންޖެހޭ ހިދުމަތް ދީބަލަ ސައި ކަލެއް ރަޖިސްޓްރީ ކުރަން2މަސް. މީ ބޮޑުވަރު.\nސެޕްޓެމްބަރު 20, 2021 07:53\nމިޤައުމުގެ އަންހެނުން މިތިބެނީ ކިހިނެއްވެގޮސްބާ! ގޭކާރީ ހުންނަ ފިހާރައިން ޑެލިވަރީކުރާ ބޯއި ކޮޓަރިޔަށް ވައްދަނީ! ގޭސާފު ކުރަން އަންނަމީހާ ގޭސާފު ކުރުމާއި އެކު އެހެންކަންކަންވެސް ކުރަނީ! ބޭރަށް ދާ ދަތުރު ތަކުގައި ޕްރައިވެޓް ހެލްޕަރެއްގެ ގޮތުގައި ގޮސް އެއްކޮޓަރިއެއްގައި ނިދަނީ! ލާރީ ދީގެން އެމީހުން ގެއަށް ގެނަސް ފާހިޝް އަމަލު ހިންގަނީ! މީހާރު އަދި އިތުރަށް އެމީހުން ހިންހަމަޖެހޭ ގޮތަށް ޤާނޫނުވެސް ބަދަލުކުރަނީ!\nސެޕްޓެމްބަރު 20, 2021 11:09\nހާދަ ވަރަކަށް އަންހެނުންނާ ޖައްސާލާފަ! ބައެއް އަންހެނުން ތިވައްތަރަށް ނޫޅެއެކޭ ނުބުނަން! އެކަމަކު ތި ބުނާ ވައްތަރަށް އުޅޭ ފިރިހެނުން މާ ގިނަވާނެ. ކޮންމެހެން އިހުޒަމާނުގެ ބޯދާ ތަފާތު ކުރުން ދައްކަން އުޅޭނެ ކަމެއް ނެތް!\nފިރިހެނަކު ތިވައްތަރަށް އުޅެފިއްޔާ ގޮވާނީ "ފިރިހެން ވަންތަކަން"، "ކެރޭކަން"، "ފިސާރި ފިރިހެނެއް" އެކަމަކު އަންހެނެއް އެވައްތަރަށް އުޅެފިއްޔާ ގޮވާނީ "ދޯކާ ދިނީ"، "ބޭވަފާ"، "ތިހިރީ ވަރިކޮއްފަ" ފިރިހެނުންގެ ތެރޭގައިވެސް އަންހެނުންގެ ތެރޭގައިވެސް ތިވައްތަރަށް އުޅޭ މީހުން އުޅޭނެ. އެކަމަކު ނަސްލީ ތަފާތުކުން ނައްތާލަން އެބަޖެހޭ.\nސެޕްޓެމްބަރު 20, 2021 08:06\nއެކަމު ތިޔަގައުމުތަކުން ކަމަނާ ދެއްވާ ލައިސަންސް ގަބޫލެއް ނުކުރޭ..ދެން މިވީ ކޯއްޗަކަށްތޯ ކަމަނާ؟ ދެކޮޅު އެއްވަރުވާންޖެހޭނެ\nބަންގާޅުގައި އުޅުނު ދިވެއްސެއް\nސެޕްޓެމްބަރު 20, 2021 08:07\nރަނގަޅު ނިންމުމެއްކަމަށް ނުފެނޭ. ފޭކްލައިސަންސް ގިނަ، ލައިސަންސް ގަނެވޭ ތަނެއް އެއީ.\nސެޕްޓެމްބަރު 20, 2021 08:35\nއަމިއްލަ ގައުމުގަ ދިވެހިން މިޖެހެނީ މާ ހާލުގަ އުޅެން\nސެޕްޓެމްބަރު 20, 2021 08:54\nލަންކާގަ ދިރިއުޅޭ ދިވެއްސަކު ލަންކާއިން ލައިސަންސް ނަގާފަ އޮތަސް ރާއްޖޭއައިސް ރާއްޖޭގައި ދުއްވަކް ލައިސަންސް ނަގާއިރު އިމްތިހާނާއި ދުއްވުމުގެ ޓެސްޓް ހަދަްޖެހޭ\nސެޕްޓެމްބަރު 20, 2021 08:55\nއަންހެނުން މާކުރިއަށް ނެރެ މާމަތީ މަގާމު ދިނީމާ ވާގޮތް ފެނޭތަ. އެއްކަމެއް ވެސް ރަނގަޅަކަށް ނުކުރާނެ.\nމިހާރު ގައުމުގެ ވެރިއަކަށްވެސް އެހުރީ އަންހެނެއްތަ. ބޮޑު ފިރިހެނެއް!\nސެޕްޓެމްބަރު 20, 2021 09:00\n90 ދުވަހަށް ބަންގާޅު ލައިސަންސްގަ ރާއްޖޭގައި ދުއްވޭ ކަމުގެ ހުއްދަ. އާ ލައިސަންސެއް ދޭ ވާހަަކައެއް ނޫން. ވަކި ދެ މާއްދާ އެއް އެއީ\nސެޕްޓެމްބަރު 20, 2021 09:04\nބިދޭސީންގެ މައްސަލަތަށް ހައްލު ކުރަނީ އޭ ގޮވާއަޑު އިވޭ ! ފެންނަނީ ޚާއްސަކޮށް މިބަންގާޅީ ބައިގަޑު އިތުރު ކުރަން ހުރިހާ ކަމެއްވެސް ކުރާތަން ! މިއީ މިޤައުމަށް ޖެހިފައިވާ ބޮޑު މުސީބާތެއް ! ތަންތަނުގެ ވެރިންނަށް ލާފަ މިތިބެނީވެސް އަމިއްލައެދުމުން ފޯވެފާ ތިބި ބައިގަޑެއް !\nސެޕްޓެމްބަރު 20, 2021 10:04\nމިނިސްޓަރު ނުހާ، ވޯރކްޕާމިޓް ކާރޑު ނެތް މީހުނަށް ލައިސެންސް ދޫނުކުރާތި\nސެޕްޓެމްބަރު 20, 2021 10:09\nޑީޕޯރޓު ކޮއްލިޔަސް ވަގު ސެޓްފިކެޓުގައާއި ވަގު ޕީ.އެލް ގައި ރާއްޖެ ވަންނަ ބަޔަކު ސައްހަ ލައިސެންސް ގެންގުޅޭނެތަ ؟؟؟


Dhaairaa member Ali Riza Narudhooge hurihaa ge ehge current bill dhakkadheefi | ThePress\nދާއިރާ މެންބަރު އަލީ ރިޒާ ނަރުދޫގެ ހުރިހާ ގެއެއްގެ ކަރަންޓު ބިލު ދައްކައިދީފި\nމިލަންދޫ ދާއިރާގެ މެންބަރު އަލީ ރިޒާ / ފޮޓޯ: މަޖިލިސް\nރައްޔިތުންގެ މަޖިލީހުގެ ށ. މިލަންދޫ ދާއިރާގެ މެންބަރު އަލީ ރިޒާ ށ. ނަރުދޫގެ ހުރިހާ ގެއެއްގެ ކަރަންޓު ބިލު ދައްކައި ދީފިއެވެ.\n"ދަ ޕްރެސް" އަށް މައުލޫމާތު ދެއްވަމުން ނަރުދޫ އިންޖީނުގޭގެ ފައިނޭންސްގައި މަސައްކަތް ކުރައްވާ އަހުމަދު އާތިފް ވިދާޅުވީ ނަރުދޫގެ ހުރިހާ ގޭބީސީއެއްގެ ކަރަންޓު ބިލު، އެ ރަށް ނިސްބަތްވާ މެމްބަރު އަލީ ރިޒާގެ ހަރަދުގައި ދައްކަވާފައިވާ ކަމަށެވެ.\nއެގޮތުން އަލީ ރިޒާ އަމިއްލައަށް ގުޅުއްވާ ނަރުދޫގެ ޑޮމެސްޓިކް ހުރިހާ ކަސްޓަމަރުންގެ ޖުމްލަ އަދަދު ބައްލަވާފައި ވާ ކަމަށެވެ. އަދި ޑޮމެސްޓިކްގެ ގޮތުގައި ހުންނަ 87 ގޭބިސީއެއްގެ މޭ މަހުގެ ކަރަންޓް ބިލް ވަނީ ދައްކަވައި ދެއްވާފައި ކަމަށް އޭނާ ވިދާޅުވިއެވެ،\nނަރުދޫއަކީ ކޮވިޑް-19 އަށް 11 މީހަކު ޕޮޒިޓިވް ވުމާ ގުޅިގެން މޮނިޓަރިންގެ ހާލަތަށް ގެނެސްފައިވާ ރަށެކެވެ. އެންމެ ފުރަތަމަ ނަރުދޫ އިން ޕޮޒިޓިވް ވެފައި ވަނީ އެރަށުގެ އަމާޒު ބޯޓުގެ ކެޕްޓަނެވެ. އެރަށަކީ ކޮމިއުނިޓީ ސްޕްރެޑް އޮތް ރަށެއް ކަމަށް އެޗްޕީއޭއިން ކަނޑައަޅާފައި އޮތް ރަށެކެވެ.\nނަރުދޫގެ ރައްޔިތުންނަށް ކުރިމަތި ވެފައިވާ ދަތިތަކުން އަރައިގަތުމަށް ށ. އަތޮޅުގެ ގިނަ ރަށްރަށުން އަންނަނީ އެހީތެރިކަން ފޯރުކޮށް ދެމުންނެވެ. އެގޮތުން ފުނަދޫ، ފީވަށް، މިލަންދޫން ވަނީ އެހީގެ ތަކެތި އެރަށު ރައްޔިތުންނަށް ހަދިޔާ ކޮށްފައެވެ.\nހަބަރު ހެލްތު މިނިސްޓްރީ ރައްޔިތުންގެ މަޖިލިސް ކޮރޯނާވައިރަސް ކޮވިޑް-19\nދާއިރާއަށް ކަންތައް ކޮށްދީފަ އެވާހަ ކަ އިސްތިހާރު\nޝުކުރިއްޔާ ޖަޒާކަﷲޚައިރް ޢަލީރިޒާ ގެތިޔަ ޞަދަޤާތް ގެއްލިނުދާނެ އިންޝާﷲ


PG ah inzaareh: unsuru hamakohdheynan\nޕީޖީއަށް އިންޒާރެއް: އުންސުރު ހަމަކޮށްދޭނަން\nޕީޖީ ހުސައިން ޝަމީމް އަދި ކުރީގެ ޓޫރިޒަމް މިނިސްޓަރު އަލީ ވަހީދު: ޓްވިޓާ ބޭނުން ކުރަންފައްޓަވާ އިންޒާރުތައް ދަނީ ދެއްވަމުން -- އަވަސް ފޮޓޯ\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓު ހިފަހައްޓަން އަމުރު ނެރެދެވެން ނެތް ކަމަށް ހައިކޯޓުން ކުރި ހުކުމާއި ގުޅިގެން ޕްރޮސެކިއުޓަރު ޖެނެރަލް ހުސައިން ޝަމީމަށް އަލީ ވަހީދު އިންޒާރެއް ދެއްވާ ޓްވީޓް ކުރައްވައިފި އެވެ.\nއަލީ ވަހީދުގެ ޕާސްޕޯޓް ހިފަހައްޓައި ދޭން އެދުނު އަމުރު ނެރެދެވެން ނެތް ކަމަށް ކްރިމިނަލް ކޯޓުން ނިންމި ނިންމުން ހައިކޯޓުގައި އިސްތިއުނާފް ކުރުމުން އެންމެ ފުރަތަމަ ހައިކޯޓުގެ ރަޖިސްޓްރާ ވަނީ މައްސަލަ ބަލައިނުގަތުމަށް ނިންމާފަ އެވެ.\nހައިކޯޓުން އެ މައްސަލަ ބަލައިނުގަތީ އަލީގެ ގައިރު ހާޒިރުގައި މައްސަލަ ކުރިއަށް ނުގެންދެވޭނެ ކަމަށް ނިންމާފަ އެވެ. ނަމަވެސް ސުޕްރީމް ކޯޓުން ވަނީ ހައިކޯޓަށް އެ މައްސަލަ ނިންމޭނެ ކަމަށް ކަނޑައަޅާފަ އެވެ.\nދައުލަތުން ހައިކޯޓުގައި ހުށަހަޅާފައި ވަނީ އަލީ ވަހީދުގެ ޑިޕްލޮމެޓިކް ޕާސްޕޯޓު ހިފެހެއްޓުމުގެ އަމުރަކަށެވެ. ޑިޕްލޮމެޓިކް ޕާސްޕޯޓަކީ ދައުލަތުގެ އިސްވެރިންނަށް ދޫކުރާ ޕާސްޕޯޓަކަށް ވީހިނދު، އަލީ ވަހީދަކީ މިހާރު ދައުލަތުގެ އިސް މަގާމެއްގައި ހުންނެވި ބޭފުޅަކަށް ނުވާތީ އެ ޕާސްޕޯޓު މިހާރު ވަނީ ކެންސަލްކޮށްފަ އެވެ.\nހައިކޯޓުން މިއަދު އިއްވާފައިވާ ހުކުމުގައި ބުނެފައި ވަނީ އަލީ ވަހީދު ރާއްޖެއިން ފުރައިގެން ދިޔައީ އޭނާގެ މައްޗަށް ފުރުން މަނާކުރުމަށް ކްރިމިނަލް ކޯޓުން ނެރެފައިވާ އަމުރު ބާތިލުކުރުމުން ކަމަށް ހީވި ނަމަވެސް އެ އަމުރުގައި ވަނީ އޭނާގެ ޑިޕްލޮމެޓިކް ޕާސްޕޯޓުގެ މައުލޫމާތު ކަމަށެވެ. އެ އަމުރު ނެރުމުގެ ކުރިން އޭނާގެ އެ ޕާސްޕޯޓު އިމްގްރޭޝަނުން ބާތިލްކޮށްފައިވާ ކަމަށް ހުކުމްގައި ވަނީ ބުނެފަ އެވެ. އޭނާގެ އަމިއްލަ ޕާސްޕޯޓުގައި ރާއްޖެ ދޫކޮށް ދިޔައިރު އެ ޕާސްޕޯޓު އެއްވެސް އިރެއްގައި ހިފަހައްޓާފައި ނުވާ ކަމަށެވެ.\nޖިނާއީ އިޖުރާއަތު ގާނޫނުގެ 75 ވަނަ މާއްދާގެ ނައްސުތަކަށް ބަލާއިރު ޕާސްޕޯޓު ހިފެހެއްޓުމުގެ އަމުރު ރައްދުވާ ފަރާތަކީ ރާއްޖޭގައި ހުރި މީހެއް ކަމަށް އެނގެން އޮތް ކަމަށެވެ. ފިލައިގެން އުޅޭ މީހެއްގެ ޕާސްޕޯޓު ހިފެހެއްޓުމަށް އަމަލުކުރަން ޖެހޭ ގޮތް ގާނޫނުން ފެންނަން ނެތް ކަމަށް ވެސް ހުކުމްގައި ބުނެ އެވެ.\nފަނޑިޔާރު މުހައްމަދު ނިޔާޒްގެ މި ރައުޔަށް ފަނޑިޔާރު އަބްދުﷲ ހަމީދު ވަނީ ތާއީދުކުރައްވާފަ އެވެ. ފަނޑިޔާރު އަލީ ސަމީރުގެ ރައުޔުގައިވާ ގޮތުން އަލީ ވަހީދުގެ ޕާސްޕޯޓްތައް ހިފަހައްޓަން އަމުރު ނެރުމުގެ ޖާގަ އެބަ އޮތެވެ.\nފަނޑިޔާރު އަލީ ސަމީރުގެ ރައުޔުގައި ބަޔާންކޮށްފައި ވަނީ ދައުލަތުން ކްރިމިނަލް ކޯޓަށް ހުށަހެޅި ފޯމުގައި އަލީ ވަހީދުގެ ޑިޕްލޮމެޓިކް ޕާސްޕޯޓު ނަންބަރު ޖަހާފައި އޮތް ނަމަވެސް އެ ލިޔުމުގައި އޭނާގެ ޓްރެވެލް ޑޮކިއުމެންޓް ހިފެހެއްޓުމަށް ވެސް އެެދިފައިވާ ކަމަށެވެ. ދައުލަތުގެ މި އެދުމުން މަގްސަދަކީ އަލީ ވަހީދު ގައުމުން ބޭރުގައި ދަތުރުފަތުރު ކުރުން ހުއްޓުވައި ރާއްޖެ ގެނައުން ކަމަށާއި، ދައުލަތުން ހައިކޯޓުގައި އެދިފައި ވަނީ ވެސް ކޯޓު އަމުރަށް އެދި ހުށަހެޅި ހުށަހެޅުމާ މެދު ނިންމި ގޮތަކީ ގާނޫނާ ހިލާފަށް ކްރިމިނަލް ކޯޓުން ނިންމި ނިންމުމެއްކަން ކަނޑައަޅައި ދިނުން ކަމަށެވެ. އެހެންކަމުން އަލީ ވަހީދަށް ރާއްޖެއިން ދޫކޮށްފައިވާ ހުރިހާ ޕާސްޕޯޓަކާއި ޓްރެވެލް ޑޮކިއުމެންޓެއް ހިފެހެއްޓޭނެ ޖާގަ އޮތް ކަމަށް ފަނޑިޔާރު އަލީ ސަމީރުގެ ރައިޔުގައި ބަޔާންކޮށްފައި ވެއެވެ.\nހައި ކޯޓުން މި މައްސަލަ ކުރިއަށް ގެންގޮސްފައި ވަނީ ދައުވާ ލިބޭ ފަރާތެއް ނެތް މައްސަލައެއްގެ ގޮތުގަ އެވެ.\nހައިކޯޓްގެ ނިންމުމާއެކު އަލީ ވަހީދު ވަނީ ޓްވީޓެއް ކުރައްވާފައެވެ. އެ ޓްވީޓްގައި ޝަމީމަށް ވަރަށް ބޮޑަށް ފާޑުވިދާޅުވިއެވެ. ވިދާޅުވީ ޝަމީމަކީ އެމްޑީއެންގެ ޗެއާޕާސަންކަން ކުރެއްވި ކަމާއި ވެންޓިލޭޓަރުގެ ހިޔާނާތް ހިންގެވިކަންވެސް އެނގިވަޑައިނުގެންނެވި ބޭފުޅެއް ކަމަށާ އެފަދަ ބޭފުޅަކަށް އަލީ ވަހީދުވެސް އޮޅިދާނެ ކަމަށެވެ. އޭގެ ފަހުން ދެން ވިދާޅުވީ އުންސުރު ހަމަކޮށްދެއްވާނެ ކަމަށެވެ.\n"ކީރިތި ރަސޫލާއަށް ފުރައްސާރަކުރި އެމްޑީއެން ގެ ޗެއާޕާސަންކަން ކުރިކަން ހަނދާން ނެތް ކަމަށް ވިދާޅުވި މީހަކަށް، ރައްޔިތުންގެ ނޭވާ ހޮޅިން ވެންޓިލޭޓަރުން ވައްކަން ކުރިކަން ނޭނގުނު މީހަކަށް، ފަތިސް ކަމަށް މެންދުރު ޓްވީޓް ކުރާ މީހަކަށް، އަލީ ވަހީދުވެސް އޮޅިދާނެ. އުންސުރު ހަމަކޮށްދޭނަން،" ޖިންސީ ގޯނާގެ ވަރަށް ސީރިއަސް ތުހުމަތެއް ކުރެވި ބޮޑެތި ދައުވާތަކެއް އުފުލުމުން ރާއްޖެއިން ބޭރަށް ވަޑައިގެން ފިއްލަވައިގެން އުޅުއްވާ އަލީ ވަހީދުގެ ޓްވީޓްގައިވެއެވެ.\nއަލީ ވަހީދު ޓްވީޓް ކުރައްވާ ސަރުކާރާ ދެކޮޅަށް މަސައްކަތް ފަށާފައި މިވަނީ ޖިންސީ ގޯނާގެ ތުހުމަތުތަކެއް ކޮށް ދައުވާތައް އުފުލާފައިވަނިކޮށް ޔޫކޭއަށް ވަޑައިގެން އުޅުއްވަނިކޮށް އެ ގައުމުގެ ފުލުހުން އޭނާ ހައްުޔަރުކޮށްފައިވަނިކޮށެވެ. އޭނާ ހައްޔަރު ކޮށްފައި މިދިިޔަ މަހުގެ ފަންސަވީސް ވަނަ ދުވަހު އެވެ. އޭނާ ހައްޔަރުކޮށްގެން ގެންދާ ވީޑިއޯއެއްވެސް ވަނީ އާންމުވެފައެވެ. ނަމަވެސް މި މަހުގެ ހަވަނަ ދުވަހާއި ހަމައަށް ފުލުހުން އެކަން ކަށަވަރެއް ނުކޮށްދެއެވެ.\nފުލުހުން އެކަން ކަށަވަރުކޮށްދީ ހަވަަނަ ދުވަހުގެ ހަވީރު އެވެ.\nއެ ފަހުން ހަބަރެއް ނުވެ ހުރުމަށް ފަހު އަލީ ވަހީދުގެ ޓްވީޓެއް އައީ ރޭ ބާރަ ޖަހަން ކައިރިވެފައިވަނިކޮށެވެ.\nޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް އަލީ ވަހީދު\n"ރައީސް ޔާމީންގެ މައްޗަށް ދައުވާއެއް ނުކުރެވޭނެ"


ރިލީފް ޓީޗަރ (ޤުރުއާން)\nރިލީފް ޓީޗަރ (ޢަރަބި)\n- ކިޔަވައިދިނުމަށް ބޭނުންވާ ސްކީމް ތައްޔާރުކުރުމާއި، ޓެސްޓް ތައްޔާރުކުރުމާއި، ކިޔަވައިދިނުމާ ގުޅޭގޮތުން ކުރަންޖެހޭ އެހެނިހެން މަސައްކަތްތައްކުރުން.\nހ. މިމަޤާމަށް އިންޓަރވިއުކުރުން އޮންނާނީ 2019 ޖެނުއަރީ7އާއި 8 ދެމެދުގައި ނޮޅިވަރަމު ސްކޫލްގައެވެ. ވަޒީފާއަށް އެދިފައިވާ، ޝަރުތުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ ވަޒީފާއަށް ކުރިމަތިލައްވާފައިވާ ފަރާތްތަކުގެ ތައުލީމީ ފެންވަރާއި ތަޖުރިބާއަށް އަދި މަސައްކަތަށް ބޭނުންވާ ހުނަރަށް ބެލުމަށްފަހު ޝޯޓްލިސްޓް ކުރެވޭނެއެވެ.\nވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރާއި، އީމެއިލް އެޑްރެސް ހިމެނޭގޮތަށް)\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓްފިކެޓްތަކުގެ ކޮޕީ (ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓްފިކެޓްތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރުބައްލަވާފައިވާ ސެޓްފިކެޓްތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލު ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ)\n- ތަކެތި ހުށަހެޅުމުގެ ސުންގަޑިއަކީ، 06 ޖެނުއަރީ 2019 ވާ އާދީއްތަ ދުވަހުގެ 13:30 އެވެ.\nޕަބްލިޝްކުރި ތާރީޚު: 01 ޖަނަވަރީ 2019\nޕަބްލިޝްކުރި ގަޑި: 2345


Trump hayyaru kurumuge amureh Iran in nerefi | Mihaaru\nއެމެރިކާގެ ރައީސް ޑޮނަލްޑް ޓްރަމްޕް: އޭނާ ހައްޔަރު ކުރުމުގެ އަމުރެއް އީރާނުން ވަނީ ނެރެފައި. --ފޮޓޯ:އޭއެފްޕީ\nޓްރަމްޕް ހައްޔަރު ކުރުމުގެ އަމުރު ނެރެ، އިންޓަޕޯލުގެ އެހީ އަށް އީރާނުން އެދިއްޖެ\n30 ޖޫން 2020 - 13:067comments\nއީރާނުން ނެރުނު އަމުރުގައި ވަނީ ޖެނުއަރީ3ގައި ބަޣުދާދު އެއާޕޯޓުގައި ދިން ޑްރޯން ހަމަލާގައި އެ ގައުމުގެ ގުދުސް ފޯސްގެ ޖެނެރަލް ގާސިމް ސުލައިމާނީ އަވަހާރަކޮށްލުމުގައި ބައިވެރި އެންމެން ހައްޔަރު ކުރުމަށް ގޮވާލައިފަ އެވެ.\nއީރާނުގެ ޕްރޮސެކިއުޓާ އަލީ އަލްގަސިމާރް ވިދާޅުވީ ޓްރަމްޕުގެ އިތުރުން 30 މީހަކު ވަނީ ސުލައިމާނީ އަވަހާރަކޮށްލުމުގެ އޮޕަރޭޝަނުގައި ބައިވެރިވެފައި ކަމަށެވެ. ޓްރަމްޕް ފިޔަވައި އިތުރު މީހެއްގެ ނަމެއް ހާމަކޮށްފައެއް ނުވެ އެވެ. ނަމަވެސް އަލްގަސިމާރް ވިދާޅުވީ ޓްރަމްޕުގެ ވެރިކަން ނިމުނު ނަމަވެސް އޭނާގެ މައްޗަށް ދައުވާ ކުރާނެ ކަމަށެވެ.\nއިންޓަޕޯލް އިން ބުނެފައި ވަނީ ސިޔާސީ، އަސްކަރީ، ދީނީ ނުވަތަ ނަސްލީ ކަންކަމުގެ ތެރެއަށް ވަނުމުގެ އިހްތިސާސް ލިބިފައި ނެތް ކަމަށެވެ.\nއީރާނަށް ކަނޑައަޅާފައި ހުންނަ އެމެރިކާގެ މަންދޫބު ބްރިއަން ހޫކް ވިދާޅުވީ އެއީ އީރާނުން ޖެއްސި "ޕްރޮޕަގެންޑާ ސްޓަންޓެއް" ކަމަށެވެ. އަދި ސިޔާސީ ބޭނުމަށް އިންޓަޕޯލުން ރެޑް ނޯޓިސް ނުނެރޭނެ ކަމަށް އޭނާ ވިދާޅުވި އެވެ.\nއީރާނުން ވަނީ ޓްރަމްޕާއި އިތުރު 30 މީހަކު ހައްޔަރު ކުރުމަށް އިންޓަޕޯލުން ރެޑް ނޯޓިސް ނެރުމަށް އެދިފަ އެވެ.


ޒޭން މަލިކް އާއި ޖީޖީ ހަދިދް އަނެއްކާވެސް ރުޅިވެއްޖެ\nJanuary 05, 2019 18:20:28\nމަޝްހޫރު ލަވަ ކިއުންތެރިޔާ ޒޭން މަލިކް އަދި ފެޝަން މޮޑެލް ޖީޖީ ހަދިދް ގިނަ ދުވަސްތަކެއް ވަންދެން އެކުގައި އުޅުމަށްފަހު ރުޅިވެއްޖެއެވެ.\nމީގެ ކުރިންވެސް އެތައް ފަހަރަކު އެ ދެ މީހުން ވަނީ ރުޅިވުމަށްފަހު ވެސް އަލުން ރައްޓެހިވެފަ އެވެ. ދެމީހުން އެކުގައި ފެނުމަށް އެދޭ ސަޕޯޓަރުން ބުނާގޮތުގައި އަދިވެސް އެދެމީހުން ގުޅޭނެއެވެ.\nއަޑު ފެތުރިފައިވާ ގޮތުގައި ދެމީހުންގެ ގުޅުމަށް ޖީޖީ ދޭ ވަރަށް ޒޭން އަށް ސަމާލު ކަމެއް ނުދެވެއެވެ. އަދި މީގެ ކުރިން އެ ދެމީހުން ވަކިވި ފަހަރެއްގައި ޖީޖީ އާއި އޭނާގެ ބައެއް އެކުވެރިންނާއި ދޭތެރޭ ހަމަނުޖެހުންތަކެއް އުފެދިގެން ދިޔައެވެ.\nމި ދެ ތަރިން ވަކިވި ކަމުގެ ވާހަކަ ކުރިން ދެކެވިފައި އޮތް އިރު، އޭރު ދެ ތަރިން ތިބީ ކުޑަ "ބްރޭކް" އެއް ގައެވެ. ބޮޑަށް ބެލެވޭ ގޮތުގައި މި ދެ ތަރިން ވަކިވާން ޖެހުނު ސަބަބަކީ އެކަކު އަނެކަކަށް ވަގުތު ދިނުން ކުޑަވުމުންނެވެ. ޒޭން އޭނާގެ އަލްބަމްތައް ނެރުމުގައި މަސްއޫލު ވެ އުޅޭއިރު ޖީޖީ ވެސް އޭނާގެ މޮޑެލިންގް ގެ މަސއްކަތައިގެން އުޅެނީ ވަރަށް ބުރަކޮށް ކަމަށް ވެއެވެ.\nދެތަރިން އާއަހަރު ފާހަގަ ކުރީވެސް ވަކިންނެވެ. ޖީޖީ އޭނާގެ ރައްޓެހިންނާއެކު ކޮސްޓިއުމް ޕާޓީއެއް ބޭއްވި އިރު އޭނާ ހުރީ ޑިޒްނީގެ އުފެއްދުމެއް ކަމަށްވާ "މެރީ ޕޮޕިންސް" ފިލްމްގެ ބަތަލާ އަށް ވެގެންނެވެ. މިއާ ހިލާފަށް އާ އަހަރު ފާހަގަ ކުރުމަށް ޒޭން އެއްވެސް ކަމެއް ކުރި ތަނެއް ސޯޝަލް މީޑިއާގައި ޝެއާ ކޮށްފައެއް ނެތެވެ. ނަމަވެސް އޭނާ ވަނީ އިންސްޓަގްރާމްގައި ސެލްފީއެއް ޕޯސްޓް ކޮށްފައެވެ.\nފާހަގަ ކޮށްލެވޭ އަނެއް ކަމަކީ އެ ދެ ތަރިންގެ "ބްރޭކް އަޕްތައް" ގިނަވާން ފެށިފަހުން ޒޭން އިންސްޓަގްރާމްއިން ޖީޖީ ފޮލޯއެއް ނުކުރެއެވެ. އަދި އޭނާގެ ފޮޓޯއެއްވެސް ހިއްސާ ނުކުރެއެވެ. މިކަމާ ގުޅިގެން ސޯޝަލް މީޑިއާގައި ޖީޖީގެ ސަޕޯޓަރުން ވަނީ އެތައް ފަހަރަކު ޒޭން އާއި މެދު ނުރުހުން ފާޅު ކޮށްފައެވެ.\nޒޭން މާލިކް ޖީޖީ ހަދިދް


އިންނަމާދޫއަށް އަދި ވެސް ކަރަންޓެއް ނުލިބޭ، ރައްޔިތުން ދިލަ ހޫނުގައި – Ungoofaaru\nބަނޑޭރިގަނޑު/ޚަބަރު/އިންނަމާދޫއަށް އަދި ވެސް ކަރަންޓެއް ނުލިބޭ، ރައްޔިތުން ދިލަ ހޫނުގައި\n1 79 މިނެޓެއް ނުވަނިސް ކިޔާލެވޭ\nއިންނަމާދޫގައި ކަރަންޓު ދިނުމަށް ބޭނުން ކުރަމުންދާ ޖަނަރޭޓަރުތަކަށް މައްސަލަ ޖެހި އިންނަމާދޫ އިން އިއްޔެ ހަވީރު ކަރަންޓު ކެނޑުނު ގޮތަށް އަދިވެސް ކަރަންޓެއް ނުލިބެވެ. އިންނަމާދޫގެ ކަރަންޓުގެ މައްސަލަ ހައްލުކުރުމަށް ފެނަކާއިން މިހާރު ވަނީ އިންނަމާދޫ އަށް 400 ކިލޯ ވޯޓުގެ ޖަނަރޭޓަރެއް ފޮނުވާފައެވެ. އެޖަނަރޭޓަރު އިންނަމާދޫ އަށް ލިބޭ ވަރު ވާނީ މިއަދު މެންދުރު ފަހު ކަމަށް މަޢުލޫމަތު ލިބެއެވެ.\nއަލަށް ގެންނަ ޖަނަރޭޓަރު ގުޅާ އިންނަމާދޫ އަށް ކަރަންޓު ދެވޭނެ ވަކި އިރެއް އަދި ނޭގޭ ކަމަށާއި ވީހާވެސް އަވަހަށް އިންނަމާދޫ އަށް ކަރަންޓު ދިނުމަށް މަސައްކަތް ކުރަމުން އަންނަ ކަމަށް ފެނަކާއިން މަޢުލޫމަތުދެއެވެ.\nއިންނަމާދޫ އިން އުނގޫފާރު.ކޮމް އަށް މަޢުލޫމާތު ދިން މީހަކު ބުނި ގޮތުގައި މި ހޫނު ގަދަ ދުވަސް ވަރު ކަރަންޓު ނެތުމުގެ ސަބަބުން އިންނަމާދޫ ރައްޔިތުންނަށް ވަނީ ވަރަށް ބޮޑު ދަތިކަމަކާ ކުރިމަތިލާން ޖެހިފައެވެ. އަދި ދިލަ ހޫނުން ސަލާމަތްވުމަށް ގިނަ ބަޔަކު ހޭދަކުރަމުން ދަނީ ގޮނޑު ދޮށުގަ އާއި ގަސްތަކުގެ ހިޔަލުގައެވެ.\nއުނގޫފާރު.ކޮމް އަށް މަޢުލޫމާތު ދެމުން އިންނަމާދޫ ކައުންސިލުން ބުނި ގޮތުގައި އިންނަމާދޫގައި ކަރަންޓުގެ މައްސަ ދިމާވާތާ މިހާރު4މަހަށް ވުރެ ގިނަ ދުވަސް ވެފައިވާ ކަމަށެވެ. ކައުންސިލުން ބުނި ގޮތުގައި އިންނަމާދޫގައި ކަރަންޓު ދިނުމަށް ބޭނުން ކުރާ3ޖަނަރޭޓަރުގެ ތެރެއިން2ޖަނަރޭޓަރަށް ބޭނުން ނުކުރެވޭ ވަރަށް މައްސަލަ ޖެހި 1 ޖަނަރޭޓަރުން ކަރަންޓު ދެމުން ދާތާ މިހާރު4މަހަށް ވުރެ ގިނަ ދުވަސް ވެފައި ވާކަމެވެ. އަދި އެންމެ ފަހަށް ހުރި ޖަނަރޭޓަރަށް މައްސަލަ ދިމާވެ އިއްޔެ ހަވީރު ވަނީ މުޅި ރަށުން ކަރަންޓު ކެނޑިފައެވެ.\nކައުންސިލުން މަޢުލޫމާތު ދިން ގިތުގައި އެންމެ ޖަނަރޭޓަރަކުން ކަރަންޓު ދޭން ޖެހުމުގެ ސަބަބުން ފާއިތުވި4މަހު އިންނަމާދޫގައި ކޮންމެ ދުވަހަކު ކަހަލަ ގޮތކަށް ކަރަންޓު މައްސަލަ ދިމާވެ އެކި ގަޑި ތަކުގައި ކަރަންޓު ކެނޑެއެވެ. އަދި ބަހަ ބަހައިގެން ރަށިގެ އެކި ހިސާބުތަކަށް ކަރަންޓު ދެމުން އަންނަ ކަމަށް ކައުންސިލުން މަޢުލޫމަދެއެވެ.\nމީކީމިހާރު މާބޮޑުކަމެއް ނޫނެއްނޫންތޯ؟ ތިޔައުޅުއްވެނީ ހަގީގީ


Car In Masthuvaathakethi Fenumun Amuru Kuree Barahanaave Dhuvan! - Vaguthu\nކޮވިޑް-19: އަދަދުތައް އެއްވަރެއްގައި! - 40 މިނެޓް ކުރިން\nކާރުން މަސްތުވާތަކެތި ފެނުމުން އަމުރުކުރީ ބަރަހަނާވެ ދުވަން!\nއެމެރިކާގެ ފްލޮރިޑާގައި ޒުވާން އަންހެނަކާއި، ފިރިހެނަކު މަގުމަތީގައި ބަރަހަނާވެ ދުވަން އަމުރުކޮށް، އެގޮތަށް ކަންތައް ނުކޮށްފިނަމަ އެމީހުން ހައްޔަރުކުރާނެ ކަމަށް ބުނެ އެމީހުންނަށް ބިރުދެއްކި ފުލުސް އޮފިސަރަކު ވަޒީފާއިން ވަކިކޮށްފިއެވެ.\nފްލޮރިޑާގެ މިކޮސުކީގެ ފުލުސް އޮފިސަރެއް ކަމަށްވާ މައިކަލް މާޓިނޭޒް، 18 އަހަރުގެ ޒުވާނުން ކަމަށްވާ ރެމީ ރައިލީ އާއި ކައިލް ޝޮލްޓާ ހުއްޓުވީ އެމީހުން ދުއްވުން މަނާ ސަރަޙައްދެއްގައި ކާރު ދުއްވާފައި ދިޔަތަން ފެނިގެންނެވެ. މާޓިނޭޒް އެމީހުން ދުއްވި ކާރު ހުއްޓުވައި، ބަލައި، ފާސްކުރުމުގެ ތެރެއިން އެ ކާރުން އޭނާއަށް މަސްތުވާތަކެއްޗާއި ބަނގުރާ ފެނިފައިވެއެވެ. ހައްޔަރު ވާނެ ބޭނުންނޫންނަމަ "ޑީލް" އެއް ހެދިދާނެ ކަމަށް މާޓިނޭޒް އެމީހުން ކައިރީގައި ބުންޏެވެ. އެއީ މަގުމަތީގައި ބަރަހަނާވެގެން ދުވުމެވެ.\nއެ މައްސަލައިގަ ހިމެނޭ ދެ ޒުވާނުން ވަނީ ފަހުން ފްލޮރިޑާގެ ކޯޓަކަށް އެ މައްސަލަ ވައްދާފައެވެ. އެމީހުން މީޑިއާތަކަށް ބުނެފައިވާ ގޮތުން އެކަންތައް އެމީހުން ކުރީ އިތުރު ގޮތެއް ނެތުމުންނެވެ. ކޯޓަށް ދިން ހެކިބަހުގައި ފިރިހެން ޒުވާނާ، ޝޯލްޓާ ބުނެފައިވަނީ، "އަހަރެންނަށް އޭނާ ދިން ފުރުސަތުތަކަކީ ޖަލަށް ދިޔުން، އެހެން ނޫނީ ބަރަހަނާވެގެން ދުވުން، އެހެންވެ އަހަރެން އެތަނުން ނިންމީ ދުވަން." އެ މައްސަލައިގައި ހިމެނޭ އަންހެން ޒުވާނާ، ރައިލީ ހެކިބަސް ދެމުން ބުނެފައިވަނީ، "އަހަރެން ހަރުވާޅު ބޭލިން، ލައިގެން ހުރި ޓީޝާޓު ވެސް ބޭލިން. އޭނާ އާ ދިމާލަށް ބަލާފައި އަހަރެން އެހިން މިވަރުން ވާނެ ނޫންހޭ. އޭނާ އަހަރެންނާ ދިމާލަށް ބުނީ ތިނިމުނީ ހޭ؟." ކަމަށެވެ.\nމިހާރު ވަޒީފާއިން ވަކިކޮށްފައިވާ ފުލުސް މީހާ ވަނީ ރައިލީ ލައްވާ އޭނާ ލައިގެން ހުރި ހުރިހާ އެއްޗެއް ބާލުވާފައެވެ. ރައިލީ ކައިރިން ޖިންސީ އެދުމެއް ހޯދަންވެސް މާޓިނޭޒް އުޅުނު ކަމަށް އެ ޒުވާނާ ބުނެފައިވެއެވެ.\nމާޓިނޭޒް ގެ މައްޗަށް ވަނީ މީހަކަށް ބިރުދައްކައިގެން ކަމެއް ހާސިލްކުރުމުގެ ދެ ދަޢުވާ އަކާއި، ނުގަވާއިދުން ޢަމަލްކޮށްފައިވާ ކަމުގެ ދެ ދަޢުވާ އުފުލާފައެވެ. އެ މައްސަލައިގަ އޭނާގެ މައްޗަށް މަދުވެގެން ހަ އަހަރާއި 60 އަހަރާ ދެމެދުގެ ޖަލު ޙުކުމެއް އަންނާނެއެވެ. އޭނާގެ މައްޗަށް މިއަންނަ މަހުގެ 25 ވަނަ ދުވަހު ޙުކުމް އިއްވަން ވަނީ ހަމަޖެހިފައެވެ.